text:
(2019ལོའི་ཟླ3པའི་ཚེས18ཉིན)
2018ལོར་ཏང་ཀྲུང་དབྱང་གི་མགོ་ཁྲིད་བརྟན་པོའི་འོག ཞིང་ཆེན་ཡོངས་ཀྱི་གོང་འོག་ཚང་མས་ཞི་ཅིན་ཕེན་གྱི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་སྟོན་དུ་བཟུང་སྟེ། ཏང་གི་ཚོགས་ཆེན་ཐེངས་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པ་བཅས་ཀྱི་དགོངས་དོན་ནན་ཏན་སྒོས་ལག་ལེན་དོན་འཁྱོལ་བྱས་ཤིང་། བརྟན་བརླིང་ཁྲོད་ཡར་རྒྱས་ལ་བརྩོན་པའི་སྤྱིའི་བྱེད་ཕྱོགས་ཡིད་ལ་བརྟན་པོར་བཅངས་ཏེ། “འཐབ་ཇུས་བཞི་ཅན་ལྔ”གཏིང་ཟབ་ཏུ་ལག་བསྟར་དང་། “དམིགས་བསལ་གཅིག་དང་མཐོ་བ་གཉིས”ཧུར་ཐག་གིས་སྐུལ་སྤེལ་བྱས་ཏེ། གྲོང་གསེབ་དར་སྤེལ་ལ་མགོ་ལེགས་པོ་བརྩམས་པ་དང་། ཞིང་ཆེན་ཡོངས་ཀྱི“ཞིང་གསུམ”བྱ་བར་གྲུབ་འབྲས་ཡིད་ཚིམ་པ་ཐོབ་ཡོད། ཡིན་ནའང་དེ་དང་ཆབས་ཅིག་ཏུ། རང་ཞིང་གི་ཞིང་ལས་དང་ཞིང་སྡེའི་འཕེལ་རྒྱས་དོ་མཉམ་མིན་པ་དང་འདང་ངེས་མིན་པའི་འགལ་བ་སྔར་བཞིན་འབུར་ཐོན་དུ་གནས་ཡོད། ལྷག་པར་དུ་ཞིང་ཕྱུགས་ལས་ཀྱི་ཕྱོགས་བསྡུས་ཕན་འབྲས་མི་མཐོ་ཞིང་འགྲན་རྩོད་ནུས་པ་མི་སྟོབས་ལ། སྲོལ་རྒྱུན་གྱི་འཕར་སྣོན་རྒྱུ་རྐྱེན་གཙོ་བོ་ཇེ་ཞན་དུ་འགྲོ་བཞིན་ཡོད། རོང་འབྲོག་ཁུལ་གྱི་སྤྱི་པའི་རྨང་གཞིའི་སྒྲིག་བཀོད་ཉམ་ཐག་པ་དང་། སྐྱེ་ཁམས་སྲུང་སྐྱོབ་དང་འཛུགས་སྐྲུན་གྱི་ལས་འགན་ཤིན་ཏུ་ལྕི་བ་དང་། སྡེ་བའི་ཐུན་མོང་དཔལ་འབྱོར་གྱི་འཕེལ་རྒྱས་ཧ་ཅང་དལ་བ་སོགས་ཀྱི་གནད་དོན་སྔར་བཞིན་འབུར་དུ་ཐོན་ཡོད། རིམ་པ་སོ་སོའི་ཏང་ཨུ་དང་སྲིད་གཞུང་གིས་འཐབ་ཇུས་དང་ཕྱོགས་ཡོངས་ཀྱི་མཐོ་ཚད་ནས། ཞིང་ལས་དང་ཞིང་སྡེ་དམིགས་སུ་བཟུང་ནས་འཕེལ་རྒྱས་སུ་གཏོང་བའི་གལ་ཆེན་རང་བཞིན་ལ་ངོས་འཛིན་གང་ལེགས་བྱས་ཤིང་། ཀྲུང་དབྱང་གི་ཞིང་ལས་དང་ཞིང་སྡེ་དམིགས་སུ་བཟུང་ནས་འཕེལ་རྒྱས་སུ་གཏོང་བའི་སྐོར་གྱི་སྤྱིའི་བླང་བྱར་གོ་བ་ཟབ་མོ་བླངས་ཤིང་ཕྱོགས་ཡོངས་ནས་ཡང་དག་པར་ཁོང་དུ་ཆུད་པ་བྱས་ཏེ། ལས་འགན་སྒྲུབ་སེམས་དང་། འགན་འཁྲི་ཁུར་སེམས། དགོས་གཏུག་ཆེ་སེམས་བཅས་དངོས་གནས་ཇེ་དྲག་ཏུ་བཏང་། ཡིད་ཆེས་བརྟན་པོས་གནས་བབ་ལ་བསྟུན་ནས་རང་འགུལ་གྱིས་ལས་ལ་གཞོལ་ཞིང་། ཀྲུང་དབྱང་གི“དམིགས་བསལ་བཞིའི”བླང་བྱ་དོན་འཁྱོལ་བྱས་ཏེ། སྤྱི་པའི་ཞབས་ཞུའི་རྨང་གཞི་དང་། རྒྱུ་རྐྱེན་གཙོ་བོ་སྡེབ་སྒྲིག མ་དངུལ་གཏོང་འཇོག ལས་བྱེད་བསྐོ་འཇོག ཟོང་རྟགས་གསར་སྐྲུན་སོགས་ཀྱི་ཐད་ནས་ཐོག་མཐའ་བར་གསུམ་དུ་དམིགས་བསལ་གྱིས་སྐུལ་འདེད་དང་འཕེལ་རྒྱས་སུ་གཏོང་བ་རྒྱུན་འཁྱོངས་བྱས་པ་དང་། ཞིང་ཕྱུགས་ལས་དང་རོང་འབྲོག་ཁུལ་གྱི་གནས་བབ་ལེགས་པོ་སྲ་བརྟན་དང་འཕེལ་རྒྱས་བཏང་ཞིང་། “ཞིང་གསུམ”གྱི་གཏིང་རྡོ་ལྟ་བུའི་ནུས་པ་འདོན་སྤེལ་བྱས་ཏེ། དཔལ་འབྱོར་རྒྱུན་མཐུད་སྐྱོན་བྲལ་ངང་འཕེལ་རྒྱས་སུ་འགྲོ་བ་དང་སྤྱི་ཚོགས་ཀྱི་སྤྱི་ཡོངས་བརྟན་འཇགས་ཡོང་བ། ལོ་བརྒྱ་ཕྲག་དང་པོའི་འབད་བརྩོན་དམིགས་འབེན་དུས་ལྟར་མངོན་འགྱུར་འབྱུང་བ་བཅས་ཁེག་ཐག་ཐུབ་པར་རྨང་གཞི་བཏིངས།
2019ལོ་ནི། ཁྱོན་ཡོངས་ནས་འབྱོར་འབྲིང་སྤྱི་ཚོགས་ལེགས་འགྲུབ་བྱེད་པའི་གནད་འགག་གི་དུས་སྐབས་ཤིག་ཡིན་ལ། དབུལ་ཐར་འགག་སྒྲོལ་གྱི་གཡུལ་འཐབ་ལ་རྒྱལ་ཁ་ལེན་པ་དང་གྲོང་གསེབ་དར་སྤེལ་གྱི་འཐབ་ཇུས་ལག་བསྟར་བྱེད་པའི་ལོ་རྒྱུས་འབྲེལ་མཚམས་ཀྱང་ཡིན་པས། “ཞིང་གསུམ”བྱ་བའི་ཐད་དུ་ངེས་པར་འགྲུབ་དགོས་པའི་འགྱུར་མེད་ལས་འགན་མང་པོ་ཡོད། ཞིང་ཕྱུགས་ལས་དང་རོང་འབྲོག་ཁུལ་གྱི་བྱ་བའི་སྤྱིའི་བླང་བྱ་ནི། ཞི་ཅིན་ཕེན་གྱི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་སྟོན་དུ་བཟུང་སྟེ། ཏང་གི་ཚོགས་ཆེན་ཐེངས་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པ། ཀྲུང་དབྱང་གི་དཔལ་འབྱོར་བྱ་བའི་གྲོས་ཚོགས། ཀྲུང་དབྱང་གི་ཞིང་སྡེ་བྱ་བའི་གྲོས་ཚོགས། རྒྱལ་ཡོངས་དབུལ་སྐྱོར་གསར་སྤེལ་བྱ་བའི་གྲོས་ཚོགས་བཅས་ཀྱི་དགོངས་དོན་ལག་ལེན་གཏིང་ཟབ་བྱེད་པ་དང་། ཞིང་ཆེན་ཏང་ཨུའི་སྐབས་བཅུ་གསུམ་པའི་ཚང་འཛོམས་གྲོས་ཚོགས་ཐེངས་བཞི་པ་དང་ལྔ་པའི་བཀོད་སྒྲིག་ཕྱོགས་ཡོངས་ནས་དོན་འཁྱོལ་བྱེད་ཅིང་། བརྟན་བརླིང་ཁྲོད་ཡར་རྒྱས་ལ་བརྩོན་པའི་བྱ་བའི་སྤྱིའི་བྱེད་ཕྱོགས་རྒྱུན་འཁྱོངས་དང་། ཞིང་ལས་དང་ཞིང་སྡེ་དམིགས་སུ་བཟུང་ནས་འཕེལ་རྒྱས་སུ་གཏོང་བ་རྒྱུན་འཁྱོངས་བྱེད་པ་དང་། འཐབ་ཇུས“བཞི་ཅན་ལྔ”ལག་བསྟར་གཏིང་ཟབ་དང་། “དམིགས་བསལ་གཅིག་དང་མཐོ་བ་གཉིས”སྐུལ་འདེད་ཅི་ནུས་བགྱིས་ཏེ། གྲོང་གསེབ་དར་སྤེལ་གྱི་འཐབ་ཇུས་ལག་བསྟར་བྱེད་པ་སྤྱིའི་འཆང་བཟུང་དང་། ལྟོས་མེད་ཀྱི་དབུལ་ཕོངས་མི་འབོར“གཙང་སེལ”བྱེད་པ་དམིགས་འབེན་དུ་འཛིན་པ་དང་། ཁྱོན་ཡོངས་ནས་འབྱོར་འབྲིང་སྤྱི་ཚོགས་ལེགས་འགྲུབ་བྱེད་པར“ཞིང་གསུམ”བྱ་བའི་ཐད་ནས་ངེས་པར་འགྲུབ་དགོས་པའི་འགྱུར་མེད་ལས་འགན་དག་དང་བསྡུར་བ་བྱས་ཏེ། གཙོ་གནད་དམ་འཛིན་དང་། ཞན་ཆ་སྐོང་གསབ། རྨང་གཞི་བརྟན་འདིང་བཅས་བྱེད་ཅིང་། ཞིང་སྡེའི་གཞི་རིམ་ཏང་རྩ་འཛུགས་ཀྱི་འཐབ་རའི་བྱེད་ནུས་འདོན་སྤེལ་གང་ལེགས་བྱས་ནས། ཞིང་ཕྱུགས་ལས་བརྟན་བརླིང་ངང་འཕེལ་རྒྱས་འགྲོ་བ་དང་། རོང་འབྲོག་པའི་ཡོང་འབབ་རྒྱུན་མཐུད་ངང་འཕར་སྣོན་འབྱུང་བ། རོང་འབྲོག་ཁུལ་ཕྱོགས་ཡོངས་ནས་ཡར་རྒྱས་ཡོང་བ་བཅས་ལ་སྐུལ་འདེད་ཏན་ཏིག་བྱེད་དགོས།
གཅིག དབུལ་ཐར་འགག་སྒྲོལ་གྱི་ལས་འགན་སྟེང་སྟོབས་ཤུགས་བསྡུས་ནས། གནད་ཁེལ་དབུལ་ཐར་སྲིད་ཇུས་དོན་ཐོག་ཏུ་འཁྱོལ་བར་སྐུལ་འདེད་བྱེད་དགོས།
(གཅིག) སྟོབས་ཤུགས་ཡོད་རྒུས་དབུལ་ཐར་འགག་སྒྲོལ་གྱི་ལས་འགན་ཡོངས་འགྲུབ་བྱེད་དགོས། ད་ཡོད་ཀྱི་དབུལ་སྐྱོར་ཚད་གཞི་ལག་བསྟར་ནན་མོ་བྱེད་ཅིང་། “མཐོ་བ་གཅིག་དང་ཉེ་བ་གཅིག”དང“སེམས་ཁྲལ་བྱེད་མི་དགོས་པ་གཉིས་དང་འགན་སྲུང་ཡོད་པ་གསུམ”ལ་དམིགས་ནས། ཁས་ལེན་ཚད་ལས་བརྒལ་བ་བྱས་ཏེ་ཧམ་སེམས་མི་སློང་ཞིང་། ཚད་གཞི་ཇེ་དམའ་རུ་བཏང་སྟེ་སྤུས་ཚད་མི་གཅོག་པར། ལོ་འཁོར་ནང་འཆར་གཞི་ལྟར་དབུལ་ཕོངས་རྫོང་གི་ཞྭ་མོ་ཕུད་པ་དང་། དབུལ་ཕོངས་སྡེ་བ་མིང་ཐོ་ནས་འཐེན་པ། དབུལ་ཕོངས་མི་འབོར་དབུལ་ཕོངས་ལས་སྒྲོལ་བ་བཅས་ལེགས་འགྲུབ་བྱེད་པ་དང་། ལོ་མཇུག་ཏུ་ཞིང་ཆེན་ཡོངས་ཀྱི་བལྟོས་མེད་དབུལ་ཕོངས་མི་འབོར་ཡོད་ཚད“གཙང་སེལ”ཐུབ་པ་ཅི་ལྕོགས་ཀྱིས་མངོན་འགྱུར་བྱས་ཏེ། 2020ལོར་ཚང་བཤེར་ཆད་གསབ་དང་སྲ་བརྟན་མཐོར་འདེགས་ཀྱི་བྱ་བ་བསྒྲུབ་པར་རྨང་གཞི་བརྟན་པོ་འདིང་དགོས། “རིམ་པ་ལྔའི་ཧྲུའུ་ཅི་དབུལ་སྐྱོར་བྱ་ཡུལ་ཡོངས་ལ་བཅར་འདྲིར་འགྲོ་བའི”འགུལ་སྐྱོད་མུ་མཐུད་དུ་སྐུལ་སྤེལ་བྱེད་དགོས། གྲོང་ཁྱེར་དང་རྫོང་རིམ་པ་གཉིས་ཀའི་ཏང་སྲིད་ཀྱི་གཙོ་འགན་འཁུར་མཁན་བརྟན་པོ་ཡིན་པ་རྒྱུན་འཁྱོངས་བྱས་ཏེ། བྱ་བ་མཐའ་དག་རིམ་པ་བཞིན་དུ་སྐུལ་སྤེལ་བྱེད་དགོས། ཡིག་ཚགས་དང་བྱང་བུ་བཟོ་བར་འགུལ་རྣམ་གྱིས་སྙོམ་སྒྲིག་བྱེད་པའི་བྱ་བ་མུ་མཐུད་དུ་ལེགས་པོར་སྒྲུབ་ཅིང་། ཆ་འཕྲིན་མཉམ་སྤྱོད་ལ་ཤུགས་སྣོན་དང་། གཞི་གྲངས་ཞིབ་བསྡུར་ལ་གཟབ་ནན་བྱས་ཏེ། བྱ་ཡུལ་གནད་དུ་ཁེལ་བ་དང་གཞི་གྲངས་ཡང་དག་པ་ཁག་ཐེག་བྱེད་དགོས། གཞི་རིམ་དབུལ་སྐྱོར་ལས་བྱེད་པའི་གསོ་སྦྱོང་དང་རེས་སྐོར་སྦྱོང་བརྡར་གྱི་བྱ་བ་མུ་མཐུད་ལེགས་པོར་བསྒྲུབས་ནས། དངོས་འཐབ་ཅན་གྱི་འགག་སྒྲོལ་ནུས་པ་མཐོར་འདེགས་གཏོང་དགོས། དབུལ་ཐར་འགག་སྒྲོལ་ལ་ལྟ་ཞིབ་དང་སྐོར་ཞིབ་བྱེད་པར་མུ་མཐུད་དུ་ཤུགས་སྣོན་རྒྱག་པ་དང་། འགག་སྒྲོལ་གྱི་འགན་འཁྲི་ཕྲག་འཇོག་ཏན་ཏིག་བྱས་ནས། སྲིད་ཇུས་དང་བྱེད་ཐབས་སོ་སོ་དོན་ཐོག་ཏུ་འཁྱོལ་བར་སྐུལ་འདེད་གཏོང་དགོས། དབུལ་སྐྱོར་ཁྱབ་ཁོངས་ཀྱི་རུལ་སུངས་དང་སྤྱོད་ཚུལ་གནད་དོན་གྱི་ཆེད་དམིགས་བཅོས་སྐྱོང་མུ་མཐུད་དུ་སྤེལ་ཞིང་། དབུལ་སྐྱོར་མ་དངུལ་ལ་ལྟ་སྐུལ་དོ་དམ་དང་བཀོལ་སྤྱོད་གཟབ་ནན་བྱས་ཏེ། ལོ་འཁོར་ནང་གི་དབུལ་ཐར་འགག་སྒྲོལ་གྱི་དམིགས་འབེན་ལས་འགན་ཡོངས་འགྲུབ་བྱེད་པར་སྒྲིག་ཁྲིམས་དང་སྤྱོད་ཚུལ་གྱི་འགན་སྲུང་དྲག་པོ་འདོན་སྤྲོད་བྱེད་དགོས། ཆབ་སྲིད་ལ་དང་དོད་བྱེད་པའི་མཐོ་ཚད་ནས་ཀྲུང་དབྱང་གིས་སྐོར་ཞིབ་བྱས་པའི་གནད་དོན་དག་ཐེར་བྱ་བ་ཏན་ཏིག་གིས་བསྒྲུབ་དགོས་པ་དང་། ལས་མི་མཐོང་ཐུབ་པ་དང་དོན་དག་མཐོང་ཐུབ་པ། འགུལ་སྐྱོད་མཐོང་ཐུབ་པ་བཅས་བྱས་ཏེ། ཏང་ཀྲུང་དབྱང་གིས་ཁས་ལེན་ཞིང་མང་ཚོགས་རྣམས་ཡིད་ཚིམ་ལ་ལས་བྱེད་པ་ཡི་རང་བའི་རྒྱུགས་ལན་ལེགས་པོ་ཞིག་དུས་ཐོག་ཏུ་སྤྲོད་དགོས།
(གཉིས) ཤིན་ཏུ་དབུལ་བའི་ས་ཁུལ་དབུལ་ཕོངས་ལས་སྒྲོལ་བ་འབུར་དུ་ཐོན་པར་བྱེད་དགོས། ཤིན་ཏུ་དབུལ་བའི་ས་ཁུལ་གྱི་འགག་སྒྲོལ་བྱ་བར་སྔར་ལས་ལྷག་པར་དམིགས་པ་གཏད་དེ། མུ་མཐུད་དུ་ལོ་འཁོར་ནང་གསར་དུ་བསྣན་པའི་ནོར་སྲིད་དབུལ་སྐྱོར་མ་དངུལ་གྱི70%གཅིག་གྱུར་བཀོད་འདོམས་བྱས་ཏེ་ཤིན་ཏུ་དབུལ་བའི་ས་ཁུལ་གྱི་དབུལ་ཐར་འགག་སྒྲོལ་ཐད་ལ་བཀོལ་དགོས། ཁ་གཏད་རོགས་སྐྱོར་དང་ཤར་ནུབ་རྒྱུད་མཉམ་ལས་ཀྱི་མ་དངུལ80%ཤིན་ཏུ་དབུལ་བའི་ས་ཁུལ་གྱི་རྨང་གཞིའི་སྒྲིག་བཀོད་དང་སྤྱི་པའི་ཞབས་ཞུའི་ལས་གཞི་འཛུགས་སྐྲུན། ཐོན་ལས་དང་ལས་ཞུགས་ཀྱི་དབུལ་སྐྱོར་བཅས་ཀྱི་ཐད་ལ་བཀོལ་དགོས། ནོར་སྲིད་ཀྱི་ཆེད་དམིགས་དབུལ་སྐྱོར་མ་དངུལ་དང་ནོར་སྲིད་ཀྱི་ཞིང་འབྲེལ་མ་དངུལ་ལ་གཅིག་གྱུར་བཀོད་འདོམས་དང་ཟླ་སྒྲིལ་བྱེད་ཤུགས་ཇེ་ཆེར་བཏང་ནས། དབུལ་ཐར་འགག་སྒྲོལ་ལ་རམ་བུ་འདེགས་དགོས། བཟོ་འགོད་གལ་ཆེན་འཛུགས་སྐྲུན་གྱི་ལས་གཞི་ཤིན་ཏུ་དབུལ་བའི་ས་ཁུལ་ལ་གསེག་གཞོལ་བྱེད་པ་དང་། ཁྱད་ལྡན་ཐོན་ལས་དབུལ་སྐྱོར་དང་། ཡུལ་གཞན་གནས་སྤོ་དབུལ་སྐྱོར། སྐྱེ་ཁམས་དབུལ་སྐྱོར། དངུལ་རྩའི་དབུལ་སྐྱོར། སྤྱི་ཚོགས་ཀྱི་རོགས་སྐྱོར་སོགས་སྲིད་ཇུས་དང་བྱེད་ཐབས་ཤིན་ཏུ་དབུལ་བའི་ས་ཁུལ་དུ་གསེག་གཞོལ་བྱེད་ཅིང་། འཛད་སྤྱོད་དབུལ་སྐྱོར་གཏིང་ཟབ་ཏུ་སྤེལ་བར་སྐུལ་འདེད་བྱེད་དགོས། ལས་རིགས་དབུལ་སྐྱོར་ལ་གཅིག་གྱུར་བཀོད་འདོམས་སྒོས་སྐུལ་འདེད་དང་། དབུལ་ཕོངས་སྡེ་བ་མཐོར་འདེགས་བྱེད་པའི་བཟོ་འགོད་ལག་བསྟར་བྱེད་ཅིང་། ཆུ་དང་། གློག ལམ། དྲ། འཕྲིན་སོགས་རྨང་གཞིའི་སྒྲིག་བཀོད་དང་སྤྱི་པའི་ཞབས་ཞུའི་འཛུགས་སྐྲུན་ལ་སྒོས་སུ་དམ་འཛིན་བྱས་ཏེ། ལས་རིགས་ཀྱི་ཞན་ཆ་ཕྱོགས་ཡོངས་ནས་གསབ་སྐོང་བྱེད་དགོས། གཉེན་མ་བསྒྲིགས་པའི་ན་གཞོན་ལོ་ཆེ་དང་ཕ་མ་ཡ་གཅིག་གི་དབུལ་ཕོངས་ཁྱིམ་ཚང་། དབང་སྐྱོན་ཚབས་ཆེན་གྱི་དབུལ་ཕོངས་མང་ཚོགས། “མེད་པ་གསུམ”གྱི་ལོ་ལོན་སོགས་ལ་གནད་ཁེལ་རོགས་སྐྱོར་བྱེད་པའི་བྱ་བར་གཙིགས་འཛིན་ཚད་མཐོ་བྱས་ཏེ། དམིགས་བསལ་དཀའ་ཁག་ཡོད་པའི་མི་ཚོགས་ཀྱི་འཚོ་བའི་སྤུས་ཚད་ཕྱོགས་ཡོངས་ནས་མཐོར་འདེགས་གཏོང་དགོས།
(གསུམ) གཙོ་གནད་ཀྱི་དབུལ་སྐྱོར་ལས་གཞི་གནད་དུ་ཁེལ་བར་ལག་བསྟར་བྱེད་དགོས། ཐོན་ལས་དང་ལས་ཞུགས་ཀྱི་དབུལ་སྐྱོར་དེ་དབུལ་ཕོངས་མང་ཚོགས་ཀྱི་ཡོང་འབབ་འཕར་སྣོན་དང་དབུལ་ཕོངས་ལས་ཐར་བའི“ཐབས་ལམ་གཙོ་བོར”བཟུང་ནས། ནོར་གནག་དང་ནས། སྡེ་བ་རིམ་པའི་འོད་ཧྥུ། གྲོང་གསེབ་ཡུལ་སྐོར། མི་རིགས་ལག་ཤེས་སོགས་ཁྱད་ཆོས་ལྡན་པའི་དབུལ་སྐྱོར་གཙོ་ཁྲིད་ཐོན་ལས་ནུས་ཤུགས་ཡོད་རྒུས་སྐུལ་འདེད་དང་། གློག་རྡུལ་ཚོང་དོན་གྱི་དབུལ་སྐྱོར་འཕེལ་རྒྱས་སུ་གཏོང་བ་དང་། “དབུལ་སྐྱོར་འཁོར་ཁང”ལེགས་པོར་བསྐྲུན་ནས། དབུལ་ཕོངས་མང་ཚོགས་ཀྱི་ཡོང་འབབ་འཕར་སྣོན་བྱེད་པའི་བརྒྱུད་ལམ་ཇེ་ཡངས་སུ་གཏོང་དགོས། བྱོལ་འགོག་སློབ་སྲུང་བྱེད་ཤུགས་མུ་མཐུད་དུ་ཇེ་ཆེར་གཏོང་བ་དང་། སྤྱི་སྐད་ཁྱབ་གདལ་གྱི་དབུལ་སྐྱོར་འགག་གཏོར་འགུལ་སྐྱོད་སྤེལ་བ་བརྒྱུད་ནས། སློབ་སྔོན་སློབ་གསོའི་དུས་སྐབས་ཀྱི་བྱིས་པར་སྤྱི་སྐད་ཁྱབ་གདལ་གཏོང་བའི་བྱ་བ་ལེགས་པོར་བསྒྲུབ་དགོས། བདེ་ཐང་དབུལ་སྐྱོར་གྱི“ཁག་གཅིག་གསུམ”འགུལ་སྐྱོད་མུ་མཐུད་དུ་སྐུལ་སྤེལ་བྱེད་ཅིང་། གཞི་རྩའི་སྨན་བཅོས་འགན་བཅོལ་དང་། ནད་གཞི་ཆེ་གྲས་ཀྱི་འགན་བཅོལ། སྨན་བཅོས་རོགས་སྐྱོབ། ཚོང་ལས་ཁ་གསབ་ཀྱི་སྨན་བཅོས་འགན་བཅོལ་བཅས་བར་གྱི་སྲིད་ཇུས་སྦྲེལ་མཐུད་ཇེ་དམ་དུ་བཏང་སྟེ། ནད་ཀྱིས་དབུལ་བོར་གྱུར་པ་དང་ནད་ཀྱིས་སླར་ཡང་དབུལ་བོར་འགྱུར་བ་སྔོན་འགོག་བྱེད་དགོས། གནས་སྤོ་དབུལ་སྐྱོར་གྱི་མཇུག་བསྡུ་བྱ་བ་ནན་ཏན་གྱིས་སྒྲུབ་པ་དང་། རྗེས་མཐུད་ཀྱི་རོགས་སྐྱོར་ལ་ཤུགས་སྣོན་དང་། སྤྱི་ཚོགས་འགན་སྲུང་འཐུས་ཚང་དུ་བཏང་སྟེ། གནས་སྤར་ཡུལ་མི་རྣམས་མགྱོགས་མྱུར་ངང་གནས་དེ་གའི་སྤྱི་ཚོགས་སུ་འདྲེས་པར་སྐུལ་སྤེལ་གཏོང་དགོས། སྐྱེ་ཁམས་སྲུང་སྐྱོབ་དམིགས་སུ་འཛིན་པའི་འདུ་ཤེས་རྒྱུན་འཁྱོངས་བྱས་ཏེ། ལྗང་མདོག་གི་དབུལ་སྐྱོར་ལམ་བུར་ལེགས་པོར་བསྐྱོད་ནས། དབུལ་ཐར་འགག་སྒྲོལ་དང་ཁོར་ཡུག་སྲུང་སྐྱོབ་ཉིས་ཕན་གྱི་སྒོ་ནས་འཕེལ་རྒྱས་སུ་གཏོང་དགོས།
(བཞི) དབུལ་ཐར་འགག་སྒྲོལ་གྱི་མཉམ་ཤུགས་དྲག་པོ་ཆིག་སྒྲིལ་བྱེད་དགོས། ཤར་ནུབ་དབུལ་སྐྱོར་མཉམ་ལས་ཀྱི་མཐོ་རིམ་མཉམ་འབྲེལ་གྲོས་ཚོགས་དང་དུས་བཅད་ལྟར་ཕན་ཚུན་མཚམས་འདྲིར་འགྲོ་བའི་ལམ་ལུགས་ནང་རྐྱེན་དོན་འཁྱོལ་ནན་ཏན་བྱེད་པ་དང་། ཅང་སུའུ་ཞིང་ཆེན་དང་མཚོ་སྔོན་ལ་རོགས་སྐྱོར་བྱེད་པའི་གྲོང་ཁྱེར་རམ་རྫོང་སོ་སོར་བྱ་བའི་ཐད་ནས་འབྲེལ་ལམ་འཛུགས་པར་ཤུགས་སྣོན་རྒྱག་པ་དང་། རོགས་སྐྱོར་བྱེད་ཐབས་དོན་འཁྱོལ་བྱས་ཏེ། “ལག་རྡང་སྦྲེལ་ནས་འབྱོར་འབྲིང་དུ་བསྐྱོད་པའི”འགུལ་སྐྱོད་མཉམ་དུ་སྐུལ་སྤེལ་གཏོང་བ་དང་། “སྟོབས་གཡོར་བའི་རྩལ”ལེགས་པོར་ངོམ་ནས། “འཕེལ་རྒྱས་ཆེན་པོ”ཡོང་བ་མངོན་འགྱུར་བྱེད་དགོས། མཚོ་སྔོན་ལ་ཁ་གཏད་རོགས་སྐྱོར་བྱེད་པའི་ཞིང་ཆེན་ནམ་གྲོང་ཁྱེར་དང་། ཀྲུང་དབྱང་གིས་གནས་ངེས་རོགས་སྐྱོར་སྡེ་ཚན་གྱི་ཐོན་ཁུངས་དགེ་མཚན་ལ་གཞི་བཅོལ་ནས། མ་དངུལ་ནང་འདྲེན་དང་། ལས་གཞི་ཚུར་འགུགས། འཇོན་མི་མཉམ་བསྡུ། ལག་རྩལ་དྲག་སྐྱེད་བཅས་བྱས་ཏེ། རོགས་སྐྱོར་བྱེད་མཁན་ས་ཁུལ་དང་རོགས་སྐྱོར་ཐོབ་མཁན་ས་ཁུལ་གནད་དུ་ཁེལ་བར་སྦྲེལ་ཞིང་ཕན་ཚུན་མཉམ་འགུལ་བྱེད་པར་སྐུལ་འདེད་གཏོང་དགོས། དམངས་གཉེར་ཁེ་ལས་རྣམས“བརྒྱ་ཟུང”གི་གནད་ཁེལ་དབུལ་སྐྱོར་འགུལ་སྐྱོད་ཁྲོད་ཞུགས་པར་ཧུར་ཐག་གིས་སྐུལ་མ་གཏོང་བ་དང་། ཐོན་ལས་དབུལ་སྐྱོར་དང་ལས་ཞུགས་དབུལ་སྐྱོར། རྩལ་ནུས་གསོ་སྦྱོང་བཅས་ལ་ཤུགས་འདོན་པར་གཙིགས་འཛིན་བྱས་ཏེ། སྡེ་བར་འཚམ་པའི་ཇུས་དང་ཁྱིམ་ཚང་ལ་འཚམ་པའི་ཐབས་སྤྱད་ནས། དབུལ་ཕོངས་སྡེ་བ་དང་དབུལ་ཕོངས་ཁྱིམ་ཚང་མགྱོགས་མྱུར་ངང་དབུལ་ཕོངས་ལས་ཐར་བར་རོགས་སྐྱོར་བྱེད་དགོས། ལས་ཡུལ་དང་པོའི་དབུལ་སྐྱོར་ལས་བྱེད་པའི་ནུས་པ་དང་བྱང་ཚད་ཕྱོགས་ཡོངས་ནས་མཐོར་འདེགས་སུ་བཏང་ནས། ལས་ཡུལ་དང་པོའི་གནད་ཁེལ་དབུལ་སྐྱོར་གྱི་སྟོབས་ཤུགས་དངོས་གནས་ཇེ་དྲག་ཏུ་གཏོང་དགོས་ལ། སྡེ་སྡོད་ལས་བྱེད་པའི་དཔུང་ཁག་ཧྲག་འདེམས་ལེགས་བསྐོ་བྱེད་པ་དང་། ཧྲུའུ་ཅི་དང་པོ་དང་སྡེ་སྡོད་ལས་བྱེད་མི་སྣར་ཐུགས་ཁུར་དང་དོ་དམ་བྱེད་ཐབས་དོན་འཁྱོལ་བྱེད་དགོས། “སྤྱི་ཚོགས་དབུལ་སྐྱོར་དྲ་བར”གཞི་བཅོལ་ནས། “སྦྲེལ་དྲ+སྤྱི་ཚོགས་དབུལ་སྐྱོར”གྱི་བྱ་བར་མགྱོགས་མྱུར་ངང་སྐུལ་འདེད་གཏོང་བ་དང་། སྤྱི་ཚོགས་རྩ་འཛུགས་དང་སྤྱི་དམངས་རང་སྒེར་དབུལ་ཐར་འགག་སྒྲོལ་གྱི་ལས་ལ་ཞུགས་པར་བསྟོད་སྐུལ་དང་རྒྱབ་སྐྱོར་བྱེད་དགོས། དབུལ་ཕོངས་མང་ཚོགས་ཀྱི་སྤོ་སྒྱུར་ལས་ཞུགས་བྱ་བ་ལེགས་པོར་སྒྲུབ་པ་དང་། ཕྱུག་སྒྱུར་ལས་སྐྲུན་གྱི་སྣེ་ཁྲིད་མཁན་གྱི་རོགས་སྐྱོར་བྱེད་སྒོ་དང“སྦྲང་ཆར་འཆར་གཞི” “དཔྱིད་རླུང་འགུལ་སྐྱོད” “ལས་སྐྲུན་གསར་གཏོད་ཀྱི་མཛངས་མའི་འགུལ་སྐྱོད”སོགས་ཐེག་བྱེད་ལ་བརྟེན་ནས། དབུལ་ཕོངས་མང་ཚོགས་ཀྱི་ལས་ཞུགས་དང་ལས་སྐྲུན་ལ་སྐུལ་འདེད་གཏོང་དགོས།
(ལྔ) དབུལ་ཐར་འགག་སྒྲོལ་གྱི་གྲུབ་འབྲས་རྒྱུན་མཐུད་དང་བརྟན་སྲུང་བྱེད་དགོས། རྗེས་མཐུད་རོགས་སྐྱོར་ལ་ཤུགས་སྣོན་བརྒྱབ་ནས་དབུལ་སྐྱོར་སྲིད་ཇུས་ཀྱི་བརྟན་འཇགས་རང་བཞིན་དང་རྒྱུན་མཐུད་རང་བཞིན་སྲུང་འཛིན་བྱས་ཏེ། དབུལ་ཕོངས་རྫོང་དང་དབུལ་ཕོངས་སྡེ་བ་དང་དབུལ་ཕོངས་མི་འབོར་དབུལ་ཕོངས་མིང་ཐོ་ནས་འཐེན་རྗེས། ཡང་བསྐྱར་དབུལ་ཕོངས་སུ་འགྱུར་བའི་གནད་དོན་འབྱུང་བ་སྔོན་འགོག་བྱེད་དགོས། དོན་དངོས་ནས་མགོ་བརྩམས་ཏེ། ཡོང་འབབ་ཀྱི་ཆུ་ཚད་ཡིག་ཚགས་དང་བྱང་བུ་བཟོས་པའི་དབུལ་ཕོངས་ཁྱིམ་ཚང་ལས་ཅུང་མཐོ་བའི་མང་ཚོགས་ལ་སྲིད་ཇུས་ཀྱི་རྒྱབ་སྐྱོར་དཀོན་པ་དང་། དབུལ་སྐྱོར་ལས་གཞི་དོན་ཐོག་ཏུ་འཁྱོལ་རྗེས་ཕན་འབྲས་བསྟུད་མར་འབྱུང་དཀའ་བ་སོགས་ཀྱི་གནད་དོན་གསར་པར་ཞིབ་འཇུག་བྱས་ཏེ་ཐག་གཅོད་བྱེད་དགོས། དབུལ་ཐར་འགག་སྒྲོལ་གྱི་ལག་ལེན་ཁྲོད་རྙེད་པའི་ཉམས་མྱོང་ལེགས་པོ་དང་སྒྲུབ་ཐབས་ལེགས་པོ། ལམ་བུ་ལེགས་པོ་ཤུགས་ཆེན་པོས་ཁྱབ་སྤེལ་བྱེད་དགོས། དབུལ་ཐར་འགག་སྒྲོལ་དང་གྲོང་གསེབ་དར་སྤེལ་སྦྲེལ་མཐུད་ནུས་ལྡན་བྱེད་པར་ཤུགས་སྣོན་རྒྱག་པ་དང་། གྲོང་གསེབ་དར་སྤེལ་གྱི་འཐབ་ཇུས་ལག་བསྟར་བྱེད་པའི་ཁྲོད་དུ་དབུལ་ཐར་འགག་སྒྲོལ་གྱི་གྲུབ་འབྲས་སྲ་བརྟན་དུ་བཏང་ནས། དཔལ་འབྱོར་སྤྱི་ཚོགས་ཀྱི་འཕེལ་རྒྱས་དང་མང་ཚོགས་ཀྱི་ཐོན་སྐྱེད་འཚོ་བའི་ཆུ་ཚད་རྒྱུན་མཐུད་ངང་ལེགས་སྒྱུར་བྱེད་དགོས། བརྟག་དཔྱད་ཞིབ་འཇུག་ཧུར་ཐག་གིས་སྤེལ་ནས། དབུལ་ཐར་འགག་སྒྲོལ་གྱི་ལས་འགན་ཕྱོགས་ཡོངས་ནས་ལེགས་འགྲུབ་བྱས་རྗེས་རྗེས་མཐུད་ཀྱི་དབུལ་སྐྱོར་གྲུབ་འབྲས་སྲ་བརྟན་དུ་གཏོང་བའི་སྲིད་ཇུས་དང་བྱེད་ཐབས་འཆར་འགོད་བྱེད་དགོས།
གཉིས། གྲོང་གསེབ་ཀྱི་རྨང་གཞིའི་ཞན་ཆ་གསབ་པར་ཤུགས་བཏོན་ནས། སྤྱི་པའི་ཞབས་ཞུའི་རིམ་པ་སྤར་བ་དམིགས་སུ་བཟུང་ནས་སྐུལ་འདེད་བྱེད་དགོས།
(དྲུག) ཕྱོགས་ཡོངས་ནས་འཚོ་སྡོད་ཁོར་ཡུག་སྒྲིག་བཅོས་བྱེད་དགོས། ཀྲེ་ཅང་གི“ཁྲི་སྟོང་བཟོ་འགོད”ཀྱི་ཉམས་མྱོང་སློབ་སྦྱོང་དང་ཁྱབ་སྤེལ་བྱེད་པ་དང་། ཞིང་སྡེའི་གད་སྙིགས་བཙོག་ཆུ་གཙང་བཅོས་དང་། སྤྱོད་ཁང་གསར་བརྗེ། ཞིང་སྡེའི་རྣམ་པ་མཐོར་འདེགས་བཅས་གཙོ་གནད་དུ་བཟུང་སྟེ། ཕྱོགས་ཡོངས་ནས་ཞིང་སྡེའི་འཚོ་སྡོད་ཁོར་ཡུག་སྒྲིག་བཅོས་བྱས་ཏེ། སྒྲིག་བཅོས་འགུལ་སྐྱོད་ཀྱི་ལོ་འཁོར་ལས་འགན་ཕྱོགས་ཡོངས་ནས་ལེགས་འགྲུབ་ཐུབ་པ་ཁག་ཐེག་བྱེད་དགོས། སྲིད་གཞུང་གི་རོགས་དངུལ་གཏོང་འཇོག་གི་ནང་རྐྱེན་འཛུགས་པ་དང་འཐུས་ཚང་དུ་བཏང་ནས། རིམ་པ་སོ་སོའི་སྲིད་གཞུང་གིས་ཆེད་དོན་མ་དངུལ་བཀོད་སྒྲིག་བྱས་ཏེ་ཞིང་སྡེའི་འཚོ་སྡོད་ཁོར་ཡུག་སྒྲིག་བཅོས་ལ་རྒྱབ་སྐྱོར་བྱེད་དགོས་ལ། རྫོང་རིམ་པས་གཏན་འབེབས་ལྟར་ཟླ་སྒྲིལ་མ་དངུལ་གཅིག་གྱུར་བཀོད་སྒྲིག་བྱས་པ་དེ། ཞིང་སྡེའི་འཚོ་སྡོད་ཁོར་ཡུག་སྒྲིག་བཅོས་བྱེད་པར་གཅིག་བསྡུས་ཀྱིས་བཀོལ་ཆོག ཁོངས་ཡོངས་སུ་གད་སྙིགས་མེད་པའི་ཞིང་ཆེན་གསར་སྐྲུན་འགུལ་སྐྱོད་སྤེལ་མགོ་རྩོམ་པ་དང་། འཆར་འགོད་ལེགས་བཟོ་དང་རིམ་དབྱེ་ལག་བསྟར་བྱས་ཏེ། ཐོག་མར་གཙང་གསུམ་འབྱུང་ཡུལ་དུ་ཁོངས་ཡོངས་སུ་གད་སྙིགས་མེད་པ་མངོན་འགྱུར་བྱེད་དགོས། གྲོང་སྡེ་གཙང་དག་འགུལ་སྐྱོད་ཕྱོགས་ཡོངས་ནས་ལག་བསྟར་བྱས་ཏེ། སྡེ་བའི་ཕྱི་ནང་གི་རྣམ་པ་རིམ་བཞིན་མཐོར་འདེགས་གཏོང་དགོས། རོང་འབྲོག་ཁུལ་གྱི་ཁྱད་ཆོས་དང་མཐུན་པའི་གད་སྙིགས་གཙང་སེལ་ལག་རྩལ་འཚོལ་ཞིབ་བྱས་ཏེ། ཞིང་སྡེའི་འཚོ་བའི་གད་སྙིགས་ཐག་གཅོད་ཀྱི་སྒྲིག་བཀོད་མགྱོགས་མྱུར་སྒོས་བསྐྲུན་དགོས། རོང་འབྲོག་ཁུལ་གྱི་“སྤྱོད་ཁང་གསར་བརྗེ”ཡི་འགག་སྒྲོལ་འགུལ་སྐྱོད་ལག་བསྟར་བྱས་ཏེ། འོས་ཤིང་འཚམ་པའི་ལག་རྩལ་གསར་པ་དང་བཟོ་རྩལ་གསར་པ་དང་ཐོན་རྫས་གསར་པ་ནང་འདྲེན་བྱེད་པ་དང་། རོང་འབྲོག་ཁུལ་གྱི་ཁྱིམ་སྤྱོད་དང་སྤྱི་སྤྱོད་ཀྱི་སྤྱོད་ཁང་མགྱོགས་མྱུར་སྒོས་འཛུགས་སྐྲུན་དང་སྒྱུར་བཀོད་བྱས་ཏེ། གོ་རིམ་རེ་རེ་དང་རིམ་པ་སོ་སོར་གནོད་མེད་ཅན་གྱི་འཕྲོད་བསྟེན་སྤྱོད་ཁང་ཡོངས་སུ་ཁེབས་པ་མངོན་འགྱུར་བྱེད་དགོས། མཐོ་སྒང་གི་གྲང་ངར་ཆེ་བའི་ཁོར་ཡུག་ལ་འཚམ་པའི་བཙོག་ཆུ་གཙང་སེལ་མ་དཔེ་ཞིབ་འཇུག་དང་འཚོལ་ཞིབ་བྱས་ཏེ། ཡུལ་བབ་དང་བསྟུན་ནས་རོང་འབྲོག་ཁུལ་གྱི་འཚོ་བའི་བཙོག་ཆུ་ནུས་ལྡན་སྒོས་གཙང་སེལ་བྱེད་དགོས། རྫོང་ངམ་གྲོང་ཁྱེར་རམ་ཆུས་ནི་གཞི་རྩའི་སྡེ་ཚན་རེ་བྱས་ཏེ། གཅིག་གྱུར་འཆར་འགོད་ཀྱིས་རོང་འབྲོག་ཁུལ་གྱི་འཚོ་བའི་བཙོག་ཆུ་གཙང་སེལ་ལ་རིམ་པ་བཞིན་དུ་སྐུལ་འདེད་བྱེད་པ་དང་། བཙོག་ཆུ་གཙང་སེལ་གྱི་སྒྲིག་བཀོད་འཛུགས་སྐྲུན་ཇེ་མགྱོགས་སུ་གཏོང་དགོས། སྤྱི་ཚོགས་སྟོབས་ཤུགས་ཧུར་ཐག་གིས་ཟབ་ཞུགས་བྱེད་པར་སྐུལ་མ་བཏང་ནས། ཞིང་སྡེའི་འཚོ་སྡོད་ཁོར་ཡུག་སྒྲིག་བཅོས་དེ་གྲོང་གསེབ་ཀྱི་སྤྲོ་གསེང་ཡུལ་སྐོར་འཕེལ་རྒྱས་སུ་གཏོང་བ་སོགས་ལ་ཟུང་འབྲེལ་ནུས་ལྡན་བྱེད་པ་དང་། མཐོ་སྒང་གི་མཛེས་པའི་གྲོང་གསེབ་འཛུགས་སྐྲུན་མུ་མཐུད་དུ་སྐུལ་སྤེལ་དང་། འཛུགས་སྐྲུན་བླང་བྱ་སྔར་བས་ཚད་ལྡན་དུ་བཏང་ནས། འཛུགས་སྐྲུན་གྱི་སྤུས་ཚད་དང་སྤུས་ཀ་ཇེ་མཐོར་གཏོང་དགོས།
(བདུན) གྲོང་གསེབ་ཀྱི་རྨང་གཞིའི་སྒྲིག་བཀོད་འཛུགས་སྐྲུན་སྲ་བརྟན་དུ་གཏོང་དགོས། “ཁ་གསབ་དང་སྤུས་འདེགས། གཞི་གཅིག”གི་བླང་བྱ་ལྟར། གྲོང་གསེབ་ཀྱི་རྨང་གཞིའི་སྒྲིག་བཀོད་ཐད་ཀྱི་མ་དངུལ་གཏོང་འཇོག་ཁ་སྣོན་རྒྱག་པ་དང་། མཁར་གྲོང་གི་འཚོ་བའི་རྨང་གཞིའི་སྒྲིག་བཀོད་གྲོང་གསེབ་ཏུ་རྒྱ་བསྐྱེད་པར་སྐུལ་འདེད་བཏང་ནས། གྲོང་ཁྱེར་དང་གྲོང་གསེབ་ཀྱི་རྨང་གཞིའི་སྒྲིག་བཀོད་གཞི་གཅིག་ཅན་དུ་བསྒྱུར་བ་མངོན་འགྱུར་བྱེད་དགོས། ཆུ་བསྲི་དང་ཆུ་འདོན་གྱི་ཆུ་བེད་བཟོ་འགོད་གལ་ཆེན་དང་ཞིང་སའི་ཆུ་བེད་འཛུགས་སྐྲུན་ལ་སྐུལ་འདེད་གཏོང་དགོས། རོང་འབྲོག་ཁུལ་གྱི་འཐུང་ཆུའི་བདེ་འཇགས་བརྟན་སྲུང་དང་མཐོར་འདེགས་ཀྱི་བཟོ་འགོད་ལག་བསྟར་བྱས་ཏེ། ཆུ་ཁོངས་སྲུང་སྐྱོབ་ལ་ཤུགས་སྣོན་དང་། རོང་འབྲོག་ཁུལ་གྱི་འཐུང་ཆུ་བདེ་འཇགས་མིན་པའི་གནད་དོན་ཐག་གཅོད་བྱེད་དགོས། “བཞི་བཟང་ཞིང་སྡེའི་བགྲོད་ལམ”འཛུགས་སྐྲུན་མུ་མཐུད་དུ་ལེགས་པོར་བསྒྲུབས་ནས། སླེབས་ཐུབ་སའི་རིང་ཚད་དང་ཤར་སྐྱོད་ཐུབ་པའི་ཆུ་ཚད་ཇེ་མཐོར་བཏང་སྟེ། ཆ་རྐྱེན་འཛོམས་པའི་སྡེ་བ་ཡོངས་ལ་སྲ་བསྒྱུར་ལམ་ཡོད་པ་མངོན་འགྱུར་བྱེད་དགོས་ལ། ཆ་རྐྱེན་ལྡན་པའི་ས་ཁུལ་ནས་རང་བྱུང་སྡེ་བའི་བར་དུ་རྒྱ་བསྐྱེད་དགོས། གྲོང་གསེབ་ཀྱི་གློག་ཤུགས་ཅན་མཐོར་འདེགས་བཟོ་འགོད་ཕྱོགས་ཡོངས་ནས་ལག་བསྟར་བྱེད་པ་དང་། རེབ་གསར་པའི་རོང་འབྲོག་ཁུལ་གྱི་གློག་དྲ་བསྒྱུར་བཀོད་རིམ་སྤར་བཟོ་འགོད་མགྱོགས་མྱུར་ངང་འགྲུབ་དགོས། རོང་འབྲོག་ཁུལ་གྱི་སླར་སྐྱེས་ཐུབ་པའི་ཐོན་ཁུངས་གསར་སྤེལ་བཀོལ་སྤྱོད་ལ་སྐུལ་འདེད་བཏང་ནས། ཉི་ནུས་དང་རླུང་ནུས་སོགས་འཕེལ་རྒྱས་སུ་གཏོང་བ་དང་། གཙང་གསུམ་འབྱུང་ཡུལ་ས་ཁུལ་དུ་དྭངས་གཙང་ནུས་ཁུངས་ཀྱིས་དྲོད་ལེན་པའི་ཚོད་ལྟའི་གནས་སྤེལ་དགོས། རྒྱང་སྒྲོག་དང་བརྙན་འཕྲིན་སྡེ་བ་རེ་རེར་འཐེན་པ་དེ་རིམ་པ་སྤར་ནས་ཁྱིམ་ཚང་རེ་རེར་འཐེན་པ་ལག་བསྟར་གཏིང་ཟབ་བྱེད་པ་དང་། རོང་འབྲོག་ཁུལ་དུ་སྐུད་ཡོད་བརྙན་འཕྲིན་དྲ་བའི་ཁྱབ་རྒྱ་ཇེ་ཆེར་གཏོང་དགོས། རོང་འབྲོག་ཁུལ་དུ་ཐགས་ཡངས་དྲ་བ་དང་སྤོ་འགུལ་འཕྲིན་སྐྱེལ་དྲ་བ་ཁྱབ་པར་བྱེད་པའི་གོམ་འགྲོས་ཇེ་མགྱོགས་སུ་གཏོང་དགོས། རྫོང་དང་ཞང་དང་སྡེ་བའི་ཟོང་སྐྱེལ་རྨང་གཞིའི་སྒྲིག་བཀོད་དྲ་བ་འཐུས་ཚང་དུ་གཏོང་བ་དང་། གློག་རྡུལ་ཚོང་དོན་གྱི་ཐོན་ཁུངས་ཟླ་སྒྲིལ་བྱས་ཏེ། རོང་འབྲོག་ཁུལ་གྱི་གློག་རྡུལ་ཚོང་དོན་མགྱོགས་མྱུར་སྒོས་འཕེལ་རྒྱས་སུ་གཏོང་བ་དང་། ཐོན་ཁུལ་དུ་ཞིང་ཕྱུགས་ཐོན་རྫས་གསོག་འཇོག་སོས་ཉར་དང་རིམ་དབྱེའི་ཐུམ་སྒྲིལ། གློག་རྡུལ་ཚོང་དོན་ལྟེ་གནས། གྲོང་གསེབ་བརྙན་ཡོལ་གསུམ་པ་སོགས་ཀྱི་སྒྲིག་བཀོད་འཛུགས་པར་རྒྱབ་སྐྱོར་བྱས་ནས། རང་ས་གནས་ཅན་གྱི་མཁོ་སྤྲོད་སྦྲེལ་རྡང་མགྱོགས་པོར་འཛུགས་དགོས། ཁེ་ལས་ཀྱིས་རྫོང་ངམ་ཞང་དང་ཆ་རྐྱེན་འཛོམས་པའི་སྡེ་བ་རུ་ཟོང་སྐྱེལ་སྡེབ་སྐྱེལ་ས་ཚིགས་འཛུགས་པར་སྐུལ་མ་གཏོང་དགོས། རོང་འབྲོག་མང་ཚོགས་ཀྱི་ཁང་པ་ཉེན་རྙིང་བསྒྱུར་བཀོད་ལ་མུ་མཐུད་དུ་སྐུལ་འདེད་གཏོང་བ་དང་། རོང་འབྲོག་མང་ཚོགས་ཀྱི་སྡོད་ཁང་ཆ་རྐྱེན་ལེགས་བཅོས་བཟོ་འགོད་ལག་བསྟར་བྱེད་མགོ་བརྩམ་དགོས། སྡེ་བའི་སྤྱི་པའི་རྨང་གཞིའི་སྒྲིག་བཀོད་འཛུགས་སྐྲུན་དོ་དམ་ལ་ཡུན་རིང་གོ་ཆོད་པའི་ནང་རྐྱེན་འཐུས་ཚང་བཙུགས་ནས། བདག་སྐྱོང་གི་འགན་འཁྲི་གསལ་ཐག་ཆོད་པར་བྱེད་དགོས།
(བརྒྱད) གྲོང་གསེབ་ཀྱི་སྤྱི་པའི་ཞབས་ཞུའི་རྨང་གཞི་ཇེ་དྲག་ཏུ་གཏོང་དགོས། ཞིང་སྡེའི་སྤྱི་པའི་ཞབས་ཞུ་དམིགས་སུ་བཟུང་ནས་བཀོད་སྒྲིག་བྱེད་པ་དང་། གྲོང་ཁྱེར་དང་གྲོང་གསེབ་ཀྱི་གཞི་རྩའི་སྤྱི་པའི་ཞབས་ཞུའི་ཚད་གཞི་གཅིག་གྱུར་དང་ལམ་ལུགས་མཉམ་སྦྲེལ་ལ་སྐུལ་འདེད་བཏང་ནས། རྣམ་པའི་སྟེང་གི་གཟིགས་སྐྱོང་དེ་དངོས་ཡོད་སྟེང་གི་འདྲ་མཉམ་དུ་བསྒྱུར་དགོས། རོང་འབྲོག་ཁུལ་གྱི་སློབ་གསོ་དང་། སྨན་བཅོས་འཕྲོད་བསྟེན། སྤྱི་ཚོགས་འགན་སྲུང་། རྒན་གསོ། རིག་གནས་ལུས་རྩལ་སོགས་སྤྱི་པའི་ཞབས་ཞུའི་རྨང་གཞིའི་འཛུགས་སྐྲུན་ལ་ཧུར་ཐག་གིས་སྐུལ་འདེད་བཏང་ནས། གྲོང་ཁྱེར་དང་གྲོང་གསེབ་ཀྱི་གཞི་རྩའི་སྤྱི་པའི་ཞབས་ཞུ་འདྲ་མཉམ་ཅན་མངོན་འགྱུར་བྱེད་དགོས། གྲོང་ཁྱེར་དང་གྲོང་གསེབ་ཀྱི་འོས་འགན་སློབ་གསོ་གཞི་གཅིག་ཅན་དུ་འཕེལ་རྒྱས་འགྲོ་བར་སྐུལ་འདེད་གཏོང་དགོས་པ་དང་། སློབ་གསོའི་གྲོན་དངུལ་གཏོང་འཇོག་ནང་རྐྱེན་དང་སློབ་མའི་རོགས་དངུལ་ལམ་ལུགས་འཐུས་ཚང་དུ་འཛུགས་པ་དང་། གྲོང་གསེབ་ཀྱི་འོས་འགན་སློབ་གསོའི་སློབ་མའི་འཚོ་བཅུད་ལེགས་བཅོས་འཆར་གཞི་མུ་མཐུད་དུ་སྐུལ་སྤེལ་བྱེད་དགོས། སློབ་སྔོན་སློབ་གསོ་དང་མཐོ་འབྲིང་རིམ་པའི་སློབ་གསོ། དམིགས་བསལ་སློབ་གསོ་བཅས་ཀྱི་ཞན་ཆ་གསབ་སྐོང་བྱེད་དགོས། དགེ་རྒན་དཔུང་ཁག་གི་སྤྱི་ཁོག་བྱང་ཚད་དང་སློབ་གསོས་དཔལ་འབྱོར་སྤྱི་ཚོགས་འཕེལ་རྒྱས་ལ་བྱས་རྗེས་འཇོག་ཚད་མཐོར་འདེགས་གཏོང་བར་ཤུགས་འདོན་དགོས། རོང་འབྲོག་ཁུལ་གྱི་སྤྱི་པའི་འཕྲོད་བསྟེན་སྨན་བཅོས་ཞབས་ཞུ་ཇེ་སྟོབས་སུ་གཏོང་བ་དང་། གཞི་རྩའི་སྤྱི་པའི་འཕྲོད་བསྟེན་ཞབས་ཞུའི་ལས་གཞིའི་རོགས་དངུལ་སྲིད་ཇུས་འཐུས་ཚང་དུ་གཏོང་དགོས། ཞང་ངམ་གྲོང་རྡལ་གྱི་འཕྲོད་བསྟེན་ཁང་གི་ཆ་རྐྱེན་ལེགས་བཅོས་དང་། སྡེ་བའི་འཕྲོད་བསྟེན་ཁང་ཚད་ལྡན་ཅན་མགྱོགས་མྱུར་ངང་འཛུགས་སྐྲུན་བྱེད་དགོས་ལ། ཀུན་ཤེས་སྨན་པའི་ཆེད་བཙུགས་ལས་གནས་འཆར་གཞི་ལག་བསྟར་བྱེད་པ་འཚོལ་ཞིབ་བྱེད་དགོས། གཅིག་གྱུར་ཡིན་པའི་གྲོང་ཁྱེར་དང་གྲོང་གསེབ་སྡོད་དམངས་ཀྱི་གཞི་རྩའི་སྨན་བཅོས་འགན་བཅོལ་ལམ་ལུགས་དང་ནད་གཞི་ཆེ་གྲས་ཀྱི་འགན་བཅོལ་ལམ་ལུགས་འཐུས་ཚང་དུ་གཏོང་དགོས། གྲོང་ཁྱེར་དང་གྲོང་གསེབ་ཀྱི་རྒན་གསོ་འགན་བཅོལ་ཐོབ་ཆ་གཏན་འཁེལ་དང་རྨང་གཞིའི་རྒན་གསོའི་མ་དངུལ་ཚད་གཞི་རྒྱུན་ལྡན་གྱིས་སྙོམ་སྒྲིག་བྱེད་པའི་ནང་རྐྱེན་དོན་འཁྱོལ་བྱས་ཏེ། དུས་དང་ཚད་འོས་འཚམ་སྒོས་གྲོང་ཁྱེར་དང་གྲོང་གསེབ་སྡོད་དམངས་ཀྱི་རྨང་གཞིའི་རྒན་གསོ་མ་དངུལ་གྱི་ཚད་གཞི་རིམ་བཞིན་ཇེ་མཐོར་གཏོང་དགོས། གྲོང་ཁྱེར་དང་གྲོང་གསེབ་ཀྱི་སྤྱི་ཚོགས་རོགས་སྐྱོབ་མ་ལག་ལ་གཅིག་གྱུར་བཀོད་འདོམས་བྱེད་པ་དང་། མ་མཐའི་འཚོ་བའི་འགན་སྲུང་ལམ་ལུགས་དང་གཟིགས་སྐྱོང་བདེ་འགོད་ལམ་ལུགས་འཐུས་ཚང་དུ་གཏོང་དགོས། རོང་འབྲོག་ཁུལ་གྱི་གཞི་རིམ་ཕྱོགས་བསྡུས་རང་བཞིན་གྱི་རིག་གནས་ཞབས་ཞུ་ལྟེ་གནས་ཀྱི་ཞབས་ཞུའི་ནུས་པ་མཐོར་འདེགས་སུ་གཏོང་བའི་བཟོ་འགོད་ལག་བསྟར་བྱེད་དགོས། རོང་འབྲོག་པའི་གཟུགས་གཞི་བདེ་ཐང་བཟོ་འགོད་སྐུལ་སྤེལ་བྱེད་དགོས། རོང་འབྲོག་ཁུལ་གྱི་གཞིས་སྐྱུར་བྱིས་པ་དང་བུད་མེད། ལོ་ལོན་བཅས་ལ་གཟིགས་སྐྱོང་ཞབས་ཞུ་སྒྲུབ་པའི་མ་ལག་འཐུས་ཚང་དུ་གཏོང་བ་དང་། རིམ་པ་མང་བའི་རོང་འབྲོག་ཁུལ་གྱི་རྒན་གསོའི་ལས་དོན་གོང་དུ་སྤེལ་བར་རྒྱབ་སྐྱོར་དང་། རོང་འབྲོག་ཁུལ་གྱི་རྒན་ཞན་ནད་སྐྱོན་བཞིའི་སྤྱི་ཕན་རང་བཞིན་གྱི་ལས་གནས་བཀོད་སྒྲིག་བྱེད་ཐབས་ཧུར་ཐག་གིས་འཚོལ་ཞིབ་བྱེད་དགོས། གྲོང་ཁྱེར་དུ་ཐེམ་ཐོ་སྤར་བའི་ཞིང་ཕྱུགས་ལས་ཀྱི་སྤོ་སྒྱུར་མི་གྲངས་ཚང་མ་མཁར་གྲོང་སྡོད་ཁང་འགན་སྲུང་མ་ལག་ནང་དུ་བསྡུ་དགོས། གྲོང་ཁྱེར་དང་གྲོང་གསེབ་ཀྱིས་གཅིག་འདོམས་བྱས་པའི་གཞི་རྩའི་སྤྱི་པའི་ཞབས་ཞུའི་གྲོན་དངུལ་གཏོང་འཇོག་ནང་རྐྱེན་འཛུགས་པ་དང་། རོང་འབྲོག་ཁུལ་གྱི་གཞི་རྩའི་སྤྱི་པའི་ཞབས་ཞུའི་ཚད་གཞི་འཐུས་ཚང་དུ་གཏོང་དགོས།
(དགུ) ལྗང་མདོག་འཕེལ་རྒྱས་ཀྱི་ཆུ་ཚད་ཕྱོགས་ཡོངས་ནས་མཐོར་འདེགས་གཏོང་དགོས། རི་ཆུ་ནགས་ཞིང་མཚེའུ་སྤང་བཅས་ཀྱི་མ་ལག་བཅོས་སྐྱོང་ལ་གཅིག་གྱུར་བཀོད་འདོམས་བྱས་ཏེ། ཞིང་ཕྱུགས་ལས་དང་རོང་འབྲོག་ཁུལ་གྱི་ལྗང་མདོག་འཕེལ་རྒྱས་ལ་སྐུལ་འདེད་གཏོང་དགོས། ཞིང་ལས་ཀྱི་གནས་ངེས་མེད་སྦགས་བཙོག་བཅོས་སྐྱོང་བྱེད་ཤུགས་ཇེ་ཆེར་གཏོང་དགོས། མངའ་ཁོངས་ཡོངས་ཀྱི་ལྗང་མདོག་སྐྱེ་ལྡན་ཞིང་ཕྱུགས་ལས་ཐོན་རྫས་ཀྱི་དཔེ་སྟོན་ཞིང་ཆེན་འཛུགས་སྐྲུན་ལག་བསྟར་བྱེད་མགོ་བརྩམས་ཏེ། ལྗང་མདོག་འཕེལ་རྒྱས་མ་དངུལ་འཛུགས་པ་དང་། རྫས་ལུད་དང་ཞིང་སྨན་ཇེ་ཉུང་ཅན་གྱི་ཆེད་དོན་འགུལ་སྐྱོད་སྤེལ་བ་དང་། ཤིང་ཏོག་དང་སྔོ་ཚོད། འཕང་འབྲས། སྣེའུ་འབྲུ། ནས། ཀྲུང་བོད་སྨན་རྩྭ། རྒྱུད་འདྲེས་སྐེ་ཚེ་སོགས་རིགས་སྣ་བདམས་ནས་སྔོན་སྐྱོད་ཀྱིས་ཚོད་ལྟའི་གནས་སྤེལ་དགོས། “ལྗང་ལུད+སྐྱེ་ལྡན་ལུད+སྦྱོར་སྡེབ་ལུད+ཆུ་ལུད་གཞི་གཅིག་ཅན+རྨོ་ས་ཟབ་སློག+སོག་མ་ཞིང་འཇོག”སོགས་ཀྱི་མ་དཔེ་དང་ལྗང་མདོག་གི་འགོག་འཛིན་ལག་རྩལ་རྒྱུན་འཁྱོངས་བྱེད་པ་དང་། ལུད་རྫས་དང་ཞིང་སྨན་ཉུང་བཀོལ་བྱེད་པར་སྐུལ་འདེད་བཏང་ནས། སྐྱེ་ལྡན་ལུད་ཀྱིས་རྫས་ལུད་ཀྱི་ཚབ་བྱེད་པ་རིམ་གྱིས་མངོན་འགྱུར་བྱེད་དགོས། སྐྱེ་ཁམས་འཁོར་སྐྱོད་ཀྱི་ཞིང་ཕྱུགས་ལས་འཕེལ་རྒྱས་སུ་གཏོང་བ་དང་། བྱ་ཕྱུགས་ཀྱི་བཙོག་པ་དང་། སོག་མ། ཞིང་སྐྱི་སོགས་ཞིང་ལས་དོར་སྙིགས་བཅས་ཐོན་ཁུངས་སུ་བསྒྱུར་ཏེ་བཀོལ་སྤྱོད་བྱེད་པར་སྐུལ་འདེད་བྱེད་དགོས། རྨོ་སའི་སྤུས་ཚད་སྲུང་སྐྱོབ་དང་མཐོར་འདེགས་བྱེད་པའི་འགུལ་སྐྱོད་ལག་བསྟར་བྱས་ཏེ། ས་གཤིན་སྦགས་བཙོག་ཤོར་བའི་ཉེན་ཁ་དོ་དམ་ཚོད་འཛིན་དང་བསྐྱར་གསོ་བཅོས་སྐྱོང་བྱེད་པར་ཤུགས་སྣོན་རྒྱག་དགོས། རྨོ་ཞིང་འདེབས་འཇོག་རེས་མོས་བྱེད་པའི་གཞི་ཁྱོན་རྒྱ་བསྐྱེད་པ་དང་། རེབ་གསར་པའི་རྩྭ་ཐང་སྐྱེ་ཁམས་སྲུང་སྐྱོབ་ཀྱི་གསབ་དངུལ་དང་གཟེངས་བསྟོད་སྲིད་ཇུས་ལག་ལེན་དུ་བསྟར་དགོས། ཞིང་ལས་ཀྱི་ལྗང་མདོག་འཕེལ་རྒྱས་སྔོན་སྐྱོད་ཁུལ་གསར་སྐྲུན་བྱེད་དགོས། རྒྱལ་དབང་ས་ཁོངས་མུའུ་ཁྲི400ལྗང་སྒྱུར་བྱས་ནས་འགྲུབ་དགོས་པ་དང་། གྲོང་གསེབ་ལྗང་སྒྱུར་དང་མཛེས་སྒྱུར་གྱི་འགུལ་སྐྱོད་ལག་བསྟར་བྱེད་དགོས། ནགས་ཚལ་གྲོང་གསེབ་ཁག་གཅིག་འཛུགས་སྐྲུན་བྱས་ཏེ། གནའ་བོའི་ལྗོན་པ་དང་ཤིང་སྡོང་གྲགས་ཅན་ལ་སྲུང་སྐྱོབ་བྱེད་དགོས་ལ། བརླན་སའི་སྐྱེ་ཁམས་ཀྱི་ཕན་འབྲས་གསབ་དངུལ་དང་ཞིང་བསྐྱུར་བརླན་སྐྱོང་གི་བྱ་བ་སྤེལ་དགོས། རང་བྱུང་ནགས་སྲུང་སྐྱོབ་དང་བྱང་གསུམ་འགོག་སྲུང་ནགས་ཚལ། བྱེ་མ་འགོག་བཅོས་བཟོ་འགོད་བཅས་མུ་མཐུད་དུ་ལག་བསྟར་བྱེད་པ་དང་། ཙོང་ཆུའི་འབབ་ཡུལ་དུ་གཞི་ཁྱོན་ཅན་གྱི་ནགས་ར་སྐྲུན་པར་སྐུལ་འདེད་ཏན་ཏིག་བྱེད་དགོས། ཆུ་དཔོན་དང་མཚེའུ་དཔོན་ལམ་ལུགས་དོན་འཁྱོལ་བྱས་ཏེ། རོང་འབྲོག་ཁུལ་གྱི་ཆུའི་ཁོར་ཡུག་བཅོས་སྐྱོང་ལ་སྐུལ་འདེད་གཏོང་དགོས་པ་དང་། བར་སྣང་གི་ཆུའི་ཐོན་ཁུངས་གསར་སྤེལ་དང་བེད་སྤྱོད་ནུས་ལྡན་བྱས་ཏེ། སྐྱེ་ཁམས་བསྐྱར་གསོ་ཅན་གྱི་མིའི་ཐབས་ཀྱིས་གནམ་གཤིས་ལ་ཤུགས་རྐྱེན་གཏོང་བའི་བྱ་བར་ཤུགས་སྣོན་རྒྱག་དགོས།
(བཅུ) གྲོང་གསེབ་ཀྱི་ཁོར་ཡུག་བཅོས་སྐྱོང་བྱེད་པའི་ནང་རྐྱེན་འཛུགས་དགོས། གཙོ་གཞིའི་འགན་འཁྲི་ཁ་གསལ་ཞིང་། ལས་འགན་ལས་བགོས་གསལ་བ། བྱ་བར་གཅིག་འདོམས་ངང་མཐུན་སྦྱོར་བྱེད་པ། འཁོར་སྐྱོད་ཀྱི་ཕན་ནུས་མཐོ་ལ་གོ་རིམ་ལྡན་པའི་འཚོ་སྡོད་ཁོར་ཡུག་སྒྲིག་བཅོས་བྱ་བའི་ནང་རྐྱེན་འཛུགས་དགོས། ལོ་གསུམ་གྱི་འགུལ་སྐྱོད་འཆར་གཞིའི་བཀོད་སྒྲིག་དང་ཞིང་སྡེའི་སྤྱོད་ཁང་གསར་བརྗེ། ཞིང་སྡེའི་འཚོ་བའི་གད་སྙིགས་གཙང་བཅོས། ཞིང་སྡེའི་འཚོ་བའི་བཙོག་ཆུ་གཙང་བཅོས། སྡེ་བའི་གཙང་དག་འགུལ་སྐྱོད། བྱ་ཕྱུགས་གསོ་སྤེལ་དོར་སྙིགས་ཐོན་ཁུངས་སུ་བསྒྱུར་ནས་བཀོལ་བ་སོགས་ཀྱི་བྱ་བའི་ལས་འགན་གྱི་བླང་བྱ་ལྟར། ཆེད་དོན་བྱ་བའི་འཆར་འགོད་གཏན་ལ་འབེབ་དགོས། ཞིང་ཆེན་གྱིས་གཙོ་འགན་འཁུར་པ་དང་། གྲོང་ཁྱེར་དང་ཁུལ་གཙོ་གཞི་ཡིན་པ། རྫོང་དང་ཞང་གིས་དོན་འཁྱོལ་བྱེད་པའི་བྱ་བའི་ནང་རྐྱེན་ལག་ལེན་དུ་བསྟར་དགོས། ཞིང་སྡེའི་གཞི་རིམ་ཏང་རྩ་འཛུགས་ཀྱི་འཐབ་རའི་བྱེད་ནུས་འདོན་སྤེལ་གང་ལེགས་བྱས་ཏེ། ཞང་དང་སྡེ་བ་རིམ་པ་གཉིས་ཀྱི་གཙོ་འགན་འཁུར་མཁན་བློ་མཐུན་གྱིས་སྡེ་བར་འགན་འཛིན་དང་ཁྱིམ་ཚང་སྣེ་འཁྲིད་ཀྱིས་མང་ཚོགས་ལ་སྐུལ་སློང་བྱེད་པ་དང་། བྱེ་བྲག་ཏུ་རྩ་འཛུགས་ལག་བསྟར་བྱེད་དགོས། ཁྲོམ་ར་ཅན་གྱི་ཚོང་གཉེར་མ་དཔེ་ཧུར་ཐག་གིས་འཚོལ་ཞིབ་བྱས་ཏེ། སྤྱི་ཚོགས་ཀྱི་མ་དངུལ་ལ་ཁྲིད་སྟོན་དང་། དམངས་གཉེར་ཁེ་ལས་དང་སྔོན་ལ་ཕྱུག་པོར་གྱུར་པའི་མི་ཚོགས་སོགས་ཀྱི་སྟོབས་ཤུགས་འདྲེན་འགུགས་བྱས་ནས་ཞིང་སྡེའི་འཚོ་སྡོད་ཁོར་ཡུག་སྒྲིག་བཅོས་ལ་རྒྱབ་སྐྱོར་བྱེད་དགོས། སྲིད་གཞུང་གི་མ་དངུལ་གཏོང་འཇོག་དང་སྣེ་འཁྲིད་བྱེད་ཅིང་། ཞིང་པ་དང་ཐུན་མོང་ཟབ་ཞུགས་བྱེད་པ་དང་། སྤྱི་ཚོགས་སྟོབས་ཤུགས་ཀྱིས་ཕྱོགས་མང་པོ་ནས་རྒྱབ་སྐྱོར་བྱེད་པའི་སྣ་མང་ཅན་གྱི་དངུལ་གཏོང་ནང་རྐྱེན་འཛུགས་དགོས། ཞིང་ཆེན་རིམ་པས་བྱ་དགའི་གསབ་དངུལ་སྟེར་བ་དང་། རྫོང་རིམ་པས་མ་མཐའ་སྐྱོང་བ། རོང་འབྲོག་པས་འགྲོ་སོང་འོས་འཚམ་སྤྲོད་པའི་རོང་འབྲོག་ཁུལ་གྱི་འཚོ་བའི་གད་སྙིགས་བཅོས་སྐྱོང་གི་གྲོན་དངུལ་འགན་སྲུང་ནང་རྐྱེན་འཚོལ་ཞིབ་བྱས་ཏེ་འཛུགས་དགོས། ལྟ་སྐུལ་དང་མཛུབ་སྟོན་གྱི་ནང་རྐྱེན་བཙུགས་ནས། སྐུལ་སློང་དང་འགན་འཁྲི་རྩད་གཅོད་ལག་ལེན་དུ་བསྟར་དགོས།
(བཅུ་གཅིག) གྲོང་གསེབ་དར་སྤེལ་འཆར་འགོད་ཀྱིས་སྣེ་འཁྲིད་པར་ཤུགས་སྣོན་རྒྱག་དགོས། འཆར་འགོད་དོ་དམ་ལ་ཤུགས་སྣོན་རྒྱག་པ་དང་། མཚོ་སྔོན་ཞིང་ཆེན་གྱི་གྲོང་གསེབ་དར་སྤེལ་འཐབ་ཇུས་ཀྱི་འཆར་འགོད(2018-2022ལོ)ལག་བསྟར་བྱས་ཏེ། ལོ་འདིའི་ནང་གྲོང་ཁྱེར་དང་རྫོང་རིམ་པ་གཉིས་ཀྱི་གྲོང་གསེབ་དར་སྤེལ་འཆར་འགོད་བཟོས་ནས་འགྲུབ་དགོས། རྫོང་རེ་སྡེ་ཚན་བྱས་ཏེ་གྲོང་སྡེའི་བཀོད་པའི་འཆར་འགོད་མྱུར་དུ་སྒྲིག་བཟོའམ་བཟོ་བཅོས་བྱེད་པ་དང་ཆབས་ཅིག་ཏུ། གྲོང་སྡེའི་འཆར་འགོད་ཀྱང་སྒྲིག་བཟོ་བྱེད་དགོས་ཤིང་། རྫོང་རིམ་པའི་ཏང་ཨུ་དང་སྲིད་གཞུང་གིས་ཐོན་ལས་འཕེལ་རྒྱས་དང་། སྐྱེ་ཁམས་འབྱུང་འཕྲོད། ཁོར་ཡུག་སྒྲིག་བཅོས། ཡུལ་སྲོལ་དཔལ་ཡོན། གྲོང་གསེབ་བཅོས་སྐྱོང་སོགས་ལ་ཁྱོན་ཡོངས་ནས་བསམ་བློ་གཏོང་བ་དང་། རང་ཡུལ་གྱི་ཐུན་མིན་རྣམ་པ་སྲུང་འཛིན་དང་རིག་གནས་རྒྱུན་འཛིན་ལ་གཙིགས་འཛིན་བྱས་ཏེ། ཁྱད་ཆོས་འབུར་དུ་ཐོན་ཞིང་སྤྱོད་འཐུས་རང་བཞིན་དྲག་པ། འཆར་མང་གཅིག་སྒྲིལ་བྱས་པའི་གྲོང་སྡེའི་འཆར་འགོད་སྒྲིག་བཟོ་བྱེད་དགོས་པ་དང་། 2020ལོའི་ལོ་མཇུག་ཏུ་སླེབས་དུས། གསར་སྤེལ་འཛུགས་སྐྲུན་དང་སྲུང་སྐྱོབ་སླར་གསོ་བྱེད་དགོས་པའི་སྡེ་བ་དག་གིས་གྲོང་སྡེའི་འཆར་འགོད་ཅི་མཁོ་ཐམས་ཅད་སྒྲིག་བཟོ་བྱས་ཚར་དགོས། སྔོན་ལ་འཆར་འགོད་དང་རྗེས་སུ་འཛུགས་སྐྲུན་བྱེད་པའི་རྩ་དོན་ལྟར། གྲོང་གསེབ་ཀྱི་སྡོད་ཁང་འཛུགས་སྐྲུན་གྱི་ཆོག་མཆན་ལ་དོ་དམ་བྱེད་པར་ཤུགས་སྣོན་རྒྱག་དགོས།
གསུམ། ཞིང་ལས་ལྗང་མདོག་འཕེལ་རྒྱས་ལ་སྐུལ་འདེད་བཏང་ནས། “ཞིང་གསུམ”གྱི་རྒྱུ་རྐྱེན་གཙོ་བོའི་སྡེབ་སྒྲིག་དམིགས་སུ་བཟུང་ནས་སྐོང་དགོས།
(བཅུ་གཉིས) གྲོང་གསེབ་ཀྱི་ཐོན་ལས་འཕེལ་རྒྱས་ཀྱི་བཀོད་པ་ལེགས་སྒྱུར་བྱེད་དགོས། གྲོང་ཁྱེར་དང་གྲོང་གསེབ་ཀྱི་རྒྱུ་རྐྱེན་གཙོ་བོ་རང་དབང་གིས་འཁོར་རྒྱུག་དང་འདྲ་མཉམ་གྱིས་ཉོ་ཚོང་བྱེད་པར་བར་ཆད་བཟོ་བའི་སྒྲིག་སྲོལ་ནང་རྐྱེན་གྱི་གེགས་རྒྱ་མཐའ་གཅིག་ཏུ་རྩ་གཏོར་བྱས་ཏེ། ཞིང་སྡེའི་ཕྱོགས་གཅིག་ཕྱིར་བསྐྱོད་ཀྱི་རྣམ་པ་སྒྱུར་བ་དང་། ཐོན་ཁུངས་ཀྱི་རྒྱུ་རྐྱེན་གཙོ་བོ་ཞིང་སྡེར་འཁོར་སྐྱོད་བྱེད་པར་སྐུལ་འདེད་གཏོང་དགོས།ལྷད་མེད་སྤུས་ལེགས་ཀྱི་ཞིང་ཕྱུགས་ཐོན་རྫས་ཀྱི་ཐོན་སྐྱེད་ཤུགས་ཆེན་པོས་འཕེལ་རྒྱས་བཏང་ནས། ཞིང་ཕྱུགས་ལས་ལ་ཐོན་ཚད་འཕར་སྣོན་གྱིས་ཁ་ཕྱོགས་སྟོན་པ་ནས་རྒྱུ་སྤུས་མཐོར་འདེགས་ཀྱིས་ཁ་ཕྱོགས་སྟོན་པར་བསྒྱུར་དགོས། “ཁུལ་གསུམ་རྒྱུད་གཅིག”གི་ཞིང་ཕྱུགས་ལས་ཀྱི་འཕེལ་རྒྱས་རྣམ་པ་འཛུགས་སྐྱོང་བྱེད་པའི་སྤྱིའི་བཀོད་པ་ལྟར། ནོར་གནག་དང་འབྲོག་ལུག ནས། འཁྱགས་ཆུའི་ཉ། ཞོག་ཁོག རྒྱ་སྲན། སྐེ་ཚེ། སྔོ་ཚོད། འཕང་འབྲས་སོགས་ཁྱད་ལྡན་ཐོན་ལས་ལ་དམ་པོར་དམིགས་ནས། ཐོན་ལས་རེ་ལ་སོན་བཟང་ཁྱབ་གདལ་དང་། ཚད་གཞི་ཅན་གྱི་རྟེན་གཞི་འཛུགས་སྐྲུན། མཉམ་ལས་ཁང་། སྣ་འདྲེན་ཁེ་ལས་ཀྱི་སྐུལ་ཁྲིད། ཆེད་ལས་ཁྲོམ་ར་བཅས་གཞི་གཅིག་ཏུ་འདུས་པའི་ཐོན་ལས་སྦྲེལ་རྡང་ཡོངས་ཀྱི་དཔེ་སྟོན་གནས2རེ་བསྐྲུན་དགོས། འབྲུ་རིགས་གཟན་སྒྱུར་དང་རྩྭ་ཕྱུགས་ལས་རིགས་ཁྱབ་གདལ་དུ་གཏོང་བ་དང་། རྩྭ་འདེབས་ཕྱུགས་གསོ་འཕེལ་རྒྱས་བཏང་ནས། བྱ་ཕྱུགས་གསོ་སྤེལ་དེ་གསོ་འཚམ་ཁུལ་དུ་གཅིག་བསྡུས་བྱེད་པར་ཁྲིད་སྟོན་བྱེད་དགོས། ཐོན་ལས་ཀྱིས་གྲོང་སྡེ་དར་རྒྱས་རྫོང་ཁག་སྟོབས་ལྡན་དུ་སྒྱུར་བའི་འགུལ་སྐྱོད་ལག་བསྟར་བྱས་ཏེ། ཐོན་ལས་སྟོབས་ལྡན་གྱི་གྲོང་རྡལ་ཁག་ཅིག་གསོ་སྐྱོང་བྱེད་དགོས། འབྲུ་རིགས་དཔལ་འབྱོར་གཟན་རྩྭ་གསུམ་གྱི་སྒྲིག་གཞི་སྙོམ་སྒྲིག་ལུགས་མཐུན་བྱས་ཏེ། ཐོན་ཚད་མཐོ་བའི་ཡུག་པོ་དང་། སྔོ་ཉར་མ་རྨོས་ལོ་ཏོག འབུ་སུ་ཧང་སོགས་གཟན་རྩྭ་སྤུས་ལེགས་ཀྱི་ཐོན་སྐྱེད་འཕེལ་རྒྱས་སུ་གཏོང་དགོས། འཁྱགས་ཆུའི་ཉ་གསོ་སྤེལ་གྱི་གཞི་ཁྱོན་གཏན་འཁེལ་ལུགས་མཐུན་བྱེད་པ་དང་། འཁྱགས་ཆུའི་ཉ་ལས་ཚད་ལྡན་རིམ་ཡོད་སྒོས་འཕེལ་རྒྱས་སུ་གཏོང་དགོས། ཞིང་ཕྱུགས་ཐོན་རྫས་ཀྱི་སྤུས་ཚད་བདེ་འཇགས་འགན་སྲུང་བཟོ་འགོད་ལག་བསྟར་བྱེད་པ་དང་། ལྟ་སྐུལ་དོ་དམ་མ་ལག་དང་ལྟ་བཤེར་མ་ལག ཁུངས་འདེད་མ་ལག་འཐུས་ཚང་དུ་བསྐྲུན་དགོས། ཧྥེ་གླིང་ཕག་ནད་སོགས་སྲོག་ཆགས་ཀྱི་རིམས་ནད་གནས་ཚུལ་ལ་ལྟ་བཤེར་སྔོན་འགོག་བྱེད་ཤུགས་ཇེ་ཆེར་གཏོང་བ་དང་། འགོག་འཛིན་བྱེད་ཐབས་དོན་འཁྱོལ་ནན་མོ་བྱས་ནས། ཐོན་ལས་ཀྱི་བདེ་འཇགས་ཁག་ཐེག་བྱེད་དགོས།
(བཅུ་གསུམ) དེང་རབས་ཞིང་ལས་ཀྱི་ཐོན་ལས་མ་ལག་བསྐྲུན་དགོས། ཞིང་ཕྱུགས་ཟུང་འབྲེལ་དང་འདེབས་གསོ་ཟུང་འབྲེལ་ལ་ཤུགས་ཆེན་པོས་སྐུལ་འདེད་བྱེད་པ་དང་། སྣ་འདྲེན་ཁེ་ལས་ཀྱིས་ཚད་གཞི་ཅན་གྱི་གཞི་ཁྱོན་ལྡན་པའི་གསོ་སྤེལ་རྟེན་གཞི་རང་བསྐྲུན་དང་མཉམ་བསྐྲུན་བྱེད་པར་རྒྱབ་སྐྱོར་གནང་སྟེ། མཐོ་སྒང་གི་ཞིང་ཕྱུགས་ཐོན་རྫས་ལས་སྣོན་ཞིབ་ཚགས་བགྱིད་པར་སྐུལ་འདེད་དང་། འཛད་སྤྱོད་ཁྲོམ་ར་རྒྱ་བསྐྱེད་གཏོང་བ་དང་། ཕྱིར་གཏོང་ཅན་གྱི་སྣེ་འདྲེན་ཁེ་ལས་གསོ་སྐྱོང་བྱས་ཏེ། སྐྱེ་ཁམས་ཕྱུགས་ལས་དེ་ཞིབ་བསྡུས་ལེགས་གཉེར་ཅན་དང་ཚད་གཞི་ཅན་དུ་བསྒྱུར་བར་སྐུལ་འདེད་བྱེད་དགོས། ནོར་གནག་དང་ནས་ཀྱི་ཐོན་ལས་འཕེལ་རྒྱས་ལོ་གསུམ་འགུལ་སྐྱོད་འཆར་གཞི་མགྱོགས་མྱུར་གྱིས་ལག་བསྟར་བྱས་ཏེ། ནོར་གནག་ཐོན་ལས་གླིང་དང་ནས་ཀྱི་ཐོན་ལས་གླིང་། ཐོན་སྐྱེད་ཁྱད་འཕགས་ཁུལ་བཅས3ནས5དང་ཚད་གཞི་མཐོ་བའི་ཐོན་སྐྱེད་བྱེད་རིམ5ཡན་འཛུགས་སྐྲུན་བྱེད་དགོས། སན་ཝུན་ཉའི་ཐོན་ལས་འཕེལ་རྒྱས་མནའ་འབྲེལ་དེ་འཆང་བཟུང་བྱས་ནས། རྨ་ཆུའི་རྒྱུད་ཀྱི་འཁྱགས་ཆུའི་ཉའི་ཐོན་ལས་རིམ་སྤར་ཇེ་མཐོར་གཏོང་དགོས། ཤུགས་ཆེན་པོས་ཚད་གཞི་ཅན་དང་སྐྱེ་ལྡན་ཅན། གཞི་ཁྱོན་ཅན་གྱི་འཕང་འབྲས་དང་སྟར་བུ་དང་ཁྱད་ལྡན་འདྲེས་སྦྱོར་ཤིང་ཏོག་ཐོན་སྐྱེད་རྟེན་གཞི་བསྐྲུན་ཏེ། འཕང་འབྲས་དང་སྟར་བུའི་སྒོར་དུང་ཕྱུར་བརྒྱའི་ཐོན་ལས་གང་མགྱོགས་སྒོས་འགྲུབ་པར་བྱེད་དགོས། ཁྱད་ལྡན་ཀྲུང་བོད་སྨན་རྩྭ་འདེབས་འཛུགས་རྒྱ་ཁྱོན་གོམ་ཁ་བརྟན་པོར་ཇེ་ཆེར་གཏོང་བ་དང་། རྨ་ཆུ་དང་ཙོང་ཆུའི་གཤོང་སའི་ཀྲུང་བོད་སྨན་རྩྭ་འདེབས་འཛུགས་རྟེན་གཞི་དང་ལས་སྣོན་རྟེན་གཞི། ཆེད་ལས་ཁྲོམ་ར་བཅས་འཛུགས་དགོས།
(བཅུ་བཞི) ཞིང་ལས་ཚན་རྩལ་གསར་གཏོད་དང་ཁྱབ་གདལ་གཏོང་བར་ཤུགས་སྣོན་རྒྱག་དགོས། གསར་གཏོད་ཀྱིས་འཕེལ་རྒྱས་ལ་སྐུལ་བར་ཤུགས་སྣོན་པ་དང་། ཚན་རྩལ་ཆེད་དོན་གལ་ཆེན་ལག་བསྟར་བྱས་ཏེ། ཚན་རྩལ་གྲུབ་འབྲས་གལ་ཆེན་གྱི་གཅིག་འདུས་རུམ་གསོ་དང་དཔེ་སྟོན་ཁྱབ་གདལ། ཕབ་སྒྱུར་ཉེར་སྤྱོད་བཅས་ལ་ཤུགས་ཆེན་པོ་རྒྱག་དགོས། ནད་འབུའི་གནོད་པ་ལྗང་མདོག་གིས་འགོག་འཛིན་དང་། ཞིང་སྨན་ཉུང་སྤྱོད། ཁྱད་ལྡན་ཞིང་ལས་ཐོན་རྫས་ལས་སྣོན། སྐྱེ་ལྡན་ལུད་ཐོན་སྐྱེད་དང་ནུས་མཐོ་བཀོལ་སྤྱོད་སོགས་ཀྱི་གནད་འགག་གི་ལག་རྩལ་དང་མ་དཔེའི་ཐད་ནས་དཔེ་སྟོན་བྱེད་དགོས། སྐྱེ་དངོས་འདེབས་འཛུགས་ལས་རིགས་དང་ཤེས་རིག་ཞིང་ལས། ལྗང་མདོག་གཏོང་འཇོག་རྫས་སོགས་ཁྱབ་ཁོངས་སུ་རང་བདག་གིས་གསར་གཏོད་བྱེད་པར་སྐུལ་འདེད་གཏོང་དགོས། དེང་རབས་འདེབས་འཛུགས་ལས་རིགས་མཐོར་འདེགས་ཀྱི་བཟོ་འགོད་ལག་བསྟར་བྱས་ཏེ། རྒྱལ་ཡོངས་སུ་གལ་ཆེ་བའི་རྒྱུད་འདྲེས་སྐེ་ཚེའི་སོན་ལེན་རྟེན་གཞི་དང་ནས་འབྲུ་སྤུས་ལེགས་གསོ་སྤེལ་རྟེན་གཞི། སོན་བཟང་ཞོག་ཁོག་གི་ས་བོན་གསོ་སྤེལ་རྟེན་གཞི་བཅས་བསྐྲུན་དགོས། ཞིང་ཕྱུགས་ལས་ཚན་རྩལ་གསར་གཏོད་ཀྱི་རིམ་པ་གསུམ་པའི་ལས་སྟེགས་མུ་མཐུད་དུ་འཛུགས་སྐྲུན་བྱེད་པ་དང་། ཞིང་ཕྱུགས་ལས་ཀྱི་ཚན་རིག་སློབ་ཁྲིད་དང་། ཐོན་སློབ་ཞིབ་གསུམ་ཟུང་འབྲེལ་གྱི་བྱ་བ་ཟབ་སྤེལ་བྱས་ཏེ། སོན་སྣ་གསར་པ་དང་ལག་རྩལ་གསར་པ་མགྱོགས་མྱུར་ངང་འདུས་གྲུབ་དང་ཕབ་སྒྱུར་དང་ཉེར་སྤྱོད་ཐུབ་པ་བྱེད་དགོས། ཞིང་ལས་ལག་ཤེས་དང་ཞིང་ལས་འཕྲུལ་ཆས་མཉམ་འདྲེས་ཆ་འགྲིག་ཡོང་བར་ཤུགས་སྣོན་བརྒྱབ་སྟེ། ཐོན་སྐྱེད་སྔོན་ནས་ཐོན་སྐྱེད་སྐབས་དང་ཐོན་སྐྱེད་རྗེས་བར་གྱི་ཐོན་ལས་སྦྲེལ་རྡང་ལ་འདེགས་སྐྱོར་ཡོད་པ་བྱེད་དགོས། དེང་རབས་ཞིང་ལས་ཐོན་ལས་ཀྱི་ལག་རྩལ་མ་ལག་དང་། ཚན་རྩལ་གསར་གཏོད་མནའ་འབྲེལ། ཐོན་ལས་གསར་གཏོད་ལྟེ་གནས། ཚན་རྩལ་གླིང་ཁུལ་སོགས་འཛུགས་སྐྲུན་ལ་ཤུགས་སྣོན་རྒྱག་དགོས། ཁེ་ལས་ཀྱི་ལག་རྩལ་གསར་གཏོད་ཀྱི་གཙོ་གཞིའི་གོ་གནས་ཇེ་དྲག་ཏུ་བཏང་ནས། ཞིང་ལས་ཚན་རྩལ་ཁེ་ལས་དང་མཐོ་གསར་ལག་རྩལ་ཁེ་ལས་གསོ་སྐྱོང་བྱེད་པ་དང་། ཆ་རྐྱེན་དང་འཚམ་པའི་ཁེ་ལས་ཀྱིས་སྣེ་འཁྲིད་ནས་ལག་རྩལ་གསར་གཏོད་ལས་གཞི་ལག་བསྟར་བྱེད་དགོས། བརྒྱུད་རིམ་ཡོངས་འཕྲུལ་ཆས་ཅན་དུ་བསྒྱུར་བའི་ཆུ་ཚད་ཤུགས་ཆེན་པོས་མཐོར་འདེགས་སུ་གཏོང་བ་དང་། ཞིང་ལས་འཕྲུལ་ཆས་བེད་མེད་ཟུར་འཇོག་དང་གསར་སྒྱུར། ཐོན་རྫས་གསར་པ་ཉོ་སྒྲུབ། ས་ཁོངས་ཁྱད་ལྡན་འཕྲུལ་ཆས་བཅས་གསབ་དངུལ་གསར་པ་རིགས3གྱི་ཚོད་ལྟའི་གནས་གསར་གཏོད་བྱེད་དགོས། སྔོན་ཐོན་དང་གོ་འཕེར་གྱི་ལག་རྩལ་གཅིག་འདུས་གསར་གཏོད་དང་ཁྱབ་གདལ་ཉེར་སྤྱོད་ཇེ་མགྱོགས་སུ་བཏང་ནས། ཞིང་ལས་ཀྱི་ཚན་རིག་ཞིབ་འཇུག་སྡེ་ཚན་གྱི་གསར་གཏོད་སྟོབས་ཤུགས་སྐུལ་སློང་བྱེད་དགོས། ཞིང་ལས་ཚན་རིག་ཞིབ་འཇུག་གི་གྲུབ་འབྲས་ཐོན་དབང་ལམ་ལུགས་འཐུས་སྒོ་ཚང་བར་འཛུགས་པ་དང་། འཇོན་མིའི་དཔྱད་འཇོག་དང་འཁོར་རྒྱུག་འགན་སྲུང་གི་ནང་རྐྱེན་འཐུས་ཚང་དུ་གཏོང་དགོས།
(བཅོ་ལྔ) ཞིང་ལས་ཐོན་རྫས་གལ་ཆེན་གྱི་འགན་སྲུང་བྱེད་པའི་འཐབ་ཇུས་དོན་འཁྱོལ་བྱེད་དགོས། རྒྱལ་ཁབ་ཀྱི་འབྲུ་རིགས་བདེ་འཇགས་འཐབ་ཇུས་ནན་ཏན་སྒོས་ལག་ལེན་མཐར་ཕྱིན་བྱས་ཏེ། རྨོ་ཞིང་སྲུང་སྐྱོབ་ཀྱི་ཐིག་དམར་ནན་སྲུང་དང་། གཏན་ཆགས་ཀྱི་གཞི་རྩའི་ཞིང་ས་སྲུང་སྐྱོབ་ལ་ཤུགས་སྣོན་དང་། ཞིང་སྡེའི་ས་ཞིང་ཕྱོགས་བསྡུས་སྒྲིག་བཅོས་དང་བསྐྱར་རྨོ་བྱེད་དགོས། འཛུགས་སྐྲུན་དུ་རྨོ་ཞིང་འཛིན་སྤྱོད་བྱས་པའི་རྨོ་རིམ་ས་གཤིན་བཤུས་ནས་ཡང་བསྐྱར་བཀོལ་བ་དང་། འབྲུ་སྣུམ་གྱི་ཐོན་ཚད་མཐོན་པོ་གསར་སྐྲུན། ལྗང་མདོག་གི་ཐོན་ཚད་འཕར་སྣོན་མ་དཔེའི་འགག་གཏོར་བཅས་ལ་ཧུར་ཐག་གིས་སྐུལ་འདེད་བཏང་ནས། ཚད་གཞི་མཐོ་བའི་ཞིང་ས་བསྐྲུན་པ་དང་། འབྲུ་ཐོན་ཚད་ཆེ་བའི་རྫོང་ལ་སྲིད་ཇུས་གསེག་གཞོལ་བྱེད་པར་ཤུགས་སྣོན་བརྒྱབ་ནས། འབྲུ་རིགས་ཐོན་སྐྱེད་བརྟན་བརླིང་ངང་འཕེལ་རྒྱས་འགྲོ་བ་ཁག་ཐེག་དང་། རོང་འབྲོག་པའི་བཟའ་འབྲུ་གཞི་རྩའི་སྟེང་རང་ཁ་རང་གསོ་ཐུབ་པ་ཁག་ཐེག་བྱེད་དགོས། ཚོད་སླེ་བཟོ་འགོད་ཀྱི་འཛུགས་སྐྲུན་ལ་མུ་མཐུད་དུ་སྐུལ་འདེད་བཏང་ནས། རྟེན་གཞི་འཛུགས་སྐྲུན་ལ་ཤུགས་སྣོན་དང་། ཁྲོམ་རའི་མ་ལག་གསོ་སྐྱོང་། སྙོམ་སྒྲིག་ནང་རྐྱེན་འཐུས་ཚང་དུ་བཏང་སྟེ། ཚོད་སླེའི་མཁོ་སྤྲོད་ཆུ་ཚད་མཐོར་འདེགས་གཏོང་དགོས། ས་རྗེན་སྔོ་ཚོད་འདེབས་འཛུགས་ཀྱི་གསབ་དངུལ་ལམ་ལུགས་དོན་འཁྱོལ་བྱས་ཏེ། སྔོ་ཚལ་འདེབས་རྒྱ་བརྟན་འཇགས་ཡོང་བ་བྱེད་དགོས། འཁྱགས་ཆུའི་ཉའི་གསོ་སྤེལ་གཞི་ཁྱོན་ཇེ་ཆེ་ཇེ་སྟོབས་སུ་གཏོང་དགོས། རྩི་ཤིང་སྲུང་སྐྱོབ་ཀྱི་འཛུགས་སྐྲུན་བཟོ་འགོད་ལག་བསྟར་བྱས་ཏེ། ལོ་ཏོག་གི་ནད་འབུའི་གནོད་པར་ལྟ་འཇལ་ཉེན་ཟོན་སྔོན་བརྡ་གཏོང་བ་དང་། ཆེད་ལས་ཅན་གྱིས་གཅིག་གྱུར་ངང་འགོག་བཅོས་བྱེད་དགོས། ནོར་གནག་དང་འབྲོག་ལུག་གི་ཐོན་རྫས་ཀྱི་ཁུངས་འདེད་མ་ལག་འཛུགས་སྐྲུན་གྱི་ཚོད་ལྟའི་གནས་ལག་བསྟར་བྱེད་པ་དང་། ལྟ་སྐུལ་དོ་དམ་གྱི་སྒྲིག་སྲོལ་འཐུས་ཚང་དུ་བཏང་ནས། ཞིང་ཕྱུགས་ཐོན་རྫས་ཀྱི་སྤུས་ཚད་མཐོར་འདེགས་གཏོང་དགོས། ཞིང་ལས་ཕྱི་རུ་བསྐྱོད་པར་མགྱོགས་མྱུར་ངང་སྐུལ་འདེད་གཏོང་དགོས་པར་མ་ཟད་རྒྱབ་སྐྱོར་བྱས་ཏེ། “རྒྱུད་གཅིག་ལམ་གཅིག”གི་ཞིང་ལས་ཀྱི་རྒྱལ་སྤྱིའི་མཉམ་འབྲེལ་ལ་ཤུགས་བསྣན་ནས། ཞིང་ལས་ཐད་ཕྱི་ཕྱོགས་སུ་མཉམ་འབྲེལ་བྱེད་པའི་ཆུ་ཚད་ཇེ་མཐོར་གཏོང་དགོས།
བཞི། བདག་གཉེར་གཙོ་གཞི་སྟོབས་དང་ལྡན་པར་འཕེལ་རྒྱས་བཏང་ནས། དེང་རབས་ཞིང་ལས་ཀྱི་བདག་གཉེར་མ་ལག་འཛུགས་སྐྱོང་བྱེད་དགོས།
(བཅུ་དྲུག) བདག་གཉེར་གཙོ་གཞི་ཤུགས་ཆེན་པོས་གསོ་སྐྱོང་བྱེད་དགོས། ལས་རིགས་གསར་པའི་རོང་འབྲོག་པ་ཧུར་ཐག་གིས་གསོ་སྐྱོང་བྱེད་དགོས། རོང་འབྲོག་ཁུལ་གྱི་མི་ཤུགས་ཐོན་ཁུངས་གསར་སྤེལ་བྱས་ཏེ། སྐྱེས་རབས་གསར་པའི་རོང་འབྲོག་པ་དང་། ཞིང་འབྲེལ་སློབ་གླིང་གི་མཐར་ཕྱིན་སློབ་མ། ཞོར་ལས་ནས་ཕྱིར་ལོག་པའི་རོང་འབྲོག་པ། སྒེར་གཉེར་བཟོ་ཚོང་པ། རོང་འབྲོག་ཁུལ་གྱི་བར་ཚོང་པ་བཅས་ཀྱིས་ཞིང་ཕྱུགས་ལས་ཐད་ཀྱི་ལས་སྐྲུན་དང་གསར་སྤེལ་གྱི་བྱ་བ་གཉེར་བར་སྐུལ་མ་བཏང་ནས། ལས་རིགས་གསར་པའི་རོང་འབྲོག་པ་འཕོ་འགྱུར་བྱེད་དགོས། འདེབས་གསོ་རྒྱ་ཆེན་དུད་ཁྱིམ་དང་ཁྱིམ་ཚང་གི་ཞིང་ཕྱུགས་ར་བ་ཧུར་ཐག་གིས་སྐྱེད་སྲིང་བྱེད་དགོས། རོང་འབྲོག་པའི་ཆེད་ལས་མཉམ་ལས་ཁང་ཚད་ལྡན་ངང་འཕེལ་རྒྱས་སུ་གཏོང་དགོས། ཞིང་ཕྱུགས་ལས་ཀྱི་ཐོན་ལས་ཅན་གྱི་སྣ་འདྲེན་ཁེ་ལས་དར་ཞིང་རྒྱས་པར་སྐྱེད་སྲིང་བྱེད་དགོས་པ་དང་། ཟོང་རྟགས་གཞན་སྦྱོར་དང་མ་རྩ་འཁོར་སྐྱོད། ཐོན་ལས་རྒྱུན་སྲིང་སོགས་ཀྱི་ཐབས་ལ་བརྟེན་ནས་མཉམ་འབྲེལ་བསྐྱར་སྒྲིག་བྱས་ཏེ། ཐོན་ལས་འབྲེལ་ཚད་ཆེ་བ་དང་། སྐུལ་ཁྲིད་ནུས་པ་དྲག་པོ་ལྡན་པའི་ཁེ་ལས་ཆེན་པོ་ཁག་ཅིག་སྐྱེད་སྲིང་བྱེད་དགོས། སྦྲེལ་རྡང་འཕར་སྣོན་དང་། སྦྲེལ་རྡང་ཁ་གསབ། སྦྲེལ་རྡང་སྟོབས་སྐྱེད་བཅས་ལ་མུ་མཐུད་དུ་བརྩོན་པ་རྒྱག་པ་དང་། ཐོན་ལས་གླིང་ནི་ཐེག་བྱེད་བྱས་ཏེ། “ཀུང་སི+རོང་འབྲོག་པའི་མཉམ་ལས་ཁང+རྟེན་གཞི+རོང་འབྲོག་པ”ཡི་ཐོན་ལས་ཅན་གྱི་མཉམ་འབྲེལ་ཕུང་བོ་འཛུགས་པར་རྒྱབ་སྐྱོར་བྱས་ཏེ། ཁེ་ལས་དང་མཉམ་ལས་ཁང་། རོང་འབྲོག་པ་བཅས་ལ་སྣེ་འཁྲིད་ནས་ཁེ་ཕན་མནའ་འབྲེལ་འབྲེལ་བ་དམ་ཟབ་འཛུགས་དགོས། བདག་གཉེར་གཙོ་གཞི་གསར་པ་སྐྱེད་སྲིང་བཟོ་འགོད་མུ་མཐུད་དུ་ལག་བསྟར་བྱས་ཏེ། སྐྱེ་ཁམས་ཕྱུགས་ལས་ཀྱི་མ་རྐང་མཉམ་ལས་ལམ་ལུགས་ཀྱི་མཉམ་ལས་ཁང་ཚད་ལྡན་ཅན་འཛུགས་པར་སྐུལ་འདེད་དང་། རོང་འབྲོག་པའི་ཆེད་ལས་མཉམ་ལས་ཁང100ལ་རོགས་སྐྱོར་བྱས་ཏེ་འཕེལ་རྒྱས་ཆུ་ཚད་མཐོར་འདེགས་གཏོང་བ་དང་། ཆེད་ལས་མཉམ་ལས་ཁང་གི་མཉམ་འབྲེལ་ཁང20འཛུགས་དགོས། “མཉམ་ལས་ཁང་གཟིགས་སྐྱོང་གིeདངུལ་བུན”སོགས་ཀྱི་མ་དཔེ་ཁྱབ་གདལ་དུ་གཏོང་དགོས། བདག་གཉེར་གཙོ་གཞི་གསར་པའི་སྣེ་འཁྲིད་པ་རེས་མོས་གསོ་སྦྱོང་འཆར་གཞི་དང་ལས་རིགས་གསར་པའི་རོང་འབྲོག་པ་སྐྱེད་སྲིང་བཟོ་འགོད་ལག་བསྟར་བྱེད་དགོས།
(བཅུ་བདུན) ཞིང་ལས་ཀྱི་སྤྱི་ཚོགས་ཅན་གྱི་ཞབས་ཞུའི་མ་ལག་འཐུས་ཚང་དུ་གཏོང་དགོས། ཞིང་ཕྱུགས་ལས་ཀྱི་ཐོན་སྐྱེད་བརྒྱུད་རིམ་ཡོངས་སུ་སྤྱི་ཚོགས་ཅན་གྱི་ཞབས་ཞུ་སྒྲུབ་པའི་ནང་རྐྱེན་གསར་གཏོད་ཀྱི་ཚོད་ལྟའི་གནས་དམ་འཛིན་བྱས་ནས། རོང་འབྲོག་ཁྱིམ་ཚང་ལ་ཐོན་སྐྱེད་ཚབ་གཉེར་དང་། ཚབ་རྨོ་ཚབ་འདེབས། གཅིག་གྱུར་འགོག་བཅོས། གསོག་ཉར་འཁོར་སྐྱོད་སོགས་ཀྱི་ཞབས་ཞུ་འདོན་པར་གཙོ་གནད་དུ་བཟུང་ནས་རྒྱབ་སྐྱོར་བྱེད་དགོས། གཞི་རིམ་གྱི་ཞིང་ལས་ཚན་རྩལ་ཁྱབ་གདལ་སོགས་སྤྱི་ཕན་རང་བཞིན་གྱི་ཞབས་ཞུའི་ལས་ཁུངས་ཇེ་བརྟན་དང་ཇེ་སྟོབས་སུ་གཏོང་བ་དང་། གྲོན་དངུལ་འགན་སྲུང་དང་སྐུལ་ལྕག་འདེབས་པའི་ནང་རྐྱེན་འཐུས་ཚང་དུ་བཙུགས་ཏེ། གཞི་རིམ་གྱི་ཞིང་ལས་ཚན་རྩལ་ཁྱབ་རྡལ་མི་སྣའི་བྱ་བ་དང་འཚོ་བའི་ཆ་རྐྱེན་ལེགས་བཅོས་བྱེད་དགོས། ཞིང་ཕྱུགས་ཐོན་ལས་ཀྱི་ཚན་རྩལ་གསར་གཏོད་རིམ་པ་གསུམ་པའི་ལས་སྟེགས་ཁྱོན་ཡོངས་ནས་འཁོར་སྐྱོད་དང་ནུས་ལྡན་སྒོས་མཐུད་སྦྲེལ་བྱེད་པར་ཤུགས་སྣོན་རྒྱག་པ་དང་། ཞིང་ལས་ལག་རྩལ་གྱི་དམིགས་བཙུགས་ལས་གནས་ཀྱི་ཞབས་ཞུ་མི་སྣའི་དོ་དམ་ཇེ་དྲག་ཏུ་བཏང་ནས། ཞིང་ཕྱུགས་ལས་ཀྱི་ཚན་རྩལ་གྲུབ་འབྲས་མགྱོགས་མྱུར་ངང་ཕབ་སྒྱུར་བྱེད་པར་སྐུལ་འདེད་གཏོང་དགོས། ལོ་ཏོག་གི་ནད་འབུའི་གནོད་པ་ཆེ་གྲས་ཀྱི་འཚུབ་ཟློག་འགོག་བཅོས་དཔུང་ཁག་འཛུགས་པར་ཤུགས་སྣོན་རྒྱག་དགོས། གཞི་རིམ་གྱི་ཞང་དང་གྲོང་རྡལ་གྱི་ཕྱུགས་སྨན་ས་ཚིགས་དང་། ཞིང་ལས་དཔལ་འབྱོར་ས་ཚིགས། ཞིང་ལས་ཐོན་རྫས་ཀྱི་སྤུས་ཚད་ལྟ་སྐུལ་དོ་དམ་ལས་ཁུངས། གཞི་རིམ་ཞིང་ལས་ལག་རྩལ་ཁྱབ་གདལ་སོགས་ཀྱི་སྤྱི་པའི་ལས་ཁུངས་ཀྱི་ཆ་རྐྱེན་འཛུགས་སྐྲུན་ལ་ཤུགས་སྣོན་རྒྱག་དགོས། ཞིང་སྡེའི་དངུལ་རྩའི་ཞབས་ཞུ་གསར་གཏོད་བྱེད་པར་ཤུགས་སྣོན་བརྒྱབ་སྟེ། “ཞིང་གསུམ”ནི་དངུལ་རྩའི་ཞབས་ཞུ་སྔོན་ལ་སྒྲུབ་པའི་ཁྱབ་ཁོངས་སུ་བཟུང་ཞིང་། ཞིང་ཆེན་ཡོངས་ཀྱི་ཞིང་ཕྱུགས་ལས་ཀྱི་ཡིད་རྟོན་དངུལ་བུན་འགན་ལེན་མ་ལག་གི་འགན་ནུས་འདོན་སྤེལ་གང་ལེགས་བྱས་ཏེ། དངུལ་རྩའི་མ་དངུལ་གྱིས“ཞིང་གསུམ”ལ་ཞབས་ཞུ་སྔར་བས་མང་པོ་འདོན་པར་སྣེ་འཁྲིད་དགོས། ཞིང་ཕྱུགས་ལས་ཀྱི་མཁོ་སྤྲོད་སྦྲེལ་རྡང་གི་དངུལ་རྩ་འཕེལ་རྒྱས་བཏང་ནས། སྟོད་སྨད་རྒྱུད་ཀྱི་ཐོན་ལས་མ་དངུལ་འཁོར་རྒྱུག་ཐུབ་པ་འགན་སྲུང་བྱས་ཏེ། ཞིང་ལས་ཐོན་རྫས་ཀྱི་ཐོན་འཚོང་སྦྲེལ་མཐུད་ནུས་ལྡན་བྱེད་པ་ཁག་ཐེག་བྱེད་དགོས། རིམ་པ་སོ་སོའི་ནོར་སྲིད་ཀྱིས་ཞིང་ཕྱུགས་ལས་འགན་བཅོལ་གྱི་འགན་བཅོལ་འགྲོ་སོང་གསབ་དངུལ་སྟེར་ཚད་ཇེ་མང་དུ་བཏང་ནས། སྲིད་ཇུས་རང་བཞིན་གྱི་ཞིང་ཕྱུགས་ལས་འགན་བཅོལ་གྱི་ཁེབས་རྒྱ་ཇེ་ཆེར་གཏོང་དགོས། ནོར་གནག་དང་འབྲོག་ལུག་གི་འགན་བཅོལ་གྱི་འགན་བཅོལ་འགྲོ་སོང་གསབ་དངུལ་སྟེར་རྒྱ་ཇེ་ཆེར་གཏོང་བའི་བྱ་བར་མུ་མཐུད་དུ་སྐུལ་འདེད་གཏོང་བ་དང་། འདེབས་འཛུགས་ལས་རིགས་དང་ནགས་ལས། སྒྲིག་བཀོད་ཞིང་ཕྱུགས་ལས་བཅས་ཀྱི་འགན་བཅོལ་དང་ལེན་བྱེད་པའི་ཁྱབ་ཁོངས་ཆེ་རུ་གཏོང་དགོས། ཚོང་ལས་འགན་བཅོལ་ལ་བརྟེན་ནས“ཞིང་གསུམ”གྱི་ཉེན་ཁ་འགན་སྲུང་བྱེད་པའི་ནང་རྐྱེན་འཛུགས་པར་འཚོལ་ཞིབ་བྱེད་དགོས། གནོད་འཚེ་ཧ་ཅང་ཆེན་པོའི་འགན་བཅོལ་འཛུགས་པར་སྐུལ་འདེད་གཏོང་དགོས། སྦྲག་སྲིད་མ་ལག་གིས“ཞིང་གསུམ”བྱ་བར་སྔར་ལས་ལྷག་པར་ཞབས་ཞུ་གང་ལེགས་འདོན་པར་རྒྱབ་སྐྱོར་བྱེད་དགོས། གནམ་གཤིས་ཀྱིས་ཞིང་ལས་ལ་ཞབས་ཞུ་སྒྲུབ་པའི་ནང་རྐྱེན་གསར་གཏོད་བྱས་ཏེ། ཞིང་ཕྱུགས་ལས་ཀྱི་སྤྱི་ཚོགས་ཅན་གྱི་ཞབས་ཞུ་མ་ལག་ཏུ་འདྲེས་པར་སྐུལ་འདེད་གཏོང་དགོས། ཞིང་ཕྱུགས་ཐོན་རྫས་ཀྱི་ཁྲོམ་རའི་མ་ལག་འཐུས་ཚང་དུ་སྐྲུན་པ་དང་། ཐོན་ཁུལ་དུ་སྡེབ་ཚོང་ཁྲོམ་ར་བསྐྲུན་པར་རྒྱབ་སྐྱོར་བྱེད་དགོས།
(བཅོ་བརྒྱད) བདག་གཉེར་གཙོ་གཞི་གསར་པའི་སྣེ་འཁྲིད་པ་གཙོ་བོ་སྐྱེད་སྲིང་བྱེད་དགོས། ལས་རིགས་གསར་པའི་རོང་འབྲོག་པ་གསོ་སྐྱོང་བཟོ་འགོད་ལ་གཞི་བཅོལ་ཞིང་། ཐབས་ལམ་སོ་སོའི་གསོ་སྦྱོང་མ་དངུལ་གྱི་ཐོན་ཁུངས་ཟླ་སྒྲིལ་བྱས་ཏེ། དེང་རབས་ན་གཞོན་ཞིང་རའི་བདག་པོ་སྐྱེད་སྲིང་འཆར་གཞི་དང་། ཞིང་སྡེའི་གོ་འཕེར་འཇོན་མིའི་སྣེ་འཁྲིད་པ་གསོ་སྦྱོང་འཆར་གཞི་དང་། ཞིང་ཕྱུགས་ལས་ཀྱི་བདག་གཉེར་གཙོ་གཞི་གསར་བའི་སྣེ་འཁྲིད་པ་རེས་འཁོར་གསོ་སྦྱོང་འཆར་གཞི་ལག་བསྟར་བྱས་ཏེ། 2020ལོའི་བར་དུ་རེས་འཁོར་གསོ་སྦྱོང་འཁོར་ཡུན་གཅིག་སྤེལ་ནས། ཞིང་ལས་ལ་དགའ་ཞིང་ལག་རྩལ་ཤེས་ལ་བདག་གཉེར་བྱེད་མཁས་པའི་ལས་རིགས་རོང་འབྲོག་པ་སྔར་ལས་མང་བ་སྐྱེད་སྲིང་བྱེད་དགོས། ཞིང་ལས་ཀྱི་ལས་རིགས་སློབ་གསོ་ལེགས་པོར་སྤེལ་ནས། ཞིང་ཕྱུགས་ལས་ཀྱི་བདག་གཉེར་གཙོ་གཞི་གསར་པའི་སྣེ་འཁྲིད་པས“ཞིང་ཞོར་སློབ་ཞོར”དང་། དྲ་ཐོག་དྲ་འོག་སོགས་རྣམ་པ་མང་པོ་བརྒྱུད་ནས་ས་དེ་གར་ཐག་ཉེ་ས་ནས་ལས་རིགས་སློབ་གསོ་མྱོང་བར་སྐུལ་མ་གཏོང་བ་དང་། ལས་རིགས་རྩལ་ནུས་གསོ་སྦྱོང་དང་རྩལ་ནུས་གསལ་འབྱེད་དུ་ཧུར་ཐག་གིས་ཞུགས་དགོས། ཆ་རྐྱེན་འཛོམས་པའི་ས་གནས་དག་གིས་བྱ་དགའི་གསབ་དངུལ་སྟེར་བ་སོགས་ཀྱི་བྱེད་ཐབས་བརྒྱུད་ནས། རིགས་མི་འདྲ་བའི་ལས་རིགས་བདག་གཉེར་བ་ནང་འདྲེན་བྱེད་པར་སྐུལ་མ་བཏང་སྟེ། ཞིང་ཕྱུགས་ལས་ཀྱི་བདག་གཉེར་དོ་དམ་ཆུ་ཚད་ཇེ་མཐོར་གཏོང་དགོས། ཞིང་ཕྱུགས་ལས་ཀྱི་བདག་གཉེར་གཙོ་གཞི་གསར་པ་རྣམས་མཐོ་རིམ་སློབ་གྲྭའི་མཐར་ཕྱིན་སློབ་མའི“རྒྱབ་སྐྱོར་གསུམ་དང་རོགས་སྐྱོར་གཅིག”གི་འཆར་གཞི་དང་། སློབ་ཆེན་པའི་སྡེ་དཔོན་འཆར་གཞིའི་ཞབས་ཞུའི་ལས་རྐང་གི་རྒྱ་བསྐྱེད་ཁྱབ་ཁོངས་སུ་འཇོག་དགོས། ཞིང་པ་གླ་རྒྱག་པ་དང་། སློབ་གྲྭ་ཆེ་འབྲིང་གི་མཐར་ཕྱིན་སློབ་མ། དམག་ཁོངས་ནས་ཕྱིར་བུད་པའི་དམག་མི། ཚན་རྩལ་མི་སྣ་སོགས་ཕ་ཡུལ་དུ་ལོག་པའམ་གཞི་རིམ་དུ་བསྐྱོད་ནས་ཞིང་ཕྱུགས་ལས་ཀྱི་བདག་གཉེར་གཙོ་གཞི་གསར་པ་གསར་སྒྲུབ་དང་སྣེ་འཁྲིད་དེ་སྒྲུབ་པར་སྐུལ་མ་གཏོང་དགོས། ཚན་རྩལ་ཆེད་མངགས་པའི་ལམ་ལུགས་སྐུལ་སྤེལ་གཏིང་ཟབ་བྱས་ཏེ། ཚན་རྩལ་ཆེད་མངགས་པའི་ལམ་ལུགས་གཏིང་ཟབ་ཏུ་སྤེལ་ནས། ཚན་རྩལ་ཞིབ་འཇུག་མི་སྣ་རོང་འབྲོག་པའི་མཉམ་ལས་ཁང་དང་སྣེ་འདྲེན་ཁེ་ལས་སུ་སོང་ནས་ལས་འགན་འཁུར་བ་དང་ལས་འགན་གཅིག་ལྕོགས་གནང་བར་སྐུལ་མ་གཏོང་དགོས། ཐོན་ལས་ཆེད་མཁས་ཀྱིས་རོགས་སྐྱོར་བྱེད་པ་དང་ཞིང་ལས་ལག་རྩལ་མི་སྣར་ཁ་གཏད་འབྲེལ་གཏུག་བྱེད་པའི་ལམ་ལུགས་བཙུགས་ནས། རྫོང་དང་ཞང་གི་རོང་འབྲོག་པའི་མཉམ་ལས་ཁང་གི་རོགས་འཁྲིད་པའི་མཛུབ་སྟོན་ནུས་པ་འདོན་སྤེལ་ལེགས་པོ་བྱེད་དགོས། སློབ་གྲྭ་ཆེ་འབྲིང་གི་མཐར་ཕྱིན་སློབ་མ་སྡེ་བའི་ཐུན་མོང་གི་དཔལ་འབྱོར་མཉམ་ལས་རྩ་འཛུགས་ནང་ཞུགས་ནས་གསར་གཏོད་དང་ལས་སྐྲུན་བྱེད་པར་སྐུལ་མ་དང་མཛུབ་སྟོན་བྱེད་དགོས།
(བཅུ་དགུ) ཞིང་དུད་ཆུང་བའི་ཐོན་སྐྱེད་ལ་མཐོང་ཆེན་དང་རྒྱབ་སྐྱོར་བྱེད་དགོས། ཞིང་དུད་ཆུང་བའི་འཕེལ་རྒྱས་ནུས་པ་མཐོར་འདེགས་དང་། ཁྱིམ་ཚང་ཞིང་ར་གསོ་སྐྱོང་འཆར་གཞི་སྤེལ་མགོ་བརྩམ་དགོས་ལ། དུས་ཡུན་རིང་བོར་བརྟན་འཇགས་སྒོས་ཞིང་ལས་གཉེར་འདོད་ཡོད་པའི་ཞིང་དུད་ཆུང་བས་གོམ་ཁ་བརྟན་པོར་གཞི་ཁྱོན་རྒྱ་བསྐྱེད་པར་སྐུལ་མ་བཏང་ནས། གཞི་ཁྱོན་ཚད་དང་རན་ཞིང་། ཐོན་སྐྱེད་ཞིབ་བསྡུས་ལེགས་གཉེར་ཡིན་པ། དོ་དམ་སྔོན་ཐོན་ཡིན་པ། ཕན་འབྲས་མངོན་པར་གསལ་བའི་ཞིང་པའི་ཁྱིམ་ཚང་ཞིང་ར་ཁག་གཅིག་གསོ་སྐྱོང་བྱེད་དགོས། དམིགས་གཏད་རང་བཞིན་གྱི་བྱེད་ཐབས་སྤྱད་དེ། ཞིང་དུད་ཆུང་བའི་ཐོན་སྐྱེད་དེ་དེང་རབས་ཞིང་ཕྱུགས་ལས་འཕེལ་རྒྱས་ཀྱི་ལམ་དུ་འཁྲིད་དགོས། ཆེད་ལས་ཅན་དང་ཁྲོམ་ར་ཅན་གྱི་ཞབས་ཞུའི་རྩ་འཛུགས་རིགས་མི་འདྲ་བ་གསོ་སྐྱོང་བྱས་ཏེ། ཞིང་ཕྱུགས་ལས་ཐོན་སྐྱེད་ཀྱི་བརྒྱུད་རིམ་ཡོངས་སུ་སྤྱི་ཚོགས་ཅན་གྱི་ཞབས་ཞུ་སྒྲུབ་པར་སྐུལ་སྤེལ་གཏོང་བ་དང་། ཞིང་དུད་ཆུང་བར་མ་རྩ་གྲོན་ཆུང་དང་གྲུབ་འབྲས་འཕར་སྣོན་ཐད་ཀྱི་རོགས་རམ་བྱེད་དགོས། ཞིང་དུད་ཆུང་བར་སྣེ་འཁྲིད་དེ་སྣ་མང་ཅན་གྱི་མཉམ་འབྲེལ་དང་མཉམ་ལས་སྤེལ་ནས། མཉམ་ལས་ཁང་གིས་ཞིང་དུད་ཆུང་བར་རྩ་འཛུགས་བྱེད་པའི་ནང་རྐྱེན་གསར་གཏོད་བྱེད་པ་དང་། སྣེ་འདྲེན་ཁེ་ལས་ཀྱིས་ཞིང་དུད་ཆུང་བར་སྐུལ་ཁྲིད་བྱེད་པའི་ནུས་པ་འདོན་སྤེལ་བྱས་ནས། ཞིང་དུད་ཆུང་བའི་རྩ་འཛུགས་ཅན་གྱི་ཆུ་ཚད་མཐོར་འདེགས་གཏོང་དགོས། ཞིང་ཕྱུགས་ལས་ཀྱི་བདག་གཉེར་གཙོ་གཞིའི་སྐུལ་ཁྲིད་ནུས་པ་འདོན་སྤེལ་བྱེད་པ་གཙིགས་སུ་བཟུང་ནས། ས་ཁོངས་ཀྱི་སྤྱི་སྤྱོད་ཟོང་རྟགས་བསྐྲུན་པ་དང་། ཞིང་དུད་དང་ཚོང་ཁང་ཐད་སྦྲེལ་དང་། ཞིང་དུད་དང་མཉམ་ལས་ཁང་ཐད་སྦྲེལ་བྱས་ཏེ། ཞིང་དུད་ཆུང་བ་དང་ཁྲོམ་ར་ཐད་སྦྲེལ་བྱེད་པར་རོགས་རམ་བྱེད་དགོས། ཞིང་དུད་ཆུང་བས་སྐྱེ་ཁམས་ཞིང་ཕྱུགས་ལས་དང་། སྒྲིག་བཀོད་ཞིང་ཕྱུགས་ལས། ཉམས་ལེན་ཞིང་ཕྱུགས་ལས། མངགས་བཀོད་ཞིང་ཕྱུགས་ལས་བཅས་འཕེལ་རྒྱས་སུ་གཏོང་བར་རོགས་སྐྱོར་བྱེད་པ་དང་། ཐོན་རྫས་ཀྱི་རིམ་གྲས་དང་ཟུར་སྣོན་རིན་ཐང་ཇེ་མཐོར་བཏང་ནས། ཡོང་འབབ་འཕར་སྣོན་གྱི་བར་སྟོང་རྒྱ་བསྐྱེད་དགོས། ཞིང་དུད་ཆུང་བའི་ཐོན་སྐྱེད་སྒྲིག་བཀོད་ཀྱི་ཆ་རྐྱེན་ལེགས་བཅོས་བྱས་ཏེ། ཞིང་དུད་ཆུང་བའི་ཉེན་ཁ་འགོག་ནུས་མཐོར་འདེགས་གཏོང་དགོས། སྣེ་འདྲེན་ཁེ་ལས་དང་། མཉམ་ལས་ཁང་། ཁྱིམ་ཚང་གི་ཞིང་ཕྱུགས་ར་བ་བཅས་དང་ཞིང་དུད་ཆུང་བའི་བར་དུ་གན་རྒྱའི་རྣམ་པ་དང་མ་རྐང་གི་རྣམ་པའི་ཁེ་ཕན་སྦྲེལ་མཐུད་ནང་རྐྱེན་འཛུགས་པར་སྐུལ་མ་བཏང་ནས། ཞིང་དུད་ཆུང་བའི་འཕེལ་རྒྱས་ལ་སྐུལ་ཁྲིད་བྱེད་དགོས།
ལྔ། ཐོན་ལས་དང་པོ་དང་གཉིས་པ་གསུམ་པ་མགྱོགས་མྱུར་ངང་མཉམ་འདྲེས་ཡོང་བར་བྱས་ཏེ། རོང་འབྲོག་པའི་ཡོང་འབབ་འཕར་སྣོན་གྱི་ཐབས་ལམ་རྒྱ་བསྐྱེད་དགོས།
(ཉི་ཤུ) གྲོང་གསེབ་ཀྱི་ཁྱད་ལྡན་ཐོན་ལས་མགྱོགས་མྱུར་ངང་འཕེལ་རྒྱས་སུ་གཏོང་དགོས། ཟོང་རྟགས་གསར་སྐྲུན་དམིགས་སུ་འཛིན་པ་དང་། ཟོང་རྟགས་འཛུགས་སྐྲུན་གྱིས་ལམ་སྣ་འཁྲིད་དེ། ཡུལ་བབ་དང་བསྟུན་ནས་སྣ་མང་རང་བཞིན་གྱི་ཁྱད་ལྡན་ཞིང་ལས་འཕེལ་རྒྱས་སུ་གཏོང་བ་དང་། “སྡེ་བ་རེ་ལ་ཐོན་རྫས་རེ”དང“ཞང་རེ་ལ་ཐོན་ལས་རེ”སྐུལ་སྤེལ་གཏོང་དགོས། ཀྲུང་བོད་སྨན་རྩ་དང་། མེ་ཏོག་ཤིང་མྱུག ཁྱད་ལྡན་འདེབས་འཛུགས་གསོ་སྤེལ་སོགས་ཁྱད་ཆོས་དང་དགེ་མཚན་ལྡན་པའི་ཐོན་ལས་ཧུར་ཐག་གིས་འཕེལ་རྒྱས་སུ་གཏོང་བ་དང་། ཐོན་སྐྱེད་དང་། ལས་སྣོན། ཟོང་སྐྱེལ། ཞིབ་འཇུག་གསར་སྤེལ། དཔེ་སྟོན། ཞབས་ཞུ་སོགས་ཕན་ཚུན་མཉམ་འདྲེས་ཡོང་བ་དང་ཐོན་ལས་ཁ་ཚང་གསར་སྤེལ་བྱེད་པར་སྐུལ་སྤེལ་གཏོང་དགོས། ཁྱད་ཆོས་ལྡན་པའི་ཞིང་ལས་ཐོན་རྫས་ཀྱི་དགེ་མཚན་ཁུལ་ཁག་ཅིག་འཛུགས་པར་རྒྱབ་སྐྱོར་བྱེད་དགོས། མི་རིགས་དང་ས་ཁོངས་ཀྱི་ཁྱད་ཆོས་ལྡན་པའི་གྲོང་གསེབ་ཀྱི་ལག་ཤེས་བཟོ་ལས་གསར་གཏོད་དང་འཕེལ་རྒྱས་སུ་གཏོང་བ་དང་། ཞིང་སྡེའི་ལག་ཤེས་བཟོ་རྩལ་པ་ཤུགས་ཆེན་པོས་འཚོལ་སྔོག་བྱས་ཏེ། ཁྱིམ་ཚང་གི་བཟོ་གྲྭ་དང་། ལག་ཤེས་བཟོ་འགོད། གྲོང་གསེབ་འཁོར་ཁང་ཁག་ཅིག་སྐྱེད་སྲིང་བྱེད་དགོས། ཁྱད་ལྡན་ཞིང་ལས་ཐོན་རྫས་ཀྱི་རྒྱུ་སྤུས་ཚད་གཞིའི་མ་ལག་འཐུས་ཚང་དུ་གཏོང་བ་དང་། ཞིང་ལས་ཐོན་རྫས་ཀྱི་ས་ཁམས་མཚོན་རྟགས་དང་ཚོང་རྟགས་ལ་སྲུང་སྐྱོབ་བྱེད་པར་ཤུགས་སྣོན་པ་དང་། “མཚོ་སྔོན་རྟགས་ཅན”གྱི་ཁྱད་ལྡན་ཟོང་རྟགས་གསར་སྐྲུན་བཟོ་འགོད་སྤེལ་ནས། ཟོང་རྟགས20བདམས་ནས་གཙོ་གནད་དུ་རོགས་སྐྱོར་བྱེད་པ་དང་། ནོར་གནག་དང་། ནས། སན་ཝུན་ཉ་བཅས་ཀྱི་ཚད་གཞི་དག་རྒྱལ་ཁབ་ཀྱི་ཚད་གཞི་རུ་མཐོར་འདེགས་བྱེད་པར་བརྩོན་ནས། “ཡུལ་ཐོན་རྟགས་ཅན”དང“གྲོང་གསེབ་རྟགས་ཅན”གྱི་ཁྱད་ལྡན་ཐོན་རྫས་ཀྱི་ཟོང་རྟགས་ཁག་ཅིག་བསྐྲུན་དགོས།
(ཉེར་གཅིག) ཞིང་ལས་ཐོན་རྫས་ཀྱི་ལས་སྣོན་མཐོར་འདེགས་འགུལ་སྐྱོད་ལག་བསྟར་བྱེད་དགོས། ནོར་གནག་དང་། འབྲོག་ལུག ནས། འཁྱགས་ཆུའི་ཉ། འཕང་འབྲས། ཞོག་ཁོག སྐེ་ཚེ། སྔོ་ཚོད་སོགས་ཀྱི་ཐོན་ལས་འབུར་དུ་བཏོད་ཅིང་། སྣེ་འདྲེན་ཁེ་ལས་གཙོ་བྱས་ཏེ། ཐོག་མའི་ལས་སྣོན་དང་། ཞིབ་ཚགས་ལས་སྣོན། ཞོར་ཐོན་དངོས་རྫས་ཕྱོགས་བསྡུས་ལས་སྣོན་གྱིས་བེད་སྤྱོད། གཙོ་ཟས་ལས་སྣོན་བཅས་མཐུན་སྦྱོར་ངང་འཕེལ་རྒྱས་འགྲོ་བར་སྐུལ་འདེད་གཏོང་བ་དང་། རིམ་པ་མང་པོ་དང་ཚིགས་མཚམས་མང་པོ་ནས་ཕབ་སྒྱུར་རིན་འཕར་ཐུབ་པ་མངོན་འགྱུར་བྱས་ནས། རིན་ཐང་གསར་པ་སྔོག་འདོན་བྱེད་དགོས། བདག་གཉེར་གཙོ་གཞི་གསར་པའི་སོས་ཉར་དང་། གསོག་འཇོག རིམ་དབྱེ། ཐུམ་རྒྱག་སོགས་ཞིང་ཕྱུགས་ཐོན་རྫས་ཀྱི་ཐོག་མའི་ལས་སྣོན་སྒྲིག་བཀོད་འཛུགས་སྐྲུན་བྱེད་པར་རྒྱབ་སྐྱོར་བྱེད་དགོས། ཁྱད་ཆོས་དགེ་མཚན་མངོན་པར་གསལ་ཞིང་། ཐོན་ལས་གཅིག་བསྡུས་ཡིན་ཚད་མཐོ་བ། དཔེ་སྟོན་སྐུལ་ཁྲིད་ཀྱི་ཤུགས་དྲག་པ། རྩོལ་ནུས་གནས་ངེས་ཁ་གསལ་བ། ཐོན་ལས་གསུམ་མཉམ་འདྲེས་ངང་འཕེལ་རྒྱས་འགྲོ་བའི་དེང་རབས་ཞིང་ཕྱུགས་ལས་ཀྱི་ཐོན་ལས་གླིང་ཚད་གཞི་མཐོན་པོའི་སྒོ་ནས་འཆར་འགོད་དང་འཛུགས་སྐྲུན་བྱེད་པ་དང་། ཐོན་ལས་གླིང་གི་ངོས་འཛིན་གྱི་བྱ་བ་མུ་མཐུད་དུ་སྤེལ་དགོས། སྐེ་ཚེའི་ཐོན་ལས་འཕེལ་རྒྱས་མནའ་འབྲེལ་འཛུགས་དགོས། ཡུལ་ཤུལ་གྱི་རྒྱལ་ཁབ་རིམ་པའི་ནོར་གནག་ཁྱད་འཕགས་ཁུལ་འཛུགས་སྐྲུན་གྱི་བྱ་བ་དམ་འཛིན་བྱེད་པ་དང་།ཞིང་ཕྱུགས་ལས་ཀྱི་མཐུད་མུར་འཕེལ་འཐུས་པའི་ཚོད་ལྟ་དཔེ་སྟོན་རྫོང་འཛུགས་སྐྲུན་གྱི་བྱ་བ་ལག་བསྟར་ལེགས་པོ་བྱེད་དགོས།
(ཉེར་གཉིས) གྲོང་གསེབ་ཀྱི་གསར་དར་ཐོན་ལས་གསོ་སྐྱོང་བྱེད་ཅིང་འཕེལ་རྒྱས་སུ་གཏོང་དགོས། ཐོན་ལས་གླིང་དང་ཞིང་ཕྱུགས་ལས་ཀྱི་ཚན་རྩལ་གླིང་ལ་གཞི་བཅོལ་ནས། “ཞིང་ལས་རྟགས་ཅན”གྱི་ཁྱད་ལྡན་གྲོང་རྡལ་ཆུང་བ་ཁག་ཅིག་གསོ་སྐྱོང་བྱེད་པ་དང་། ཞིང་སྡེའི་ཐོན་ལས་མཉམ་འདྲེས་ངང་འཕེལ་རྒྱས་སུ་གཏོང་བའི་ལས་སྟེགས་ཐེག་བྱེད་བསྐྲུན་དགོས། སྤྲོ་གསེང་ཞིང་ལས་དང་གྲོང་གསེབ་ཡུལ་སྐོར་གྱི་ཟོང་རྟགས་སྤུས་ལེགས10ཡན་གསར་འཛུགས་དང་འོས་སྦྱོར་བྱེད་པ་དང་། མཛེས་པའི་སྤྲོ་གསེང་གྲོང་གསེབ་དང་སྤྲོ་གསེང་རོང་འབྲོག་གཞིས་ཀ་ཁག་ཅིག་གསོ་སྐྱོང་བྱས་ཏེ། “སྤྲོ་གསེང་ཞིང་ཕྱུགས་ལས+”སྐུལ་སྤེལ་བྱས་ནས། ཡུལ་སྐོར་དང་རིག་གནས་དང་ལུས་རྩལ་སོགས་ལ་མཉམ་འདྲེས་གཏིང་ཟབ་ཡོང་བར་བྱེད་དགོས། སྤྲོ་གསེང་ཞིང་ཕྱུགས་ལས་ཀྱི་དཔེ་སྟོན་རྟེན་གཞི་དང་། མཛེས་པའི་སྤྲོ་གསེང་གྲོང་གསེབ། སྤྲོ་གསེང་ཞིང་ལས་ཀྱི་གཞིས་ཀ(གླིང་ཁུལ)སྤུས་ལེགས་ལ་རོགས་སྐྱོར་བྱེད་དགོས། གྲོང་གསེབ་ཀྱི་ཐོན་ཁུངས་དང་སྐྱེ་ཁམས་དང་རིག་གནས་བཅས་ཀྱི་དགེ་མཚན་འདོན་སྤེལ་གང་ལེགས་བྱས་ཏེ། གྲོང་ཁྱེར་དང་གྲོང་གསེབ་ཀྱི་སྡོད་དམངས་ཀྱི་དགོས་མཁོ་དང་འཚམ་པའི་སྤྲོ་གསེང་ཡུལ་སྐོར་དང་། བཟའ་བཏུང་སྡོད་ཤག རིག་གནས་ཉམས་ལེན། བདེ་ཐང་ཁམས་གསོ། རྒན་གསོ་ཞབས་ཞུ་སོགས་ཀྱི་ཐོན་ལས་འཕེལ་རྒྱས་སུ་གཏོང་དགོས། “སྦྲེལ་དྲ+ཞིང་ལས”གཏིང་ཟབ་ཏུ་སྐུལ་འདེད་བྱས་ཏེ། ཞིང་ལས་ཟོང་སྦྲེལ་དྲ་བའི་དཔེ་སྟོན་ཉེར་སྤྱོད་བྱེད་རྒྱ་ཇེ་ཆེར་གཏོང་དགོས། ཞིང་ལས་ཐོན་རྫས་གལ་ཆེན་གྱི་ཐོན་ལས་རྡང་སྦྲེལ་ཡོངས་ཀྱི་གཞི་གྲངས་ཆེན་མོའི་འཛུགས་སྐྲུན་སྐུལ་སྤེལ་བྱེད་དགོས། གློག་རྡུལ་ཚོང་དོན་ཞིང་སྡེ་རུ་བསྐྱོད་པའི་ཕྱོགས་བསྡུས་དཔེ་སྟོན་མུ་མཐུད་དུ་སྤེལ་བ་དང་། “སྦྲེལ་དྲ+”ཀྱི་ཞིང་ལས་ཐོན་རྫས་ཞིང་སྡེ་ནས་གྲོང་ཁྱེར་དུ་འདྲེན་པའི་བཟོ་འགོད་ལག་བསྟར་བྱེད་དགོས། ཆ་འཕྲིན་སྡེ་བ་དང་ཁྱིམ་ཚང་དུ་འདྲེན་པར་ཕྱོགས་ཡོངས་ནས་སྐུལ་འདེད་བྱེད་པ་དང་། “སྦྲེལ་དྲ+”ལ་གཞི་བཅོལ་ནས་སྤྱི་པའི་ཞབས་ཞུ་ཞིང་སྡེ་རུ་བསྲིང་བར་སྐུལ་འདེད་གཏོང་དགོས། ཤེས་རིག་ཞིང་ཕྱུགས་ལས་ཀྱི་འཛུགས་སྐྲུན་གོམ་སྟབས་ཇེ་མགྱོགས་སུ་བཏང་ནས། ཆ་འཕྲིན་ཅན་དང་ཞིང་ཕྱུགས་ལས་མཉམ་འདྲེས་ངང་འཕེལ་རྒྱས་འགྲོ་བ་ཇེ་མགྱོགས་སུ་གཏོང་དགོས།
(ཉེར་གསུམ) ཞིང་སྡེའི་ངལ་རྩོལ་པའི་གསར་གཏོད་དང་ལས་སྐྲུན་ལ་སྐུལ་འདེད་གཏོང་དགོས། འཇོན་མི་སྣ་ཚོགས་ཕ་ཡུལ་དུ་ལོག་པའམ་གྲོང་གསེབ་ཏུ་བསྐྱོད་ནས་གསར་གཏོད་ལས་སྐྲུན་བྱེད་པར་སྐུལ་མ་གཏོང་བ་དང་། ལས་སྐྲུན་འདེགས་སྐྱོར་གྱི་ཞབས་ཞུའི་ལས་སྟེགས་རྣམ་པ་སྣ་ཚོགས་སྐྲུན་པར་རྒྱབ་སྐྱོར་བྱས་ཏེ། གྲོང་གསེབ་ཀྱི་གསར་གཏོད་ལས་སྐྲུན་ལ་རྒྱབ་སྐྱོར་བྱེད་པའི་ཞབས་ཞུ་མ་ལག་འཐུས་ཚང་དུ་གཏོང་དགོས། གསར་གཏོད་དང་ལས་སྐྲུན་སྙོར་སྐྱོང་ལས་སྟེགས་འཛུགས་པར་ཤུགས་སྣོན་བརྒྱབ་ནས། ཕ་ཡུལ་དུ་ལོག་པ་དག་གི་ལས་སྐྲུན་གླིང་དང“ཞིང་ལས་གསར་གཏོད་ལས་སྟེགས”སྐོར་ཞིག་གསར་འཛུགས་བྱེད་པར་རྒྱབ་སྐྱོར་དང་། ཁེ་ལས་ཕྲན་ཆུང་འཕེལ་རྒྱས་སུ་གཏོང་བར་རྒྱབ་སྐྱོར་བྱེད་དགོས། གྲོང་གསེབ་ཀྱི་ལས་སྐྲུན་ལས་ཞུགས་ཡར་སྐུལ་འགུལ་སྐྱོད་ལག་བསྟར་བྱས་ཏེ། རིག་གནས་དང་། ཚན་རྩལ། ཡུལ་སྐོར། སྐྱེ་ཁམས་སོགས་གྲོང་གསེབ་ཀྱི་ཁྱད་ལྡན་ཐོན་ལས་འཕེལ་རྒྱས་སུ་གཏོང་དགོས། “འཐེན་ཐུག་དཔལ་འབྱོར”སྟོབས་ལྡན་དུ་གཏོང་བ་དང་། དངུལ་རྩའི་ཞབས་ཞུ་མཁོ་སྤྲོད་བྱེད་ཤུགས་ཇེ་ཆེར་བཏང་ནས། མཚོ་སྔོན་འཐེན་ཐུག་གི་སྤྱིའི་འཕེལ་རྒྱས་ཆུ་ཚད་མཐོར་འདེགས་གཏོང་དགོས། “མཚོ་སྔོན་མཐོ་སྒང་གི་ལག་ཤེས་པ”དང་། “རོང་འབྲོག་ཁུལ་གྱི་ན་གཞོན་ཕྱུག་སྒྱུར་སྣེ་འཁྲིད་པ” “བུད་མེད་ནུས་འཇོན”བཅས་ཀྱི་མིང་འདོགས་དགོས། དྲ་རྒྱའི་པོད་ཁུག་དང་། སྐད་འཕྲིན། གློག་རྡུལ་ཚོང་དོན་སོགས་ལག་རྩལ་གསར་པའི་ལས་སྐྲུན་བྱེད་པ་དང་། ཞིང་ཕྱུགས་ཐོན་རྫས་ཀྱི་འདེབས་འཛུགས་གསོ་སྤེལ་དང་། ལས་སྣོན། འཁོར་རྒྱུག་ཕྱིར་འཚོང་བཅས་དང་སྤྲོ་གསེང་ཞིང་ཕྱུགས་ལས་དང་། རིག་གནས་སློབ་གསོ། ཁམས་གསོ་རྒན་གསོ། ཁྱིམ་ཚང་གི་ཞབས་ཞུའི་ལས་རིགས། “སྦྲེལ་དྲ+”སོགས་མཉམ་འདྲེས་ངང་ལས་སྐྲུན་བྱེད་དགོས། སྡེ་བའི་ཏང་རྩ་འཛུགས་ཀྱིས་སྡེ་བའི་ཚོགས་པའི་རྩ་འཛུགས་ལ་མགོ་ཁྲིད་བྱེད་པར་ཤུགས་སྣོན་བརྒྱབ་སྟེ། ཚོགས་པའི་རྩ་འཛུགས་ཀྱི་ཟམ་པ་དང་སྦྲེལ་ཐག་ལྟ་བུའི་ནུས་པ་འདོན་སྤེལ་བྱེད་པ་གཙིགས་སུ་འཛིན་དགོས།
དྲུག ཞིང་སྡེའི་བཅོས་བསྒྱུར་ལ་སྐུལ་འདེད་གཏོང་བ་དང་། རོང་འབྲོག་ཁུལ་གྱི་འཕེལ་རྒྱས་ལ་གསོན་ཤུགས་སྣོན་དགོས།
(ཉེར་བཞི) གཞི་རྩའི་བདག་གཉེར་ལམ་ལུགས་སྲ་བརྟན་དང་འཐུས་ཚང་དུ་གཏོང་དགོས། ཁྱིམ་ཚང་གི་འགན་གཙང་ལེན་རྨང་གཞི་བྱས་ཤིང་། གཅིག་གྱུར་དང་ཁག་བགོས་ཟུང་འབྲེལ་ཡིན་པའི་རིམ་གཉིས་བདག་གཉེར་ལམ་ལུགས་རྒྱུན་འཁྱོངས་དང་འཐུས་ཚང་དུ་གཏོང་བ་དང་། རོང་འབྲོག་པའི་མཉམ་ལས་ཁང་དང་ཁྱིམ་ཚང་གི་ཞིང་ཕྱུགས་ར་བའི་འཛུགས་སྐྲུན་ལ་འབུར་ཐོན་གྱིས་དམ་འཛིན་བྱས་ཏེ། རིམ་གཉིས་བདག་གཉེར་གྱི་སྒྲིག་སྲོལ་ལ་ནང་དོན་གསར་པ་བསྩོལ་དགོས། ཁྱིམ་ཚང་གི་བདག་གཉེར་དང་། ཐུན་མོང་གི་བདག་གཉེར། ཁེ་ལས་ཀྱི་བདག་གཉེར། མཉམ་ལས་བདག་གཉེར་བཅས་ལ་སྐུལ་འདེད་གཏོང་བ་དང་། ཁྱིམ་ཚང་གི་ཞིང་ཕྱུགས་ར་བ་སྐྱེད་སྲིང་འཆར་གཞི་སྤེལ་མགོ་རྩོམ་པ་དང་། རོང་འབྲོག་པའི་མཉམ་ལས་ཁང་ཚད་ལྡན་དང་མཐོར་འདེགས་སུ་གཏོང་བའི་འགུལ་སྤྱོད་སྤེལ་དགོས། ཁྱིམ་ཚང་གི་ཞིང་ཕྱུགས་ར་བ་དང་རོང་འབྲོག་པའི་མཉམ་ལས་ཁང་གི་འཕེལ་རྒྱས་ལ་རྒྱབ་སྐྱོར་བྱེད་པའི་སྲིད་ཇུས་མ་ལག་དང་དོ་དམ་ལམ་ལུགས་འཐུས་ཚང་དུ་འཛུགས་དགོས། རྩྭ་ས་འགན་གཙང་ལེན་གྱི་བདག་གཉེར་ལམ་ལུགས་སྐོར་གྱི་བསམ་འཆར་མགྱོགས་མྱུར་སྒོས་འདོན་དགོས།
(ཉེར་ལྔ) ཞིང་སྡེའི་ས་ཞིང་ལམ་ལུགས་ཀྱི་བཅོས་བསྒྱུར་ཟབ་སྤེལ་བྱེད་དགོས། རེབ་གཉིས་པའི་ས་ཞིང་འགན་གཙང་ལེན་གྱི་དུས་ཡུན་ལོངས་རྗེས་ད་དུང་ལོ་ངོ30ཇེ་རིང་དུ་གཏོང་བའི་སྲིད་ཇུས་ནན་ཏན་སྒོས་ལག་ལེན་མཐར་ཕྱིན་བྱེད་པ་དང་། ས་ཞིང་འགན་གཙང་ལེན་གྱི་དུས་ཡུན་ལོངས་རྗེས་དུས་ཡུན་ཇེ་རིང་དུ་གཏོང་བའི་བྱེ་བྲག་གི་བྱེད་ཐབས་དོན་འཁྱོལ་ལེགས་པོ་བྱས་ཏེ། འགན་གཙང་ལེན་གྱི་རྒྱུན་བསྲིང་བའི་བྱ་བ་བདེ་བླག་ངང་སྤེལ་བར་ཁག་ཐེག་བྱེད་དགོས། ཐུན་མོང་བདག་དབང་དོན་འཁྱོལ་དང་། ཞིང་དུད་ཀྱི་འགན་གཙང་ལེན་དབང་ཆ་ཁག་ཐེག ས་ཞིང་བདག་གཉེར་དབང་ཆར་གསོན་སྒྱུར་བཅས་བྱེད་པའི་བཅའ་ཁྲིམས་ཁྲིམས་སྲོལ་དང་སྲིད་ཇུས་མ་ལག་འཐུས་ཚང་དུ་གཏོང་དགོས། འགན་གཙང་ལེན་བྱས་པའི་ས་ཞིང་དབང་ཆ་ངོས་འཛིན་གྱི་ཐོ་འགོད་དང་དཔང་ཡིག་སྤྲོད་པའི་པའི་བྱ་བར“ཕྱིར་མིག”བལྟས་ནས། ས་དུམ་དང་། རྒྱ་ཁྱོན། གན་རྒྱ། དབང་རྟགས་བཅས“ཁྱིམ་དུ་ཐོན་པ་བཞི་དང་འབྲེལ་ཆགས་པ་བཞི”ཁག་ཐེག་བྱེད་དགོས་པ་དང་། བཅོས་བསྒྱུར་ཁྲོད་བྱུང་བའི་གནད་དོན་སྣ་ཚོགས་ཐག་གཅོད་འོས་འཚམ་བྱས་ཏེ། འགན་གཙང་ལེན་གྱི་འབྲེལ་བ་ཡུན་རིང་བོར་མི་འགྱུར་བར་རྨང་གཞི་བརྟན་པོ་འདིང་དགོས། ས་ཞིང་བསྒྱུར་བཤུག་གི་དོ་དམ་ལམ་ལུགས་འཐུས་ཚང་དུ་གཏོང་བ་དང་། ས་ཞིང་བསྒྱུར་བཤུག་བྱེད་སྟངས་གསར་གཏོད་བྱས་ཏེ། ཞིང་ཕྱུགས་ལས་ཀྱི་གཞི་ཁྱོན་ཚད་རན་བདག་གཉེར་རྣམ་པ་སྣ་ཚོགས་འཕེལ་རྒྱས་སུ་གཏོང་བ་དང་། ས་ཞིང་འགན་གཙང་ལེན་གྱི་བདག་གཉེར་དབང་ཆ་གཏའ་མར་བཞག་ནས་མ་དངུལ་བསྡུ་རུབ་བྱེད་པར་འཚོལ་ཞིབ་ཧུར་ཐག་བྱེད་དགོས། ཞིང་སྡེའི་ས་ཞིང་ཐུན་མོང་ལ་དབང་བ་རྒྱུན་འཁྱོངས་དང་། ཞིང་ས་ཞིང་ལས་སུ་སྤྱོད་པའི་རྩ་དོན་རྒྱུན་འཁྱོངས་བྱས་ཏེ། ཞིང་ལས་མིན་པར་བསྒྱུར་བ་དང་འབྲུ་རིགས་མིན་པར་བསྒྱུར་བ་སྔོན་འགོག་བྱེད་དགོས། ཞིང་པའི་ས་ཞིང་གི་ཁེ་དབང་འགན་སྲུང་བྱེད་པ་རྒྱུན་འཁྱོངས་བྱས་ཏེ། འགན་གཙང་ལེན་བྱས་པའི་ས་ཞིང་དང་ཁང་ས་ཕྱིར་འཐེན་བྱེད་པ་དེ་ཞིང་པ་གྲོང་ཁྱེར་དུ་གཞིས་ཆགས་པའི་ཆ་རྐྱེན་དུ་བརྩི་མི་རུང་། ཞིང་སྡེའི་ས་ཞིང་གི་གཞུང་བསྡུའི་ལམ་ལུགས་བཅོས་བསྒྱུར་དང་ཞིང་སྡེའི་ཐུན་མོང་གི་བདག་གཉེར་རང་བཞིན་གྱི་འཛུགས་སྐྲུན་སྤྱོད་ས་ཁྲོམ་རར་གཏོང་བའི་བཅོས་བསྒྱུར་ལ་སྐུལ་འདེད་གཏིང་ཟབ་བྱས་ཏེ། གྲོང་ཁྱེར་དང་གྲོང་གསེབ་གཅིག་གྱུར་གྱི་འཛུགས་སྐྲུན་སྤྱོད་སའི་ཁྲོམ་ར་མགྱོགས་མྱུར་ངང་འཛུགས་དགོས། ཁང་པ་དང་ཞིང་ས་གཞི་གཅིག་ཅན་གྱི་ཁང་ས་བེད་སྤྱོད་དབང་ཆ་ངོས་འཛིན་གྱི་ཐོ་འགོད་དང་དཔང་ཡིག་སྤྲོད་པའི་བྱ་བར་མགྱོགས་མྱུར་ངང་སྐུལ་འདེད་གཏོང་དགོས། ཞིང་སྡེའི་ཁང་སའི“དབང་གསུམ་ལོགས་འཛུགས”ཀྱི་ཆ་འགྲིག་སྲིད་ཇུས་དང་བཅའ་ཁྲིམས་ཁྲིམས་སྲོལ་དོན་འཁྱོལ་བྱེད་པ་དང་། ཞིང་སྡེའི་ཁང་སའི་ལམ་ལུགས་བཅོས་བསྒྱུར་བརྟན་བརླིང་ངང་སྐུལ་སྤེལ་བྱེད་དགོས། གྲོང་ཁྱེར་དང་གྲོང་གསེབ་ཀྱི་འཛུགས་སྐྲུན་སྤྱོད་ས་འཕར་ཆག་གི་འབྲེལ་ལམ་འཛུགས་པའི་བྱ་བ་ཧུར་ཐག་གིས་སྤེལ་དགོས། རྫོང་ཁོངས་སུ་ཁོངས་ཡོངས་གྲོང་གསེབ་ཀྱི་བསྐྱུར་བཞག་སློབ་གྲྭའི་ཁང་པ་དང་། བཟོ་གཏེར་གྱི་བེད་མེད་ས་ཞིང་སོགས་ལ་ཕྱོགས་བསྡུས་སྒྲིག་བཅོས་བྱས་ཆོག་པ་དང་། གསོན་སྒྱུར་བྱས་པའི་འཛུགས་སྐྲུན་སྤྱོད་ས་གཙོ་བོར་གྲོང་གསེབ་ཀྱི་ཐོན་ལས་གསར་པའམ་ལས་རྣམ་གསར་པ་དང་ཕ་ཡུལ་དུ་ལོག་པའམ་གྲོང་གསེབ་ཏུ་བསྐྱོད་ནས་ལས་སྐྲུན་བྱེད་པའི་ཐད་བཀོལ་བར་རྒྱབ་སྐྱོར་བྱེད་དགོས། ཞིང་ལས་སྒྲིག་བཀོད་ཀྱི་སྤྱོད་སར་དོ་དམ་ནན་མོ་བྱེད་པ་དང་། “སྤྱིལ་ཁང་ཆེན་པོ”གཙང་སེལ་སྒྲིག་བཅོས་བྱས་པའི་གྲུབ་འབྲས་སྲ་བརྟན་དུ་གཏོང་དགོས། ས་ཞིང་བཤུག་སྤྲོད་བྱས་པའི་ཡོང་འབབ་ཀྱི་སྤྱོད་ཁོངས་ལེགས་སྒྲིག་དང་འཐུས་ཚང་དུ་བཏང་སྟེ། ཞིང་ལས་དང་ཞིང་སྡེ་ལ་མ་དངུལ་གཏོང་བའི་བསྡུར་ཚད་ཇེ་མཐོར་གཏོང་བ་དང་། གཙོ་བོར་ཞིང་སྡེའི་འཚོ་སྡོད་ཁོར་ཡུག་སྒྲིག་བཅོས་དང་། གྲོང་སྡེའི་རྨང་གཞིའི་སྒྲིག་བཀོད་འཛུགས་སྐྲུན། ཚད་གཞི་མཐོ་བའི་ཞིང་ས་འཛུགས་སྐྲུན་བཅས་ལ་སྤྱོད་དགོས། གསར་བསྣན་རྨོ་ཞིང་དམིགས་ཚད་དང་གྲོང་ཁྱེར་གྲོང་གསེབ་ཀྱི་འཛུགས་སྐྲུན་སྤྱོད་སའི་འཕར་ཆག་འབྲེལ་འཛུགས་ཀྱི་ལྷག་འཕྲོའི་དམིགས་ཚད་ཏན་ཏིག་གིས་བཅའ་ཁྲིམས་དང་ཁྲིམས་སྲོལ་ལྟར་ཞིང་ཆེན་ལས་བརྒལ་ཏེ་སྙོམ་སྒྲིག་སྒོས་སྤྱོད་པ་དང་། སྙོམ་སྒྲིག་བྱས་པའི་ཡོང་འབབ་ཡོད་ཚད་དབུལ་ཐར་འགག་སྒྲོལ་གྱི་གྲུབ་འབྲས་སྲ་བརྟན་དུ་གཏོང་བ་དང་གྲོང་གསེབ་དར་སྤེལ་ལ་རྒྱབ་སྐྱོར་བྱེད་པའི་ཐད་དུ་སྤྱོད་དགོས།
(ཉེར་དྲུག) ཐུན་མོང་ཐོན་དབང་ལམ་ལུགས་ཀྱི་བཅོས་བསྒྱུར་ལ་སྐུལ་འདེད་གཏོང་དགོས། ཞིང་སྡེའི་ཐུན་མོང་ཐོན་དབང་ལམ་ལུགས་ཀྱི་བཅོས་བསྒྱུར་ལ་ཏན་ཏིག་གིས་སྐུལ་འདེད་བྱས་ཏེ། ཟི་ལིང་གི་གྲོང་ཁྱེར་ཧྲིལ་པོའི་ཚོད་ལྟའི་གནས་ལ་དམ་འཛིན་བྱེད་པ་དང་། ཐུན་མོང་གི་རྒྱུ་ནོར་གཙང་བཤེར་རྩིས་ཞིབ་དང་ཐུན་མོང་ཁོངས་མིའི་ཐོབ་ཐང་ངོས་འཛིན་བྱ་བ་ཡོངས་འགྲུབ་བྱས་ནས། ཐུན་མོང་བདག་གཉེར་རང་བཞིན་གྱི་རྒྱུ་ནོར་མ་རྐང་མཉམ་ལས་ལམ་ལུགས་ཀྱི་བཅོས་བསྒྱུར་ལ་གོ་རིམ་ལྡན་པའི་ངང་སྐུལ་འདེད་གཏོང་དགོས། རོང་འབྲོག་ཁུལ་གྱི་ཐུན་མོང་དཔལ་འབྱོར་གྱི་མངོན་འགྱུར་བྱེད་སྟངས་དང་འཁོར་སྐྱོད་ནང་རྐྱེན་གསར་པ་འཚོལ་ཞིབ་བྱས་ཏེ། ཐོན་ཁུངས་རྒྱུ་ནོར་དུ་བསྒྱུར་བ་དང་། མ་དངུལ་རྐང་དངུལ་དུ་བསྒྱུར་བ། ཞིང་པ་རྐང་བདག་ཏུ་བསྒྱུར་བ་བཅས་ལ་སྐུལ་འདེད་གཏོང་དགོས། ཞིང་སྡེའི་ཐུན་མོང་ཐོན་དབང་གི་དབང་ནུས་འཐུས་ཚང་དུ་བཏང་ནས། ཐུན་མོང་རྒྱུ་ནོར་གྱི་རྐང་དབང་གཏའ་མར་བཞག་ནས་དངུལ་བུན་ལེན་ཐབས་འཚོལ་ཞིབ་བྱེད་དགོས། སྲིད་གཞུང་གིས་དགོས་དངུལ་སྤྲོད་པ་དང་། དཔྱ་ཁྲལ་རྩ་ཆག་གཏོང་བ་སོགས་ལས་བྱུང་བའི་རྒྱུ་ནོར་དག་ཐུན་མོང་དཔལ་འབྱོར་ལ་དབང་བར་མ་ཟད། ཐུན་མོང་ཁོངས་མིའི་མ་རྐང་དུ་ཚད་འབེབས་བྱེད་ཐབས་འཚོལ་ཞིབ་བྱས་ཏེ། རོང་འབྲོག་པའི་རྒྱུ་ནོར་རང་བཞིན་གྱི་ཡོང་འབབ་ཇེ་མང་དུ་གཏོང་དགོས། ཞིང་སྡེའི་ཐོན་དབང་བསྒྱུར་བཤུག་ཉོ་འཚོང་ཁྲོམ་རའི་འཛུགས་སྐྲུན་ལ་ཧུར་ཐག་གིས་སྐུལ་འདེད་བཏང་ནས། ཞིང་སྡེའི་ཐོན་དབང་སྣ་ཚོགས་ཀུན་གསལ་དང་ཚད་ལྡན་སྒོས་བསྒྱུར་བཤུག་ཉོ་འཚོང་བྱེད་པར་སྐུལ་འདེད་གཏོང་དགོས། ཞིང་སྡེའི་ཐུན་མོང་དཔལ་འབྱོར་གྱི་རྩ་འཛུགས་བཅའ་ཁྲིམས་ནན་ཏན་སྒོས་ལག་བསྟར་དོན་འཁྱོལ་བྱེད་དགོས།
(ཉེར་བདུན) ཞིང་ལས་དང་འབྲེལ་བའི་ཁྱབ་ཁོངས་ཀྱི་བཅོས་བསྒྱུར་སོ་སོ་གཏིང་ཟབ་དུ་སྤེལ་དགོས། དངུལ་རྩས“ཞིང་གསུམ”ལ་རྒྱབ་སྐྱོར་བྱེད་ཤུགས་ཇེ་ཆེར་བཏང་ནས། རྫོང་ཁོངས་ཀྱི་གསར་བསྣན་བུན་གཏོང་དེ་གཙོ་བོར་གྲོང་གསེབ་དར་སྤེལ་ཐད་ལ་བཀོལ་དགོས། ས་གནས་སྲིད་གཞུང་གི་བུན་འཛིན་མ་དངུལ་ལས་བསྡུར་ཚད་ངེས་ཅན་ཞིག་ཞིང་སྡེའི་འཚོ་སྡོད་ཁོར་ཡུག་སྒྲིག་བཅོས་དང་གྲོང་སྡེའི་རྨང་གཞིའི་སྒྲིག་བཀོད་འཛུགས་སྐྲུན་སོགས་གཙོ་གནད་ཁྱབ་ཁོངས་སུ་བཀོལ་བར་བཀོད་སྒྲིག་བྱེད་དགོས། ཞིང་སྡེའི་ཚོང་ལས་དངུལ་ཁང་དང་ཞིང་སྡེའི་ཡིད་རྟོན་དངུལ་ཁང་རྣམས་རིམ་བཞིན་གདོད་མའི་ངོ་བོ་སླར་གསོ་བྱེད་པར་སྐུལ་འདེད་བྱས་ཏེ། ས་གནས་ཀྱི“ཞིང་གསུམ”ལ་ཞབས་ཞུ་སྒྲུབ་དགོས། རྫོང་ཁོངས་ཀྱི་དངུལ་ཁང་ལས་རིགས་ཀྱི་དངུལ་རྩའི་ལས་ཁུངས་ཀྱིས“ཞིང་གསུམ”ལ་ཞབས་ཞུ་སྒྲུབ་པར་སྐུལ་འདེད་དང་ཚོད་འཛིན་བྱེད་པའི་ནང་རྐྱེན་བཙུགས་ནས། ཀུན་ཕན་རང་བཞིན་གྱི་ཞིང་འབྲེལ་དངུལ་བུན་འཕར་ཚད་དེ་སྤྱིའི་ཆ་ནས་དངུལ་བུན་རིགས་གཞན་དག་གི་ཆ་སྙོམས་འཕར་ཚད་ལས་མཐོ་བ་མངོན་འགྱུར་བྱེད་དགོས། ཆུ་དཔོན་དང་མཚེའུ་དཔོན་ལམ་ལུགས་ཀྱི་བྱ་བ་གཏིང་ཟབ་ཏུ་སྐུལ་སྤེལ་བྱས་ཏེ། ཆུའི་ཐོན་ཁུངས་སྲུང་སྐྱོང་དང་། ཆུ་ཁོངས་འགྲམ་ངོགས་ཀྱི་དོ་དམ། ཆུའི་སྦགས་བཙོག་འགོག་བཅོས། ཆུའི་ཁོར་ཡུག་བཅོས་སྐྱོང་། ཆུའི་སྐྱེ་ཁམས་བསྐྱར་གསོ། ཁྲིམས་འཛིན་ལྟ་སྐུལ་དོ་དམ་སོགས་ཀྱི་ལས་འགན་སྙོམ་སྒྲིག་དང་དོན་འཁྱོལ་ལེགས་པོ་བྱེད་དགོས། ཆུ་བེད་ཀྱི་དངུལ་གཏོང་དངུལ་བསྡུའི་སྒྲིག་སྲོལ་ནང་རྐྱེན་ཧུར་ཐག་གིས་གསར་གཏོད་བྱས་ཏེ། སྤྱི་ཚོགས་ཀྱི་མ་དངུལ་ཆུ་བེད་འཛུགས་སྐྲུན་དང་ཚོང་གཉེར་ནང་ཞུགས་པར་ཚུར་འགུགས་བྱེད་དགོས། ཞིང་ལས་ཆུ་རིན་ཕྱོགས་བསྡུས་བཅོས་བསྒྱུར་དང་བཞུར་ཆུའི་ཐོན་དབང་ངོས་འཛིན་གྱི་ཚོད་ལྟའི་གནས་ལ་གཅིག་འདོམས་ངང་སྐུལ་འདེད་གཏོང་དགོས། ཆུ་བེད་བཟོ་སྐྲུན་ཆུང་གྲས་ཀྱི་དོ་དམ་སྒྲིག་སྲོལ་བཅོས་བསྒྱུར་ལ“ཕྱིར་མིག་ལྟ་བའི”བྱ་འགུལ་སྤེལ་དགོས། མདོ་ལ་རིང་མོའི་རྒྱལ་ཁབ་སྤྱི་གླིང་གི་སྒྲིག་སྲོལ་ཚོད་ལྟའི་གནས་མགྱོགས་མྱུར་སྒོས་སྐུལ་སྤེལ་བྱས་ནས། རྒྱལ་ཁབ་སྤྱི་གླིང་གི་བདག་སྐྱོང་མ་ལག་རྒྱུན་ཆད་མེད་པར་འཐུས་ཚང་དུ་གཏོང་དགོས། ཐུན་མོང་ནགས་དབང་ལམ་ལུགས་ཀྱི་བཅོས་བསྒྱུར་མུ་མཐུད་དུ་འཐུས་ཚང་དུ་བཏང་ནས། སྤྱི་ཚོགས་མ་རྩས་ཆེད་ལས་མཉམ་ལས་ཁང་དང་ཁྱིམ་ཚང་གི་ནགས་ར། མ་རྐང་མཉམ་ལས་ནགས་ར་སོགས་རྒྱུ་མང་ཅན་དང་རིགས་སྣ་མང་པོའི་ནགས་ལས་བདག་གཉེར་གཙོ་གཞི་འཛུགས་གཉེར་བྱེད་པར་སྐུལ་མ་གཏོང་དགོས། ནགས་ལས་ཀྱི་དངུལ་གཏོང་དངུལ་བསྡུའི་བཅོས་བསྒྱུར་ཟབ་སྤེལ་བྱས་ནས། རྒྱུ་མང་ཅན་གྱི་ནགས་ལས་དངུལ་གཏོང་ལས་སྟེགས་བསྐྲུན་དགོས། མཁོ་འཚོང་ཁང་གི་ཕྱོགས་བསྡུས་བཅོས་བསྒྱུར་ལ་ཕྱོགས་ཡོངས་ནས་སྐུལ་འདེད་བཏང་སྟེ། ཚོད་ལྟའི་གནས་ཀྱི་ཉམས་མྱོང་གི་དཔེ་སྟོན་དང་ཁྱབ་གདལ་གཏོང་བྱའི་བྱ་བ་དམ་འཛིན་བྱེད་པ་དང་། གཞི་རིམ་རྩ་འཛུགས་མ་ལག་དང་བདག་གཉེར་དྲ་རྒྱའི་མ་ལག སྤྱི་ཚོགས་ཅན་གྱི་ཞབས་ཞུའི་མ་ལག་བཅས་ཀྱི་འཛུགས་སྐྲུན་ལ་ཤུགས་སྣོན་དང་། ཞིང་སྡེའི་ཐུན་མོང་དཔལ་འབྱོར་རྩ་འཛུགས་དང་རོང་འབྲོག་པའི་མཉམ་ལས་ཁང་ལ་མཉམ་འདྲེས་ངང་འཕེལ་རྒྱས་སུ་གཏོང་བར་ཤུགས་སྣོན་བྱས་ནས། འཕེལ་རྒྱས་ཀྱི་གསོན་ཤུགས་དང་ཞབས་ཞུའི་ནུས་ཤུགས་ཇེ་དྲག་ཏུ་གཏོང་དགོས། ཞིང་ཕྱུགས་ར་བ་ཁེ་ལས་ཅན་དུ་སྒྱུར་བ་དང་གསར་སྦོལ་ཁུལ་ཚོགས་པ་ཅན་དུ་སྒྱུར་བ་ནང་དོན་གཙོ་བོ་ཡིན་པའི་ས་རྒོད་གསར་སྦོལ་བཅོས་བསྒྱུར་མུ་མཐུད་དུ་སྐུལ་སྤེལ་བྱེད་དགོས། གནམ་གཤིས་བརྟག་འཇལ་རང་འགུལ་ཅན་དུ་སྒྱུར་བའི་བཅོས་བསྒྱུར་ཟབ་སྤེལ་བྱས་ཏེ། གནམ་གཤིས་ཀྱིས་ཞིང་ལས་ལ་ཞབས་ཞུ་སྒྲུབ་པའི་ཆུ་ཚད་མཐོར་འདེགས་སུ་གཏོང་དགོས།
(ཉེར་བརྒྱད) ཞིང་ལས་ལ་རྒྱབ་སྐྱོར་དང་སྲུང་སྐྱོབ་བྱེད་པའི་ལམ་ལུགས་འཐུས་ཚང་དུ་གཏོང་དགོས། “ཞིང་གསུམ”ཐད་ཀྱི་མ་དངུལ་གཏོང་འཇོག་དམིགས་སུ་བཟུང་ནས་འགན་སྲུང་བྱེད་ཅིང་། ཞིང་ལས་དང་ཞིང་སྡེ་ནི་ནོར་སྲིད་ཀྱིས་དམིགས་སུ་བཟུང་ནས་འགན་སྲུང་བྱེད་པའི་ཁྱབ་ཁོངས་དང་དངུལ་རྩས་དམིགས་སུ་བཟུང་ནས་ཞབས་ཞུ་སྒྲུབ་པའི་ཁྱབ་ཁོངས་སུ་རྒྱུན་འཁྱོངས་བྱས་ཏེ། སྤྱི་པའི་ནོར་སྲིད་ཀྱི་སྟོབས་ཤུགས་སྔར་ལས་ལྷག་པར“ཞིང་གསུམ”ཐད་ལ་གསེག་གཞོལ་བྱེད་དགོས། སྤུས་ཚད་མཐོ་བའི་ལྗང་མདོག་འཕེལ་རྒྱས་ཀྱི་ཁྲིད་ཕྱོགས་རྒྱུན་འཁྱོངས་བྱས་ཏེ། ཞིང་ལས་གསབ་དངུལ་གསར་པའི་སྲིད་ཇུས་མ་ལག་གང་མགྱོགས་སྒོས་འཛུགས་སྐྱོང་བྱེད་དགོས། རོང་འབྲོག་ཁུལ་གྱི་དངུལ་རྩའི་རྩ་འཛུགས་མ་ལག་འཐུས་ཚང་དུ་བཏང་ནས། ཞིང་སྡེའི་ཀུན་ཕན་དངུལ་རྩ་འཕེལ་རྒྱས་སུ་གཏོང་བ་དང་། ཀུན་ཕན་དངུལ་རྩའི་ཕྱོགས་བསྡུས་དཔེ་སྟོན་ཁུལ་འཛུགས་སྐྲུན་ལ་སྐུལ་འདེད་གཏོང་དགོས། ཞིང་སྡེའི་ས་ཞིང་འགན་གཙང་ལེན་གྱི་བདག་གཉེར་དབང་ཆ་དང་ཁང་སའི་བེད་སྤྱོད་དབང་ཆ་གཏའ་མར་བཞག་སྟེ་དངུལ་བུན་ལེན་པ་སྐུལ་སྤེལ་བྱེད་དགོས། དངུལ་ཁང་ལས་རིགས་ཀྱི་ལས་ཁུངས་དག་གིས“ཞིང་གསུམ”ཡིད་རྟོན་དངུལ་བུན་ལ་རྒྱབ་སྐྱོར་བྱེད་ཤུགས་ཇེ་ཆེར་གཏོང་བ་དང་། ཞིང་སྡེ་དང་ཞིང་དུད་ཀྱི་དངུལ་ཚད་ཉུང་བའི་ཡིད་རྟོན་དངུལ་བུན་སྐུལ་སྤེལ་བྱས་ཏེ། ཁྱབ་རྒྱ་ཇེ་ཆེར་གཏོང་དགོས། སྤོ་འགུལ་དངུལ་རྩ་སོགས་ཚན་རྩལ་ཐབས་ཤེས་བཀོལ་སྤྱོད་གང་ལེགས་བྱས་ཏེ། དངུལ་རྩའི་ལས་ཁུངས་ཀྱིས་གྲོང་གསེབ་ཏུ་ཞབས་ཞུ་རྒྱ་བསྐྱེད་པར་སྣེ་འཁྲིད་དགོས། ཞིང་ལས་ཡིད་རྟོན་དངུལ་བུན་གྱི་འགན་ལེན་ལམ་ལུགས་མ་ལག་འཐུས་ཚང་དུ་བཏང་སྟེ། འགན་ལེན་འགྲོ་སོང་གི་གསབ་དངུལ་དང་སྐྱེད་ཀ་སྟེར་བའི་སྲིད་ཇུས་ལ་བརྟེན་ནས། དངུལ་བུན་འགན་ལས་ལས་ཁུངས་ཀྱིས་སྔར་ལས་ལྷག་པའི་སྒོ་ནས་འགན་ནུས་འདོན་པར་སྐུལ་མ་གཏོང་དགོས། ཞིང་ཕྱུགས་ལས་ཀྱི་འགན་བཅོལ་སྲིད་ཇུས་སྔར་བས་འཐུས་ཚང་དུ་གཏོང་བ་དང་། ཞིང་ཕྱུགས་ལས་ཀྱི་འགན་བཅོལ་ཐོན་རྫས་ཀྱི་རིགས་སྣ་དང་འགན་བཅོལ་ཁྱབ་ཁོངས་ཆེ་རུ་བཏང་ནས། ཞིང་པའི་ཁང་པ་དང་ཞིང་ལས་འཕྲུལ་ཆས། རོང་འབྲོག་ཁུལ་གྱི་ཁྱིམ་ཚང་གི་རྒྱུ་ནོར་འགན་བཅོལ་སོགས་ཞིང་འབྲེལ་འགན་བཅོལ་གྱི་ལས་སྒོ་འཕེལ་རྒྱས་སུ་གཏོང་བར་རྒྱབ་སྐྱོར་བྱེད་དགོས། རོང་འབྲོག་ཁུལ་གྱི་དངུལ་ཚད་ཉུང་བའི་ཡིད་རྟོན་དངུལ་བུན་ཁག་ཐེག་དང་འགན་བཅོལ་བྱེད་པའི་ཚོད་ལྟའི་གནས་སྤེལ་བ་དང་། གནོད་འཚེ་ཚབས་ཆེན་གྱི་འགན་བཅོལ་ནང་རྐྱེན་འཛུགས་པར་སྐུལ་འདེད་གཏོང་དགོས། ཞིང་ཕྱུགས་ལས་དང་རོང་འབྲོག་ཁུལ་འཕེལ་རྒྱས་སུ་གཏོང་བའི་དངུལ་གཏོང་ཐེབས་རྩ་རིགས་མི་འདྲ་བ་འཛུགས་པར་འཚོལ་ཞིབ་བྱེད་དགོས། མ་རྩའི་ཁྲོམ་ར་ཧུར་ཐག་གིས་བེད་སྤྱད་ནས། ཞིང་ཕྱུགས་ཁེ་ལས་ཀྱི་དངུལ་བསྡུའི་ཐབས་ལམ་ཇེ་ཡངས་སུ་གཏོང་བ་དང་། ཞིང་ཕྱུགས་ལས་དང་རོང་འབྲོག་ཁུལ་གྱི་དངུལ་བསྡུའི་མ་གནས་ཇེ་དམའ་རུ་གཏོང་དགོས། ཞིང་སྡེའི་ཁྲིམས་འགལ་གྱི་མ་རྩ་བསྡུ་རུབ་དང་དངུལ་རྩ་བསླུ་ལེན་ལ་རྡུང་རྡེག་བཏང་ནས། དངུལ་རྩའི་འཛད་སྤྱོད་པའི་ཁེ་དབང་ལ་སྲུང་སྐྱོང་ཏན་ཏིག་བྱེད་དགོས།
བདུན། གྲོང་གསེབ་བཅོས་སྐྱོང་གི་ནང་རྐྱེན་འཐུས་ཚང་དུ་བཏང་ནས། གྲོང་གསེབ་ལེགས་སྐྱོང་བྱེད་པའི་ཆུ་ཚད་ཕྱོགས་ཡོངས་ནས་ཇེ་མཐོར་གཏོང་དགོས།
(ཉེར་དགུ) གྲོང་གསེབ་བཅོས་སྐྱོང་བྱེད་པའི་ནུས་པ་དངོས་གནས་ཇེ་དྲག་ཏུ་གཏོང་དགོས། ཏང་ཨུས་མགོ་ཁྲིད་བྱེད་ཅིང་། སྲིད་གཞུང་གིས་འགན་འཁུར་བ། སྤྱི་ཚོགས་ཀྱིས་གཞོགས་འདེགས་བྱེད་པ། མང་ཚོགས་ཐེ་ཞུགས་ཡོད་པ། ཁྲིམས་སྐྱོང་གིས་འགན་སྲུང་བྱེད་པའི་སྤྱི་ཚོགས་བཅོས་སྐྱོང་གི་སྒྲིག་སྲོལ་འཐུས་ཚང་དུ་བཏང་ནས། མཉམ་སྐྲུན་མཉམ་སྐྱོང་མཉམ་སྤྱོད་ཀྱི་སྤྱི་ཚོགས་བཅོས་སྐྱོང་གི་རྣམ་པ་འཛུགས་སྐྱོང་བྱེད་པ་དང་། རང་སྐྱོང་དང་ཁྲིམས་སྐྱོང་། དགེ་སྐྱོང་བཅས་“སྐྱོང་གསུམ་མཉམ་འདྲེས”ཀྱི་གྲོང་གསེབ་བཅོས་སྐྱོང་མ་ལག་འཛུགས་དགོས། རང་སྐྱོང་ནང་རྐྱེན་གསར་གཏོད་དང་སྡེ་དམངས་གཙོ་གཞི་ཡིན་པ་རྒྱུན་འཁྱོངས་བྱས་ཏེ། རང་སྐྱོང་ཆུ་ཚད་ཇེ་མཐོར་གཏོང་དགོས། སྡེ་བ་རིམ་པའི་དོན་གྲོས་དང་གྲོས་མོལ་ལམ་ལུགས་འཐུས་སྒོ་ཚང་བར་འཛུགས་པ་དང་། སྡེ་བ་རིམ་པའི་ལས་དོན་ཡོངས་བསྒྲགས་སྐུལ་སྤེལ་བྱས་ཏེ། སྡེ་བ་རིམ་པའི་དབང་ཆར་ལྟ་སྐུལ་ནུས་ལྡན་བྱེད་པར་ཤུགས་སྣོན་རྒྱག་དགོས། ཞིང་སྡེའི་གཞི་རིམ་ཁྲིམས་ལྟར་བཅོས་སྐྱོང་བྱེད་པར་སྐུལ་འདེད་དང་། སྤྱི་པའི་བཅའ་ཁྲིམས་ཞབས་ཞུ་མ་ལག་འཛུགས་སྐྱོང་ལ་སྐུལ་འདེད། སྡེ་བ་རེ་དང་གཞིས་ཁུལ་རེའི་ཁྲིམས་ལུགས་བློ་འདོན་པའི་བྱ་བར་སྐུལ་འདེད་བཏང་ནས། མང་ཚོགས་ཀྱིས་ཁྲིམས་ལྟར་ཞུ་དོན་བརྗོད་པར་སྣེ་འཁྲིད་པ་དང་། རྩོད་གཞི་ཐག་གཅོད་དང་ཁེ་དབང་སྲུང་སྐྱོང་བྱེད་དགོས། སྤྱི་ཚོགས་རིང་ལུགས་ཀྱི་སྲོག་ཤིང་རིན་ཐང་ལྟ་བ་དར་སྤེལ་གཏོང་བ་གཙོར་འཛིན་པ་རྒྱུན་འཁྱོངས་བྱེད་ཅིང་། སྤྱི་ཚོགས་ཀྱི་སྤྱོད་བཟང་སྤེལ་བའི་ལམ་སྣ་དྲངས་ཏེ། སྡེ་སྲོལ་དམངས་ཆིངས་གཏན་འབེབས་དང་བཟོ་བཅོས་བྱེད་དགོས།
(སུམ་ཅུ) ཞིང་སྡེའི་བསམ་པའི་དཔལ་ཡོན་འཛུགས་སྐྲུན་ལ་ཤུགས་སྣོན་རྒྱག་དགོས། སྤྱི་ཚོགས་རིང་ལུགས་ཀྱི་སྲོག་ཤིང་རིན་ཐང་ལྟ་བ་ཤུགས་ཆེན་པོས་དྲིལ་སྒྲོག་དང་དར་སྤེལ་བཏང་ནས། རོང་འབྲོག་མང་ཚོགས་ཀྱི་རྒྱལ་ཁབ་ཀྱི་འདུ་ཤེས་དང་། དམངས་གཙོའི་ཁྲིམས་སྐྱོང་འདུ་ཤེས། སྤྱི་ཚོགས་ཀྱི་འགན་འཁྲི་འདུ་ཤེས་བཅས་ཇེ་དྲག་ཏུ་གཏོང་དགོས། ཡིད་རྟོན་སློབ་གསོ་ལ་ཤུགས་སྣོན་པ་དང་། ཆིངས་ཡིག་སྙིང་སྟོབས་དང་ཚན་རིག་སྙིང་སྟོབས་དར་སྤེལ་བཏང་ནས། རོང་འབྲོག་པའི་དཔལ་ཡོན་བྱང་ཚད་དང་རོང་འབྲོག་ཁུལ་གྱི་སྤྱི་ཚོགས་ཀྱི་དཔལ་ཡོན་རྒྱས་ཚད་ཇེ་མཐོར་གཏོང་དགོས། དཔལ་ཡོན་གྲོང་སྡེ་དང“སྐར་ལྔ་རིམ་པའི་དཔལ་ཡོན་ཁྱིམ་ཚང”གསར་སྐྲུན་གྱི་བྱ་འགུལ་རྒྱ་ཆེར་སྤེལ་བ་དང་། བསམ་པའི་དཔལ་ཡོན་འཛུགས་སྐྲུན་གྱི་དཔེ་སྟོན་རྫོང་དང་དཔེ་སྟོན་གྲོང་སྡེ། རབ་མཛེས་ཁྱིམ་ཚང་ཁག་ཅིག་བཏོན་ནས། དཔེ་སྟོན་སྣེ་འཁྲིད་ཀྱི་བྱེད་ནུས་འདོན་སྤེལ་བྱེད་དགོས། རིག་གནས་ཚོམས་ཁང་དང་རིག་གནས་ཐང་ཆེན་སོགས་བསྐྲུན་པར་རྒྱབ་སྐྱོར་བྱེད་པ་དང་། ཁྱད་ཆོས་ལྡན་པའི་རིག་གནས་གྲོང་རྡལ་དང་གྲོང་སྡེ་གསོ་སྐྱོང་བྱེད་དགོས། སྡེ་བ་རིམ་པའི་རྒྱང་བསྒྲགས་ཁང་འཛུགས་སྐྲུན་མུ་མཐུད་དུ་སྐུལ་སྤེལ་བྱེད་པ་དང་། དབུལ་ནག་རྫོང་གི་འཚུབ་ཟློག་རྒྱང་བསྒྲགས་མ་ལག་འཛུགས་སྐྲུན་ཕྱོགས་ཡོངས་ནས་སྤེལ་དགོས་ལ། རྒྱང་བསྒྲགས་དང་བརྙན་འཕྲིན་སྡེ་བ་ཀུན་ལ་ཁྱབ་པ་དེ་རིམ་པ་སྤར་ནས་ཁྱིམ་ཚང་ཀུན་ལ་ཁྱབ་པར་བྱེད་དགོས། ཁྱད་ལྡན་རིག་གནས་གྲོང་སྡེ་གསོ་སྐྱོང་བྱེད་པ་དང་། རིག་གནས་དམངས་ཕན་བཟོ་འགོད་ཧུར་ཐག་གིས་ལག་བསྟར་བྱེད་དགོས། ཡུལ་སྲོལ་གོམས་འདྲིས་སྒྱུར་བ་དང་། དཔལ་ཡོན་འདུ་ཤེས་ཁྱབ་སྤེལ་བྱེད་པ། ཡ་རབས་ཡུལ་སྲོལ་གསོ་འཁྱོངས་བྱེད་པའི་འགུལ་སྐྱོད་རྒྱ་ཆེར་སྤེལ་དགོས། རྒྱས་སྤྲོས་ཆུད་ཟོས་དང་། ཤོམ་ཆེན་རྒྱས་སྒྲུབ། འདས་པོ་རྒྱས་མཆོད་དང་གསོན་པོ་མུག་གསོ། ངོ་སོ་འགྲན་རེས། ཆང་ས་སློང་རྟེན་མང་ལེན་སོགས་སྲོལ་རྒྱུན་གྱི་གོམས་གཤིས་ངན་པ་དང་སྤྱི་ཚོགས་ཀྱི་དར་སྲོལ་མི་ལེགས་པ་མཐའ་གཅིག་ཏུ་བཀག་སྟེ། རོང་འབྲོག་པས་ཚན་རིག་དང་མཐུན་ལ། དཔལ་ཡོན་དང་ལྡན་པ། གྲོན་ཆུང་བྱེད་མཁས་པ། བཀུར་བསྟི་ཁྲེལ་ཡོད་ཡིན་པའི་འཚོ་བའི་ལྟ་སྟངས་གསར་པ་འཛིན་པར་སྣེ་འཁྲིད་དགོས།
(སོ་གཅིག) བདེ་འཇགས་གྲོང་གསེབ་འཛུགས་སྐྲུན་ལ་སྐུལ་འདེད་གཏོང་བ་རྒྱུན་འཁྱོངས་བྱེད་དགོས། ནག་འཇོམས་ངན་སེལ་གྱི་ཆེད་དམིགས་འཐབ་རྩོད་མུ་མཐུད་དུ་སྤེལ་ནས། གྲོང་གསེབ་ཀྱི་ངན་ནག་སྟོབས་ཤུགས་དང་ཆོས་ལུགས་ཀྱི་ངན་ཕྱོགས་སྟོབས་ཤུགས་ལ་རྡུང་རྡེག་ཚ་ནན་གཏོང་བ་དང་། འཆལ་སྤྱོད་དང་། རྒྱན་འཛུགས། དུག་རྫས། རྐུ་འཕྲོག བསླུས་འཚོང་། གཡོ་ལེན། ཟས་རིགས། སྨན་རྫས། ཁོར་སྲུང་སོགས་ཐད་ཀྱི་ཁྲིམས་འགལ་ནག་ཉེས་ལ་མཐའ་གཅིག་ཏུ་རྡུང་རྡེག་བཏང་ནས། གཞི་རིམ་རྩ་འཛུགས་ཀྱི་འཛུགས་སྐྱོང་ཁོར་ཡུག་ལེགས་སྒྱུར་བྱེད་པ་དང་། ངན་ནག་སྟོབས་ཤུགས་ཀྱི་འཕེལ་སྐྱེ་གཤིན་ས་རྦད་དེ་གཙང་སེལ་བྱེད་དགོས། སྡེ་དམངས་ཀྱིས་སྡེ་དོན་ལ་ལྟ་སྐུལ་ནུས་ལྡན་བྱེད་པའི་རྣམ་པ་གསར་གཏོད་བྱེད་པ་དང་། སྡེ་བའི་ལས་བྱེད་པས་དབང་ཆ་སྤྱོད་པར་ལྟ་སྐུལ་བྱེད་ཤུགས་ཆེ་རུ་བཏང་ནས། མང་ཚོགས་ཀྱི་གམ་དུ་བྱུང་བའི་སྤྱོད་ངན་དང་རུལ་སུངས་ཀྱི་གནད་དོན་ཤུགས་ཆེན་པོས་ཐག་གཅོད་བྱེད་དགོས། གྲོང་གསེབ་ཕྱོགས་བསྡུས་བཅོས་སྐྱོང་ལྟེ་གནས་ཚད་ལྡན་ཅན་དང་དངོས་གཞི་ཅན་དུ་སྐྲུན་པར་ཤུགས་སྣོན་བརྒྱབ་ནས། ཕྱོགས་བསྡུས་བཅོས་སྐྱོང(བདེ་འཇགས་འཛུགས་སྐྲུན)དང་སྤྱི་ཚོགས་བཅོས་སྐྱོང་གི་དཔེ་མཚོན་ལས་གཞི་གསོ་སྐྱོང་བྱེད་དགོས། གཞི་རིམ་བདེ་འཇགས་འཛུགས་སྐྲུན་ལ་སྟོབས་ཤུགས་ཧྲག་སྡེབ་བྱེད་པ་དང་། དྲ་མིག་ཅན་གྱི་ཞབས་ཞུ་དོ་དམ་གཏིང་ཟབ་ཏུ་སྤེལ་ནས། གཞི་རིམ་གྱི་སྤྱི་ཚོགས་བཅོས་སྐྱོང་ནུས་པ་དང་ཆུ་ཚད་མཐོར་འདེགས་གཏོང་དགོས། སྤྱི་པའི་བདེ་འཇགས་མ་ལག་འཐུས་ཚང་དུ་བཏང་ནས། གྲོང་གསེབ་བདེ་འཇགས་ཀྱི་མངོན་མེད་རྐྱེན་ངན་བཅོས་སྐྱོང་རྒྱུན་མཐུད་ངང་སྤེལ་བ་དང་། གྲོང་གསེབ་ཀྱི་ཉེན་རྟོག་ལས་དོན་དང་། མེ་འགོག བདེ་འཇགས་ཐོན་སྐྱེད་བཅས་ཀྱི་བྱ་བར་ཤུགས་སྣོན་རྒྱག་དགོས། ཞིང་སྡེའི“དཀར་གསལ་བཟོ་འགོད”འཛུགས་སྐྲུན་མུ་མཐུད་དུ་སྐུལ་སྤེལ་བྱས་ནས། གྲོང་གསེབ་ཀྱི་སྤྱི་ཚོགས་བདེ་སྐྱོང་གི་སྤྱིའི་འགོག་འཛིན་ནུས་པ་མཐོར་འདེགས་གཏོང་དགོས། ཁྲིམས་སྐྱོང་གི་དྲིལ་སྒྲོག་དང་སློབ་གསོར་ཤུགས་བསྣན་ནས། རོང་འབྲོག་པའི་ཉེན་ཟོན་འདུ་ཤེས་དང་ཁྲིམས་སྐྱོང་འདུ་ཤེས་ཇེ་མཐོར་གཏོང་དགོས། “ཧྥེང་ཆའོ་ཉམས་མྱོང”མཚོ་སྔོན་ཅན་དུ་བསྒྱུར་བར་རྒྱུན་འཁྱོངས་བྱེད་པ་དང་། ཞིང་སྡེའི་འགལ་རྩོད་འཚོལ་བཤེར་ཐག་གཅོད་དང་རྒྱུ་མང་སྡུམ་སེལ་ནང་རྐྱེན་མུ་མཐུད་དུ་འཐུས་ཚང་དུ་བཏང་ནས། མང་ཚོགས་ལ་ཞབས་ཞུ་དང་ཉེན་ཁ་འགོག་འཛིན། བརྟན་འཇགས་སྲུང་སྐྱོང་བཅས་ཀྱི་ནུས་པ་དང་ཆུ་ཚད་ཇེ་མཐོར་གཏོང་དགོས།
(སོ་གཉིས) གྲོང་གསེབ་ཀྱི་ཆོས་ལུགས་ལས་དོན་གྱི་དོ་དམ་ལ་ཤུགས་སྣོན་རྒྱག་དགོས། ཏང་གི་མི་རིགས་ཆོས་ལུགས་བྱ་བའི་བྱེད་ཕྱོགས་དང་སྲིད་ཇུས་ནན་ཏན་སྒོས་ལག་བསྟར་དོན་འཁྱོལ་བྱས་ཏེ། ཁྲིམས་ལྟར་ཆོས་ལུགས་ལས་དོན་ལ་དོ་དམ་བྱེད་པ་དང་། གོ་རིམ་ལྡན་པའི་ངང་ཆོས་ལུགས་བྱ་འགུལ་སྤེལ་དགོས། དགྲ་ཕྱོགས་ཀྱི་དཔུང་ཤུགས་དང་ལོག་ཆོས་རྩ་འཛུགས། ཁྲིམས་འགལ་གྱི་ཆོས་ལུགས་བྱ་འགུལ་བཅས་གྲོང་གསེབ་ཏུ་སིམ་འཛུལ་བྱེད་པར་རྡུང་རྡེག་ཚ་ནན་གཏོང་དགོས། ཆོས་ལུགས་སྲིད་ཇུས་དང་ཁྲིམས་སྲོལ་གྱི་དྲིལ་སྒྲོག་དང་སློབ་གསོ་ལ་སྔར་བས་ཤུགས་སྣོན་རྒྱག་དགོས། བཅའ་ཁྲིམས་དང་ཁྲིམས་སྲོལ་ལྟར་དོ་དམ་དང་དྲིལ་སྒྲོག་སྣེ་འཁྲིད་བྱེད་ཤུགས་ཇེ་ཆེར་བཏང་ནས། ཆོས་ཞུགས་མི་སྣ་དང་ཆོས་ལུགས་དོ་དམ་མི་སྣའི་བྱང་ཚད་ཇེ་མཐོར་གཏོང་དགོས། ཆོས་ལུགས་བྱ་འགུལ་སྤེལ་ས་ཚད་ལྡན་ཅན་དུ་འཛུགས་སྐྲུན་བྱེད་པར་སྔར་བས་ཤུགས་སྣོན་རྒྱག་དགོས། ཆོས་ལུགས་བྱ་འགུལ་སྤེལ་ས་འཛུགས་པའི་སྲིད་འཛིན་ཆོག་མཆན་ཡི་གེའི་ཞིབ་མཆན་འགོད་པར་ཤུགས་སྣོན་པ་དང་། “འཆམ་མཐུན་དགོན་པ་དང་ཆོས་ཁང”གསར་སྐྲུན་བྱ་བ་གཏིང་ཟབ་ཏུ་སྤེལ་བ་དང་། ཆོས་ལུགས་བྱ་འགུལ་སྤེལ་སའི་ལྟ་སྐུལ་དོ་དམ་ལམ་ལུགས་འཐུས་སྒོ་ཚང་བར་བཙུགས་ནས། བྱ་འགུལ་སྤེལ་སའི་འཛུགས་སྐྲུན་གྱི་དོ་དམ་ཆུ་ཚད་མཐོར་འདེགས་གཏོང་དགོས། ཆོས་ལུགས་རིག་གནས་ཀྱི་བདེན་པའི་དོན་སྙིང་འདོན་སྤེལ་བྱས་ཏེ། ཆོས་ལུགས་ལས་དོན་སྔར་ལས་ལྷག་པར་སྤྱི་ཚོགས་རིང་ལུགས་དང་འཚམ་པར་བྱེད་དགོས། མི་རིགས་མཐུན་སྒྲིལ་ཡར་ཐོན་གསར་སྐྲུན་གྲོང་གསེབ་ཏུ་བསྐྱོད་པའི་བྱ་འགུལ་ལ་སྐུལ་འདེད་གཏིང་ཟབ་བྱས་ཏེ། རིགས་སོ་སོའི་མང་ཚོགས་ལ“འབྲལ་ཐབས་མེད་པ་གསུམ”གྱི་དགོངས་དོན་དང་། “མོས་མཐུན་ལྔ།” “སྲུང་སྐྱོང་ལྔའི”འདུ་ཤེས་བཅས་རྒྱུད་ལ་བརྟན་པོར་འཇགས་པར་སྣེ་འཁྲིད་དགོས།
བརྒྱད། ཏང་གི་མགོ་ཁྲིད་ལ་ཕྱོགས་ཡོངས་ནས་ཤུགས་བསྣན་ནས། “ཞིང་གསུམ”བྱ་བའི་ཁོར་ཡུག་ལེགས་པོ་བསྐྲུན་དགོས།
(སོ་གསུམ) གྲོང་གསེབ་དར་སྤེལ་གྱི་མགོ་ཁྲིད་ནང་རྐྱེན་ཇེ་དྲག་ཏུ་གཏོང་དགོས། ཏང་གིས་ཞིང་སྡེར་དོ་དམ་བྱེད་པ་རྒྱུན་འཁྱོངས་བྱས་ཏེ། ཏང་གིས་མགོ་ཁྲིད་བྱེད་པའི་ཆབ་སྲིད་དགེ་མཚན་འདོན་སྤེལ་གང་ལེགས་དང་། ཞིང་ཆེན་གྱིས་སྤྱི་འགན་ཁུར་བ་དང་། གྲོང་ཁྱེར་དང་རྫོང་གིས་དོན་འཁྱོལ་དམ་འཛིན་བྱེད་པའི་ཞིང་སྡེའི་བྱ་བའི་ནང་རྐྱེན་དོན་འཁྱོལ་ནན་ཏན་བྱེད་དགོས། “ཞིང་གསུམ”ཐད་ལས་བྱེད་པ་བཀོད་སྒྲིག་བྱེད་པ་དམིགས་སུ་བཟུང་ནས་བསམ་བློ་བཏང་སྟེ། “ཞིང་གསུམ”གྱི་འཐབ་ཕྱོགས་སུ་ཕུལ་དུ་བྱུང་བའི་ལས་བྱེད་པ་འདང་ངེས་སྐྱེལ་བ་དང་། “ཞིང་གསུམ”བྱ་བར་བྱང་ཆ་ལྡན་པའི་ལས་བྱེད་པ་འདེམ་བསྐོ་བྱས་ནས། ས་གནས་རིམ་པ་སོ་སོའི་ཏང་སྲིད་མགོ་ཁྲིད་ཚན་ཁག་ཕུན་སུམ་ཇེ་ཚོགས་སུ་གཏོང་དགོས། “རིམ་པ་ལྔའི་ཧྲུའུ་ཅི”ཡིས་གྲོང་གསེབ་དར་སྤེལ་དམ་འཛིན་བྱེད་པའི་འགན་འཁྲི་ཕྱོགས་ཡོངས་ནས་དོན་འཁྱོལ་བྱས་ཏེ། གྲོང་ཁྱེར་(ཁུལ)དང་རྫོང་གི་ཏང་སྲིད་མགོ་ཁྲིད་ཚན་ཁག་དང་མགོ་ཁྲིད་ལས་བྱེད་པས་གྲོང་གསེབ་དར་སྤེལ་གྱི་འཐབ་ཇུས་ལ་སྐུལ་འདེད་བཏང་བའི་དངོས་འབྲས་དཔྱད་ཞིབ་ཀྱི་བསམ་འཆར་གཏན་འབེབས་བྱས་ཏེ་འདོན་དགོས། ས་གནས་སོ་སོས“རིམ་པ་ལྔའི་ཧྲུའུ་ཅི”ཡིས་གྲོང་གསེབ་དར་སྤེལ་འཛིན་པའི་བྱ་བའི་བླང་བྱ་ཇི་མ་ཇི་བཞིན་དོན་ཐོག་ཏུ་འཁྱོལ་བར་བྱེད་དགོས་ལ། དཔྱད་ཞིབ་མཇུག་འབྲས་དེ་མགོ་ཁྲིད་ལས་བྱེད་པ་འདེམ་བསྐོ་བྱེད་སྐབས་ཀྱི་གཞི་འཛིན་ས་གཙོ་བོར་འཛིན་དགོས། ཏང་སྲིད་འགན་འཁུར་པ་གཙོ་བོ་སྟེ་ལྷག་པར་རྫོང་ཨུའི་ཧྲུའུ་ཅི་ནི་གྲོང་གསེབ་དར་སྤེལ་གྱི“ལས་ཡུལ་དང་པོའི་སྤྱིའི་བཀོད་འདོམས་པ”ཡིན་པའི་ཆ་ནས། ངེས་པར་ལུས་སེམས་ཀྱི་སྟོབས་ཤུགས་དང་བྱ་བའི་གཙོ་གནད་དེ“ཞིང་གསུམ”བྱ་བའི་སྟེང་དུ་བཞག་སྟེ། ལས་གཞིའི་བཀོད་སྒྲིག་དང་། སྡེ་ཁག་གི་ལས་བགོས། མ་དངུལ་བཀོལ་སྤྱོད། ལྟ་སྐུལ་དོ་དམ་སོགས་བྱ་བར་ཕྱོགས་ཡོངས་ནས་དམ་འཛིན་བྱེད་དགོས། གྲོང་ཁྱེར་རམ་ཁུལ་དང་རྫོང་(གྲོང་ཁྱེར་དང་ཆུས)ཏང་ཨུའི་ཞིང་སྒྲུབ་ལས་ཁུངས་ཀྱི་འཛུགས་སྐྲུན་ལ་ཤུགས་བསྣན་ནས། སྒྲིག་ཁོངས་དང་མི་སྣ་ངེས་གསལ་བྱེད་པ་དང་། འགན་ནུས་དང་གནས་ངེས་གསལ་པོ་བྱེད་དགོས། གྲོང་ཁྱེར་རམ་ཁུལ་སོ་སོའི་ཏང་ཨུ་དང་སྲིད་གཞུང་གིས་ལོ་རེར་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་ལ་གྲོང་གསེབ་དར་སྤེལ་གྱི་འཐབ་ཇུས་སྐུལ་འདེད་བཏང་བའི་གནས་ཚུལ་སྐོར་གྱི་སྙན་ཞུ་འབུལ་དགོས། ཞིང་ལས་རྟོགས་པ་དང་། ཞིང་སྡེར་དགའ་བ། ཞིང་པར་དགའ་བའི“ཞིང་གསུམ”ལས་བྱེད་པའི་དཔུང་ཁག་ཅིག་སྐྱེད་སྲིང་བྱེད་དགོས།
(སོ་བཞི) གཞི་རིམ་གྱི་ཏང་རྩ་འཛུགས་ཀྱི་ལྟེ་བའི་ནུས་པ་འདོན་སྤེལ་བྱེད་དགོས། སྡེ་བའི་གཞི་རིམ་ཏང་རྩ་འཛུགས་སྟོབས་དང་ལྡན་པར་འཛུགས་སྐྱོང་བྱས་ནས། རྩ་འཛུགས་ཀྱི་སྟོབས་ཤུགས་མཐོར་འདེགས་གཏོང་བ་གཙོ་གནད་དུ་བཟུང་ཞིང་། ཆབ་སྲིད་རྩོལ་ནུས་འབུར་དུ་དོད་དེ། ཞིང་སྡེའི་གཞི་རིམ་ཏང་རྩ་འཛུགས་ཀྱི་མ་ལག་འཛུགས་སྐྲུན་ལ་རྒྱུན་མཐུད་ངང་ཤུགས་སྣོན་རྒྱག་དགོས་པ་དང་། ཏང་རྩ་འཛུགས་ཀྱི་ལོ5ཡི་ལས་འགན་འཁུར་ཡུན་གྱི་གཏན་འབེབས་དོན་འཁྱོལ་བྱས་ཏེ། ཞིང་ཆེན་ཡོངས་ཀྱི་སྡེ་བའི“ཨུ་ལྷན་གཉིས”ཀྱི་སྐབས་བརྗེ་བྱ་བ་དེ་རྫོང་དང་ཞང་གི་སྐབས་བརྗེ་དང་མཉམ་དུ་སྤེལ་བར་སྐུལ་འདེད་གཏོང་དགོས། སྡེ་བའི“ཨུ་ལྷན་གཉིས”ཀྱི་སྐབས་བརྗེ་ལ“ཕྱིར་མིག་ལྟ་བའི”བྱ་འགུལ་ཐེངས་གཅིག་སྤེལ་ནས། རྫོང་དང་ཞང་རིམ་པ་གཉིས་ཀྱི་ཏང་ཨུས་སྡེ་བ་རེ་རེ་བཞིན་ལྟ་བཤེར་བྱེད་ཅིང་། ནུས་མེད་ཁ་ཐོར་གྱི་རྣམ་པར་ལུས་པའི་སྡེ་བའི་ཏང་རྩ་འཛུགས་ལ་སྡེ་བ་རེར་ཇུས་གཞི་རེ་རེ་བཀོད་ནས་ལེགས་སྒྲིག་དག་ཐེར་བྱེད་དགོས། རིམ་པ་སོ་སོའི་ཏང་ཨུ་དང་ལྷག་པར་དུ་རྫོང་རིམ་པའི་ཏང་ཨུས་ཞིང་སྡེའི་ཏང་རྩ་འཛུགས་འཛུགས་སྐྱོང་འཛིན་པའི་འགན་འཁྲི་ཇེ་དྲག་ཏུ་གཏོང་བ་དང་། སྡེ་བའི་ཏང་རྩ་འཛུགས་ཀྱི་སྣེ་འདྲེན་མཁན་ལ་སྤྱིའི་ཆ་ནས་ལེགས་སྒྱུར་དང་མཐོར་འདེགས་བྱེད་པའི་འགུལ་སྐྱོད་ལག་བསྟར་བྱེད་དགོས་ལ། སྡེ་བའི་ཏང་རྩ་འཛུགས་ཀྱི་ཧྲུའུ་ཅི་དེ་རྫོང་རིམ་པའི་ཏང་ཨུ་ལ་གྲབས་ཐོ་འགོད་པའི་དོ་དམ་ལམ་ལུགས་ཕྱོགས་ཡོངས་ནས་དོན་འཁྱོལ་བྱེད་པ་དང་། ཧྲུའུ་ཅི་དང་པོ་མངགས་སྡོད་ཀྱི་ཡུན་རིང་བྱ་བའི་ནང་རྐྱེན་བཙུགས་ཏེ། ཕྱོགས་ཡོངས་ནས་དབུལ་ཕོངས་སྡེ་བ་དང་ནུས་མེད་ཁ་ཐོར་གྱི་སྡེ་བར་ཧྲུའུ་ཅི་དང་པོ་མངགས་གཏོང་བྱེད་པར་མ་ཟད། ཞིང་སྡེ་དར་སྤེལ་གྱི་ལས་འགན་ལྕི་བའི་སྡེ་བར་རྒྱ་བསྐྱེད་དགོས། སྡེ་བའི“ཨུ་ལྷན་གཉིས”ཀྱི་འགན་འཁུར་པ་གཙོ་བོའི་ཤེས་བྱ་གསར་སྒྱུར་དང་ནུས་པ་མཐོར་འདེགས་ཀྱི་གསོ་སྦྱོང་ལ་མཐོང་ཆེན་བྱེད་དགོས། མཐོ་རིམ་སློབ་གྲྭའི་མཐར་ཕྱིན་སློབ་མ་དང་། ཞིང་པ་གླ་རྒྱག་པ། དམག་ཁོངས་ནས་ཕྱིར་ལོག་པའི་དམག་མི། ལས་ཁུངས་དང་དོན་ལས་སྡེ་ཚན་གྱི་ཕུལ་བྱུང་ཏང་ཡོན་བཅས་ཀྱི་ཁྲོད་ནས་སྡེ་བའི་ཏང་རྩ་འཛུགས་ཀྱི་ཧྲུའུ་ཅི་སྐྱེད་སྲིང་དང་འདེམ་བསྐོ་བྱེད་པའི་ཤུགས་ཚད་ཇེ་ཆེར་གཏོང་དགོས། སྡེ་བའི་ཏང་རྩ་འཛུགས་ཀྱི་ཧྲུའུ་ཅི་ཕུལ་བྱུང་ཅན་གྱི་ཁྲོད་ནས་ཞང་དང་གྲོང་རྡལ་གྱི་མགོ་ཁྲིད་ལས་བྱེད་པ་འདེམ་བསྐོ་དང་། ཞང་དང་གྲོང་རྡལ་གྱི་གཞུང་ཞབས་པ་བསྡུ་ལེན། ཞང་དང་གྲོང་རྡལ་གྱི་དོན་ལས་སྒྲིག་ཁུངས་ཀྱི་མི་སྣ་གདན་ཞུ་བཅས་བྱེད་པའི་རྒྱུན་རྣམ་ཅན་གྱི་ནང་རྐྱེན་འཐུས་ཚང་དུ་གཏོང་དགོས། ཞིང་སྡེའི་ཏང་ཡོན་དཔུང་ཁག་གི་སྒྲིག་གཞི་ལེགས་སྒྱུར་བྱེད་པ་དང་། ན་གཞོན་ཞིང་པ་དང་ཞིང་སྡེའི་ཕྱིར་བསྐྱོད་ཞོར་ལས་པའི་ཁྲོད་ནས་ཏང་ཡོན་སྐྱེད་སྲིང་བྱེད་པར་ཤུགས་སྣོན་རྒྱག་དགོས། སྡེ་བའི་གཞི་རིམ་ཏང་རྩ་འཛུགས་ཀྱི་མགོ་ཁྲིད་ལྟེ་བའི་བྱེད་ནུས་ཇེ་དྲག་ཏུ་བཏང་ནས། སྡེ་བའི་ཏང་རྩ་འཛུགས་ཀྱིས་སྡེ་བ་རིམ་པའི་རྩ་འཛུགས་སོ་སོར་མགོ་ཁྲིད་བྱེད་པར་ཤུགས་སྣོན་དང་ལེགས་བཅོས་བྱེད་དགོས་ལ། སྡེ་བའི་ཏང་རྩ་འཛུགས་ཀྱི་ཧྲུའུ་ཅིས་ཁྲིམས་བཀོད་གོ་རིམ་བརྒྱུད་ནས་སྡེ་དམངས་ཨུ་ལྷན་གྱི་ཀྲུའུ་རེན་དང་། སྡེ་བ་རིམ་པའི་ཐུན་མོང་དཔལ་འབྱོར་རྩ་འཛུགས་དང་མཉམ་ལས་དཔལ་འབྱོར་རྩ་འཛུགས་ཀྱི་འགན་འཁུར་པའི་གོ་གནས་འཁུར་བར་ཕྱོགས་ཡོངས་ནས་སྐུལ་འདེད་གཏོང་བ་དང་། སྡེ་བའི“ཨུ་ལྷན་གཉིས”ཀྱི་མགོ་ཁྲིད་ཚན་ཁག་གི་ཁོངས་མིས་ལས་འགན་སྣོལ་མར་འཁུར་བ་སྐུལ་སྤེལ་བྱས་ཏེ། སྡེ་དམངས་ཨུ་ལྷན་གྱི་ཁོངས་མི་དང་སྡེ་དམངས་འཐུས་མིའི་ཁྲོད་ཀྱི་ཏང་ཡོན་གྱི་བསྡུར་ཚད་ཇེ་མཐོར་གཏོང་བ་དང་། སྡེ་བ་རིམ་པའི་རྩ་འཛུགས་རིགས་མི་འདྲ་བ་སོ་སོ་ཧྲིལ་པོ་གཅིག་ཏུ་བརྩིས་ནས་བྱེད་ནུས་འདོན་སྤེལ་བྱེད་པར་སྐུལ་འདེད་གཏོང་དགོས།
(སོ་ལྔ) སྡེ་བ་རིམ་པའི་རྩ་འཛུགས་ཞབས་ཞུའི་ནུས་པ་ཇེ་དྲག་ཏུ་གཏོང་དགོས། 《སྡེ་བ་རིམ་པའི་རྩ་འཛུགས་འཛུགས་སྐྱོང་ལ་ཤུགས་སྣོན་པའི་སྐོར་གྱི་མཛུབ་སྟོན་བསམ་འཆར》ལག་བསྟར་དོན་འཁྱོལ་བྱས་ཏེ། སྡེ་བ་རིམ་པའི་རྩ་འཛུགས་འཛུགས་སྐྱོང་གི་ལམ་ལུགས་མ་ལག་སྔར་བས་འཐུས་ཚང་དུ་གཏོང་བ་དང་། སྡེ་བ་རིམ་པའི་རྩ་འཛུགས་ཀྱིས་སྲིད་གཞུང་གི་བྱ་བར་རོགས་སྐྱོར་བྱེད་པའི་དོན་ཚན་གསལ་ཐོ་ངེས་གསལ་བྱས་ཏེ། སྡེ་བ་རིམ་པའི་རྩ་འཛུགས་ཀྱིས་ཚབ་སྒྲུབ་བམ་ཡང་ན་ཁུར་དུ་ལེན་པར་འཚམ་པའི་དོན་ཚན་དག་སྡེ་བ་རིམ་པའི་རྩ་འཛུགས་ལ་སྤྲོད་དགོས་པར་མ་ཟད། དགོས་ངེས་ཀྱི་བྱ་བའི་ཆ་རྐྱེན་ཡང་འགན་སྲུང་བྱེད་དགོས། ཏང་འཛུགས་སྐྱོང་གིས་མང་ཚོགས་འཛུགས་སྐྱོང་ལ་སྣེ་འཁྲིད་པའི་ནང་རྐྱེན་གྱི་དགེ་མཚན་འདོན་སྤེལ་གང་ལེགས་བྱེད་ཅིང་། སྡེ་དོན་ལྟ་སྐུལ་དང་། དམངས་དམག བར་འདུམ། ཕྱོགས་བསྡུས་བཅོས་སྐྱོང་དྲ་མིག་སོགས་གཞི་རིམ་རྩ་འཛུགས་འཐུས་ཚང་དུ་གཏོང་བ་དང་། ཐུན་མོང་དཔལ་འབྱོར་རྩ་འཛུགས་དང་། རོང་འབྲོག་པའི་མཉམ་ལས་རྩ་འཛུགས། དཔལ་འབྱོར་སྤྱི་ཚོགས་ཀྱི་ཞབས་ཞུའི་རྩ་འཛུགས་བཅས་ཧུར་ཐག་གིས་འཕེལ་རྒྱས་སུ་བཏང་ནས། རྩ་འཛུགས་སོ་སོར་རང་རང་གི་ལས་གནས་ཡོད་ཅིང་རང་རང་གི་ལས་འགན་བསྒྲུབ་པར་བྱས་ཏེ། སྡེ་བའི་ཏང་རྩ་འཛུགས་ཀྱི་མགོ་ཁྲིད་འོག་ཏུ་ཕྱོགས་མང་པོས་མཉམ་སྐྱོང་བྱེད་པའི་རྣམ་པ་ཆགས་དགོས། སྡེ་དམངས་ཨུ་ཡོན་ལྷན་ཁང་གིས་གཞི་རིམ་གྱི་མང་ཚོགས་རང་བཞིན་གྱི་རང་སྐྱོང་རྩ་འཛུགས་ཀྱི་རྩོལ་ནུས་དང་དུ་བླངས་ནས་བསྒྲུབ་དགོས་པ་དང་། སྡེ་བ་རིམ་པའི་ཕྱོགས་བསྡུས་ཞབས་ཞུ་ལྟེ་གནས་ལ་གཞི་བཅོལ་ནས། དམངས་ཕན་ཞབས་ཞུ་ཚོམས་ཆེན་བཙུགས་ཏེ། སྤྱི་པའི་ཞབས་ཞུ་འོག་རིམ་དུ་འབེབས་པ་སྐུལ་སྤེལ་བྱེད་པ་དང་། སྡེ་བའི་ལས་བྱེད་རྣམས་རེས་མོས་ངང་ལས་རྐང་དུ་སྡོད་པ་དང་སྡེ་དམངས་ཀྱི་ལས་དོན་ཚབ་སྒྲུབ་བྱེད་པའི་ལམ་ལུགས་ཕྱོགས་ཡོངས་ནས་དོན་འཁྱོལ་བྱས་ཏེ། མང་ཚོགས་ལ་ཞབས་ཞུ་སྒྲུབ་པའི“མཐའ་མཇུག་གི་སྤྱི་ལེ་གཅིག”གི་གནད་དོན་ཐག་གཅོད་ལེགས་པོ་བྱེད་དགོས། སྡེ་དམངས་ཀྱིས་རང་ལ་དོ་དམ་དང་རང་ལ་སློབ་གསོ། རང་ལ་ཞབས་ཞུ་བཅས་སྒྲུབ་པའི་ནུས་པ་ཇེ་དྲག་ཏུ་གཏོང་དགོས། སྡེ་བའི་ཏང་རྩ་འཛུགས་ཀྱི་མགོ་ཁྲིད་འོག་ཏུ་སྡེ་དོན་ལ་ལྟ་སྐུལ་བྱེད་པའི་ནང་རྐྱེན་སྔར་བས་འཐུས་ཚང་དུ་གཏོང་བ་དང་། མ་ལག་ཅན་དང་ལངས་གཟུགས་ཅན། ཕྱོགས་ཀུན་ཅན་གྱི་སྡེ་དོན་ལྟ་སྐུལ་བརྒྱུད་རིམ་འཐུས་སྒོ་ཚང་བར་བཙུགས་ཏེ། སྡེ་དོན་ཇུས་ཆོད་དང་། སྡེ་དོན་ཡོངས་བསྒྲགས། སྡེ་བ་རིམ་པའི་“མ་དངུལ་གསུམ”གྱི་དོ་དམ། བཟོ་འགོད་ལས་གཞིའི་འཛུགས་སྐྲུན། དམངས་ཕན་སྲིད་ཇུས་དོན་འཁྱོལ་སོགས་ཀྱི་ཐད་ལ་ལྟ་སྐུལ་བྱེད་པར་ཤུགས་སྣོན་རྒྱག་དགོས། ཞིང་སྡེའི་སྤྱི་ཚོགས་རྩ་འཛུགས་ཀྱིས་རོང་འབྲོག་པར་ཞབས་ཞུ་སྒྲུབ་པ་དང་གོམས་སྲོལ་གསར་པ་འཛུགས་པ་སོགས་ཀྱི་ཐད་ལ་ཐོན་པའི་དགེ་མཚན་ལྡན་པའི་བྱེད་ནུས་ཧུར་ཐག་གིས་འདོན་སྤེལ་བྱེད་དགོས།
(སོ་དྲུག) སྡེ་བ་རིམ་པའི་གྲོན་དངུལ་འགན་སྲུང་ནང་རྐྱེན་འཐུས་ཚང་དུ་གཏོང་དགོས། ནོར་སྲིད་ཀྱིས་མ་དངུལ་གཏོང་བ་གཙོ་བོ་ཡིན་ལ་བརྟན་བརླིང་གི་སྡེ་བ་རིམ་པའི་རྩ་འཛུགས་འཁོར་སྐྱོད་ཀྱི་གྲོན་དངུལ་དང་སྡེ་བའི་ལས་བྱེད་པའི་གླ་ཆ་འགན་སྲུང་བྱེད་པའི་ནང་རྐྱེན་འཐུས་ཚང་དུ་བཙུགས་ནས། སྡེ་དོན་ལྟ་སྐུལ་ཨུ་ལྷན་གྱི་ཁོངས་མི་དང་སྡེ་དམངས་ཚན་ཆུང་གི་ཚན་གཙོའི་གླ་ཆའི་ལམ་ལུགས་འཚོལ་ཞིབ་བྱེད་དགོས། རྫོང(གྲོང་ཁྱེར་དང་ཆུས)ཏང་ཨུ་དང་སྲིད་གཞུང་གིས་དེ་དག་འབྲེལ་ཡོད་སྡེ་ཁག་གི་ལོ་འཁོར་གྱི་དམིགས་འབེན་ལས་འགན་དུ་བཞག་ནས། ལྟ་སྐུལ་དང་ཞིབ་བཤེར་ཇེ་དྲག་ཏུ་བཏང་སྟེ། གཏན་ལ་ཕབ་པའི་ཚད་གཞི་ལྟར་དོན་ཐོག་ཏུ་འཁྱོལ་བ་ཁག་ཐེག་བྱེད་དགོས། ཞིང་སྡེའི་གཞི་རིམ་ཏང་རྩ་འཛུགས་ཀྱིས་སྡེ་བའི་ཐུན་མོང་དཔལ་འབྱོར་ལ་མགོ་ཁྲིད་དང་རོགས་སྐྱོར་དང་དར་རྒྱས་སུ་གཏོང་བ་རྒྱུན་འཁྱོངས་དང་ཤུགས་སྣོན་བྱས་ཏེ། སྤུས་ཚད་མཐོ་བའི་འཕེལ་རྒྱས་མེད་པ་ནས་ཡོད་པར་བསྒྱུར་བའི་ཐད་ལ་བརྩོན་འགྲུས་བསྐྱེད་པ་དང་། སྡེ་བའི་ཐུན་མོང་དཔལ་འབྱོར་འཕེལ་རྒྱས་ཀྱི་སྤུས་ཚད་མཐོར་འདེགས་དང་རིམ་པ་ཡར་སྤར་བྱེད་པར་སྐུལ་འདེད་བཏང་ནས། སྡེ་བ་ཡོངས་ཀྱི་ཐུན་མོང་དཔལ་འབྱོར་གྱི་ཁྲིམས་མིའི་བཅོས་སྐྱོང་དང་བདག་གཉེར་འཁོར་སྐྱོད། ཁེ་ཕན་བགོ་བཤའ། ལྟ་སྐུལ་དོ་དམ་སོགས་ཀྱི་བྱ་བ་འཁོར་སྐྱོད་ཀྱི་ནང་རྐྱེན་འཛུགས་པ་དང་འཐུས་ཚང་དུ་གཏོང་དགོས། སྲིད་ཇུས་ཀྱི་རྒྱབ་སྐྱོར་དང་གཅིག་འདོམས་ངང་སྐུལ་སྤེལ་བྱེད་ཤུགས་ཇེ་ཆེར་བཏང་ནས། སྡེ་བའི་ཐུན་མོང་དཔལ་འབྱོར་སྐྱོན་བྲལ་བརྟན་བརླིང་དང་རིམ་ལྡན་ངང་འཕེལ་རྒྱས་སུ་འགྲོ་བར་སྐུལ་འདེད་བྱེད་པ་དང་། སྡེ་བ་རིམ་པའི་རྩ་འཛུགས་ཀྱི་རང་ལ་འགན་སྲུང་དང་ཞབས་ཞུ་སྒྲུབ་པའི་ནུས་པ་ཇེ་དྲག་ཏུ་གཏོང་དགོས། ལམ་ལུགས་འཛུགས་སྐྱོང་དང་སྲིད་ཇུས་ཀྱི་སྐུལ་འདེད། དྲིལ་སྒྲོག་སྣེ་འཁྲིད་བཅས་ལ་ཤུགས་སྣོན་བྱས་པ་དང་། རོང་འབྲོག་པའི་གཙོ་གཞིའི་གོ་གནས་རྒྱུན་འཁྱོངས་དང་། རོང་འབྲོག་པའི་གཙོ་གཞིའི་བྱེད་ནུས་འདོན་སྤེལ། རོང་འབྲོག་པའི་འདོད་བློར་བརྩི་འཇོག རང་ཁ་རང་གསོ་དང་དཀའ་སྤྱད་འབད་འབུངས་ཀྱི་སྙིང་སྟོབས་དར་སྤེལ་བཅས་བྱས་ཏེ། གྲོང་གསེབ་དར་སྤེལ་གྱི་བྱ་བའི་ཁྲོད་ཀྱི་རོང་འབྲོག་མང་ཚོགས་ཀྱི་ཧུར་བརྩོན་རང་བཞིན་དང་རང་འགུལ་རང་བཞིན་སྐུལ་སློང་བྱེད་དགོས། སྲིད་གཞུང་གི་མ་དངུལ་གཏོང་འཇོག་གི་སྐུལ་ཁྲིད་ནུས་པ་འདོན་སྤེལ་གང་ལེགས་བྱས་ཏེ། དམངས་ཀྱིས་གཉེར་ཞིང་གཞུང་གིས་རོགས་སྐྱོར་བྱེད་པ་དང་། མ་དངུལ་དང་ངལ་རྩོལ་གཅིག་གྱུར་བཀོད་འདོམས་བྱེད་པ། གསབ་དངུལ་གྱི་ཚབ་ཏུ་བྱ་དགའ་སྟེར་བ། རྒུད་གསབ་ཀྱི་ཚབ་ཏུ་ལས་ཀ་སྤྲོད་པ་སོགས་ཀྱི་རྣམ་པ་བརྒྱུད་ནས། ཐད་ཀར་ཕན་ཐོགས་པའི་སྡེ་བའི་གཞི་རྩའི་སྒྲིག་བཀོད་འཛུགས་སྐྲུན་དང་རོང་འབྲོག་པའི་འཚོ་སྡོད་ཁོར་ཡུག་བཅོས་སྐྱོང་ལ་སྡེ་བའི་ཐུན་མོང་དང་རོང་འབྲོག་པས་རང་བདག་སྒོས་རྩ་འཛུགས་སམ་ཡང་ན་ཐེ་ཞུགས་བྱེད་པར་སྣེ་འཁྲིད་དང་རྒྱབ་སྐྱོར་བྱེད་དགོས།
ཞིང་ལས་དང་ཞིང་སྡེ་དམིགས་སུ་བཟུང་ནས་འཕེལ་རྒྱས་སུ་གཏོང་བ་རྒྱུན་འཁྱོངས་བྱས་ཏེ། “ཞིང་གསུམ”བྱ་བའི་འགྱུར་མེད་ལས་འགན་ཕྱོགས་ཡོངས་ནས་ལེགས་འགྲུབ་བྱེད་པར་དོན་སྙིང་གལ་ཆེན་ལྡན་ཞིང་། དུས་ཚོད་ཤིན་ཏུ་ཐུང་ལ་ལས་འགན་ཧ་ཅང་ལྗིད། ཞིང་ཆེན་ཡོངས་ཀྱི་གོང་འོག་ཐམས་ཅད་ནས་གསར་འབྱེད་གསར་གཏོད་དང་། འགག་གཏོར་དཀའ་སེལ། ལས་གཉེར་ཏན་ཏིག་བྱས་ཏེ། ཁྱོན་ཡོངས་ནས་འབྱོར་འབྲིང་སྤྱི་ཚོགས་ལེགས་འགྲུབ་ཀྱི་རྟིང་མ་ལེན་པར་སྔར་ལས་ལྷག་པའི་བྱས་རྗེས་གསར་པ་འཇོག་དགོས། །
(ཞིང་ཆེན་སྲིད་གཞུང་ལོ་ཙཱ་ཁྲུའུ་ཡིས་འདོན་སྤྲོད་བྱས།)
རྩོམ་སྒྲིག་པ། མཁའ་མཚོ་སྐྱིད།


c: text/html

text:
༄༅། །གནས་མཆོག་རྒྱ་ནག་མ་ཎིའི་དཀར་ཆག
གནས་མཆོག་རྒྱ་ནག་མ་ཎི་གང་དུ་བཞུགས་པའི་ཡུལ་ནི་ཡུལ་ཤུལ་ཁུལ་གྱི་རྩལ་ཤིས་རྒྱ་གར་ལུང་པ་སྟེ། ཕུ་དར་དཀར་གྱི་ཡོལ་བ་ཕྱེས་པ་དང་། མདའ་རིན་ཆེན་སྡེར་ལ་བསྒྲིགས་པ་འདྲ་བ། གཡས་རི་འཕགས་པ་རིགས་གསུམ་མགོན་པོའི་གནས་མཆོག གཡོན་རི་དགེ་བསྙེན་ཤུག་པ་གཡུང་ཕྱུག་གི་ཕོ་བྲང་། སྟོད་ལ་སྤྱན་རས་གཟིགས་རྒྱལ་བ་རྒྱ་མཚོའི་དཀྱིལ་འཁོར་བཞུགས་པ་གནས་ཀྱི་མགོ་བོ་གནས་མགོ་ཐང་། མདུན་ན་སྤྱན་རས་གཟིགས་གསང་བ་འདུས་པའི་དཀྱིལ་འཁོར་བཞུགས་པ་ལྷ་འཛང་ལུང་པ། གཡས་ནས་ཆུ་ཆེན་པོའི་སྒྲ་སྐད་དྲག་སྔགས་འབྲུག་ལྟར་དུ་འབྱིན་པ་དང་། གཡོན་ནས་འབབ་ཆུ་ལྷུང་ལྷུང་བཞུར་
བའི་སྒྲ་ལ་རིགས་གསུམ་སྔགས་ཀྱི་དབྱངས་སྙན་པ། ཆུ་གཉིས་ཆབ་མ་གདབ་འདྲའི་གཡས་ཕྱོགས་སྤྱན་རས་གཟིགས་འཁོར་བ་དོངས་སྤྲུག་གི་དཀྱིལ་འཁོར་བཞུགས་པའི་དབུས་ཀྱི་ལྟེ་བ་ལ། མ་ཎི་ཐོག་མར་བཞེངས་པ་པོ་ནི། རྒྱ་ནག་བྱང་ཆུབ་འཕགས་དབང་སྐུ་ཕྲེང་དང་པོ་བསྟན་འགྲོ་ཉི་ཤར་ཞེས་ཆབ་མདོ་ངམ་ཐང་གི་ཡུལ་དུ་འཁྲུངས་པ་དེས། ཐོག་མར་རྒྱ་ནག་ལྕགས་ལ་རྒྱལ་པོའི་དབུ་བླ་མཛད་ནས་ནམ་ཞིག་ཡི་དམ་ལྷའི་ལུང་བསྟན་ལྟར་ཆུ་བོ་གསེར་ལྡན་འབབ་པའི་གཡས་ཟུར་མདོ་སྟོད་སྐྱུ་རའི་གནས་སུ་ཕེབས། མཚམས་ལ་ལོ་མང་བཞུགས་མཐར་ཕྱི་རབས་སེམས་ཅན་རྣམས་ཀྱི་བསོད་ནམས་གསོག་པའི་རྟེན་དུ་ཤིང་ལུག་( ༡༧༡༥)ལོ་ཉི་མ་མེ་བཞིའི་འགྲུབ་སྦྱོར་ལྡན་པའི་དུས་ཚེས་དགེ་བ་ཞིག་ལ་མ་ཎི་བཞེངས་པའི་དབུ་བཙུགས།
སྦྱིན་བདག་གདོང་སྣའི་སྐལ་བཟང་འབུམ་གྱིས་ཞུས་ནས་ཕ་རི་ལྷ་འཛང་ལུང་པ་ནས་རྡོ་གཏེར་བཞེས། འགའ་ཞིག་གིས་ལོ་རེ་ལ་རྡོ་བརྐོས་མ་ཎི་འབུམ་ཕྲག་བརྒྱ་རེ་བཞེངས་ཀྱང་ཟེར། ཚེ་མཚམས་ཆོས་དར་གྱི་དཀར་ཆག་ལས་ལོ་རེ་ལ་འབྲུ་དྲུག་རྡོ་དྲུག་འབུམ་ཕྲག་བརྒྱད་ལས་མི་ཉུང་ཟེར། གཞན་ཡི་གེ་བརྒྱ་པ་བྱེ་བ་ཕྲག་གཅིག་དང་ས་ཡ་བཞི་ལྷག ཚེ་གཟུངས་ས་ཡ་བཞི་དང་འབུམ་ཕྲག་གསུམ་ལྷག སྟོང་ཕྲག་བརྒྱ་པ་ཚར་གཉིས། བསྐལ་བཟང་། མདོ་ཏིང་འཛིན་རྒྱལ་པོ། འཇམ་དཔལ་མཚན་བརྗོད། བཟང་སྤྱོད། ཐར་མདོ་སོགས་གྲངས་གང་མང་ལོ་ལྟར་དུ་བཞེངས་པས། རབ་བྱུང་བཅུ་དྲུག་པའི་ཤིང་ལུག་བར་གྱི་ལོ་ཉིས་བརྒྱ་ཐམ་པ་ལ། ཤར་ནས་ནུབ་བར་དུ་སྤྱི་ཁྲུ་༤༥༠ཙམ། ལྷོ་ནས་བྱང་བར་དུ་༡༠༠ཙམ། དཔངས་ཚད་ལ་ཁང་རྩེག་གསུམ་ཙམ་སྟེ། ཕྱག་བསྐོར་མཆོད་པའི་ཕན་ཡོན་ནི་བསྐལ་པ་སྟོང་གི་སྡིག་སྒྲིབ་ཀྱང་མྱུར་དུ་འདག་པར་གསུངས། འོན་ཏེ་གཞན་འཕྲུལ་དབང་བྱེད་ཀྱི་ཁ་རླངས་ཕྱུར་བུར་འཐུལ་བས་རྒྱལ་བསྟན་གྱི་ཉིན་བྱེད་ཀུན་ནས་བསྒྲིབས་ཏེ། ས་ཕོ་ཁྱིའི་ལོར་མ་ཎི་རྣམས་ཁང་པའི་རྨང་རྡོ་དང་ལམ་གདན་སོགས་སུ་ཁྱེར་ནས་མིང་
གི་ལྷག་མར་གྱུར། མེ་སྟག་( ༡༩༨༦)ལོར་སྤྱན་རས་གཟིགས་ཀྱི་གཟུངས་སྔགས་སྙིང་པོའི་ཕྲིན་ལས་སླར་ཡང་རྒྱས་པའི་དབུ་ཚུགས་ནས་ལོ་དེའི་ཆོ་འཕྲུལ་ཟླ་བའི་ཚེས་བཅུ་ལ་དངོས་སུ་མ་ཎི་བཞེངས་པའི་མཛད་སྒོ་སྤེལ། རྒྱ་སྤྲུལ་བདུན་པ་ཀུན་དགའི་མཚན་ཅན་གྱིས་གཙོས་དད་ལྡན་སྦྱིན་བདག་
རྣམས་ཀྱིས་ཐོར་ཞིག་སོང་བའི་མ་ཎི་རྣམས་བསྡུ་རུབ་གནང་བས། ད་ལྟའི་ཞེང་ཚད་ལ་ཤར་ནུབ་ཀྱི་རིང་ཚད་སྤྱི་ཁྲུ་༢༨༢ ཞེང་ཚད་སྤྱི་ཁྲུ་༧༠ལྷག་ཙམ་བཞུགས། མཐོ་ཚད་ནི་ལོ་རེ་བཞིན་དུ་གོང་འཕེལ་འགྲོ་བཞིན་པའོ། ། ( རྒྱ་ནག་མ་ཎིའི་དཀར་ཆག་གསར་རྙིང་ལས་བཤུས།)

robotstxt: allowed

filter: keep


text:
དུས་གསུམ་གྱི་སྐོར།
མཐའ་མའི་བསྐྱར་བཅོས། (༣༠༡༩༩༩༠༥༣༠) འབྲི་མཁན། ངག་ཕུན། ༢༡༢༠༡༨༢༡༣༡གུས་པ་མཐོ་སློབ་ཆུང་ངུ་བཞིན་དུ་འགྲིམས་སྐབས། འགོས་པདྨ་རྒྱལ་མཚན་མཆོག་མཐོ་སློབ་དེར་ཕེབས་ཏེ་ཉིན་གྲངས་བཅུ་ཡས་མས་ཤིག་ལ་སི་ཏུ་པཎ་ཆེན་གྱི་སུམ་རྟགས་འགྲེལ་བ་མུ་ཏིག་ཕྲེང་མཛེས་ཀྱི་དཀའ་གནད་ཁག་ངོ་སྤྲོད་གནང་སོང་། དེའི་སྐབས་སུ་ཁོང་གི་སློབ་མ་ཧི་མ་ལ་ཡའི་རི་རྒྱུད་ཁུ་ནུ་ག་ཞག་ཕྱོགས་ནས་ཡིན་པ་ཞིག་གིས་བྲིས་པའི་དུས་གསུམ་སྐོར་པར་ལོག་ཅིག་བཀྲམས་སོང་། དེབ་དཔར་དགོས་རྒྱུ་ཡིན་ཚུལ་གསུངས་སོང་། དེ་ལ་དང་པོར་དུས་གསུམ་སྤྱི ། བྱེ་བྲག ཐོར་བུ། ཁྱབ་མཉམ་བཅས་བཞིར་ཕྱེས་འདུག དེ་རེ་རེ་ལ་ཆ་འདྲ་རེ་རེ་སྟེ་སྤྱིའི་ཆ་འདྲ། བྱེ་བྲག་གི་ཆ་འདྲ། ཐོར་བུའི་ཆ་འདྲ། ཁྱབ་མཉམ་གྱི་ཆ་འདྲ་སྟེ་དབྱེ་བ་བཞི་སྟེ་ཁྱོན་དབྱེ་བ་བརྒྱད་ཕྱེས་འདུག བདག་གིས་བསམ་ན་བོད་ཡིག་སྦྱོང་མཁན་ཚང་མས་དུས་གསུམ་གྱི་རྩ་འཛིན་སྦྱོང་དེབ་དེ་ག་རང་བྱེད་ན་ཞེ་དྲག་གི་ཡག་པོ་འདུག་དྲན་བྱུང་། གཞན་དུས་གསུམ་སྤྱི་དང་བྱེ་བྲག་ཐོར་བུ་སྟེ་དབྱེ་བ་གསུམ་གྱི་ལུགས་དང་དེའི་ཁར་ཁྱབ་མཉམ་བསྣན་ཏེ་དབྱེ་བ་བཞིའི་ལུགས་བྱས་ནའང་བསྡུས་དྲགས་ནས་རིགས་པ་འགྲེ་དཀའ་བར་འདུག་གོ བོད་ཀྱི་བརྡ་སྤྲོད་རིག་པ་ལ་ལེགས་སྐྱེས་འབུལ་མཁན་གནའ་དེང་གི་མཁས་པ་སྐྱ་སེར་ཕོ་མོ་ཀུན་ལ་གུས་པས་འདུད་པར་བྱའོ།།


text:
ཕེང་ཆིང་ཧྭ་ཡིས་ཚོགས་འདུར་གཙོ་སྐྱོང་གནང་བར་མ་ཟད་གསུང་བཤད་གནང་། ཏུའུ་ཡུས་ཞིན་གྱིས་ཀྱང་གསུང་བཤད་གནང་།
དབྱིན་ལི་དང་ཁོ་ཙུན་ཕིང་། ཀྲང་པའེ་རུའུ། ཏེང་ཞའོ་ཀང་བཅས་ཚོགས་འདུར་ཞུགས།
སྤྱི་ཟླ་6ཚེས་6ཉིན་གྱི་སྔ་དྲོར། ཞིང་ཨུའི་སྐབས་བཅུ་གཅིག་པའི་ཚང་འཛོམས་གྲོས་ཚོགས་ཐེངས་ལྔ་པའི་གྲོས་ཚོགས་ཐེངས་དང་པོ་དང་ཞིང་ཆེན་ཡོངས་ཀྱི་“ཐོག་མའི་བསམ་འདུན་མི་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོའི་ལས་དོན་ཚོགས་འདུ་ཁྲེན་ཏུའུ་རུ་འཚོགས། ཚོགས་འདུ་དེ་བརྙན་འཕྲིན་ཚོགས་འདུའི་རྣམ་པ་ལྟར་རྫོང་རིམ་པའི་ཡན་དུ་འཚོགས་ཤིང་། གྲོང་ཁྱེར་(ཁུལ་)དང་རྫོང་(གྲོང་ཁྱེར་དང་ས་ཁུལ་)དུ་ཡན་ལག་ཚོགས་ར་བཙུགས། ཚོགས་འདུའི་ཐོག་“ཐོག་མའི་བསམ་འདུན་མ་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོའི་ལས་དོན་ཚོགས་འདུའི་ཐོག་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་ལ་སློབ་སྦྱོང་ལག་བསྟར་ནན་ཏན་བྱེད་པ་དང་། ཏང་ཀྲུང་དབྱང་གི་བཀོད་སྒྲིག་བླང་བྱ་ཁྱོན་ཡོངས་ནས་དོན་འཁྱོལ་བྱེད་པ། རང་རེའི་ཞིང་ཆེན་གྱིས་“ཐོག་མའི་བསམ་འདུན་མི་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོའི་སྐུལ་སློང་དང་བཀོད་སྒྲིག་བྱེད་པ། 《ཀྲུང་གུང་སི་ཁྲོན་ཞིང་ཨུའི་“ཐོག་མའི་བསམ་འདུན་མི་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོ་དང་འབྲེལ་བའི་ལག་བསྟར་བསམ་འཆར།》ལ་གྲོས་བསྡུར་བྱས། ཞིང་ཨུའི་ཧྲུའུ་ཅི་ཕེང་ཆིང་ཧྭ་ཡིས་ཚོགས་འདུར་གཙོ་སྐྱོང་གནང་བར་མ་ཟད་གསུང་བཤད་གནང་། “ཐོག་མའི་བསམ་འདུན་མི་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོའི་ཀྲུང་དབྱང་གི་མཛུབ་སྟོན་ཚོ་ཆུང་བཅུ་པའི་ཙུའུ་ཀྲང་ཀྲང་ཏུའུ་ཡུས་ཀྱིས་གཏམ་བཤད་གནང་། ཞིང་ཨུའི་ཧྲུའུ་ཅི་གཞོན་པ་དང་ཞིང་དཔོན་དབྱིན་ལི། ཞིང་ཆེན་སྲིད་གྲོས་ཀྱི་ཀྲུའུ་ཞི་ཁོ་ཙུན་ཕིང་། ཀྲུང་དབྱང་གི་མཛུབ་སྟོན་ཚོ་ཆུང་བཅུ་པའི་ཙུའུ་ཀྲང་གཞོན་པ་ཀྲང་པའེ་རུའུ། ཞིང་ཨུའི་ཧྲུའུ་ཅི་གཞོན་པ་ཏེང་ཞའོ་ཀང་བཅས་ཚོགས་འདུར་ཞུགས།
ཕེང་ཆིང་ཧྭ་ཡིས། ཏང་ཡོངས་སུ་“ཐོག་མའི་བསམ་འདུན་མི་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོ་སྤེལ་བ་ནི། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་རླབས་ཆེན་གྱི་འཐབ་རྩོད་དང་། རླབས་ཆེན་གྱི་ལས་གཞི། རླབས་ཆེན་གྱི་བྱ་གཞག །རླབས་ཆེན་གྱི་ཕུགས་འདུན་བཅས་ལ་གནང་བའི་བཀོད་སྒྲིག་གལ་ཆེན་ཞིག་རེད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་“ཐོག་མའི་བསམ་འདུན་མི་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོའི་ལས་དོན་ཚོགས་འདུའི་ཐོག་གནང་བའི་གསུང་བཤད་གལ་ཆེན་དང་། བརྗོད་དོན་གཙོ་བོའི་སློབ་གསོའི་དོན་སྙིང་གལ་ཆེན་ལ་རྒྱས་བཤད་གཏིང་ཟབ་གནང་བ། བརྗོད་དོན་གཙོ་བོའི་སློབ་གསོའི་སྤྱིའི་བླང་བྱ་དང་། ལས་འགན་གྱི་དམིགས་ཡུལ། གཙོ་གནད་བྱ་ཐབས་བཅས་རྒྱས་བཤད་གཏིང་ཟབ་གནང་ནས། སྤུས་ཚད་མཐོ་བའི་ངང་བརྗོད་དོན་གཙོ་བོའི་སློབ་གསོ་སྤེལ་རྒྱུར་བྱ་སྤྱོད་ཀྱི་གཞི་འཛིན་ས་མཁོ་འདོན་གནང་ཡོད། ཞིང་ཆེན་ཡོངས་ཀྱི་རིམ་པ་ཁག་གི་ཏང་རྩ་འཛུགས་ཀྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་ལ་སློབ་སྦྱོང་ལག་བསྟར་ནན་ཏན་བྱེད་པ་དང་། བརྗོད་དོན་གཙོ་བོའི་སློབ་གསོའི་རྩ་བའི་ལས་འགན་ནན་པོ་འཛིན་པ། “ཐོག་མའི་བསམ་འདུན་སྲུང་བ་དང་། འགན་འཁྲི་འཁུར་ཕོད་པ། ཧེ་བག་འཚོལ་བ། དོན་འཁྱོལ་ལ་དམ་འཛིན་བྱེད་པ་”བཅས་ཀྱི་སྤྱིའི་བླང་བྱ་ལ་གཞི་བཟུང་ནས། སློབ་སྦྱོང་སློབ་གསོ་དང་བརྟག་དཔྱད་ཞིབ་འཇུག །གནད་དོན་ཞིབ་བཤེར། དག་ཐེར་དོན་འཁྱོལ་བཅས་བརྗོད་དོན་གཙོ་བོའི་སློབ་གསོའི་བརྒྱུད་རིམ་ཧྲིལ་པོར་ཁྱབ་པ་དང་། རིག་གཞུང་བསླབས་ནས་གྲུབ་འབྲས་ཐོབ་པ་དང་། བསམ་བློ་དང་ཆབ་སྲིད་ལ་རྟོགས་སད་ཡོང་བ། ལས་སྒྲུབ་གསར་གཏོད་ཀྱི་འགན་འཁུར་ཕོད་པ། དམངས་ལ་ཞབས་འདེགས་ཞུ་བའི་དཀའ་གནད་སེལ་བ། སྤྱོད་གཙང་གཞུང་དྲང་གི་མིག་དཔེ་སྟོན་པ་བཅས་བྱས་ཏེ། སི་ཁྲོན་བཅོས་སྐྱོང་གི་སྐས་རིམ་གསར་པ་ལ་སླེབས་པར་སྐུལ་འདེད་ཧུར་ཐག་བཏང་ནས། དུས་རབས་གསར་པའི་ཏང་གི་ལོ་རྒྱུས་ཀྱི་འགན་འཁྲི་མངོན་གྱུར་ཡོང་ཆེད་འབད་བརྩོན་ལྷོད་མེད་བྱ་དགོས་ཞེས་བསྟན།
ཏུའུ་ཡུས་ཞིན་གྱིས། སི་ཁྲོན་གྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་དང་ཏང་ཀྲུང་དབྱང་གི་བཀོད་སྒྲིག་བླང་བྱ་ལ་སློབ་སྦྱོང་ལག་བསྟར་ནན་ཏན་བྱས་ཏེ། བརྗོད་དོན་གཙོ་བོའི་སློབ་གསོའི་ལས་འགན་ཁག་ཆད་ལུས་མེད་པར་དོན་འཁྱོལ་ཡག་པོ་བྱ་དགོས་པ་དང་། རྩ་བའི་ལས་འགན་ལ་དམིགས་ཏེ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་ལ་སློབ་སྦྱོང་དང་ལག་བསྟར་གཏིང་ཟབ་བྱ་རྒྱུ་དེ་མངོན་གསལ་དོད་ཤོས་ཀྱི་གཙོ་ཐིག་ཏུ་བརྩིས་ནས། བརྗོད་དོན་གཙོ་བོའི་སློབ་གསོའི་བརྒྱུད་རིམ་ཧྲིལ་པོ་དང་ཕྱོགས་ཁག་ཡོངས་རྫོགས་ལ་དོན་འཁྱོལ་བྱ་དགོས། “ཡིག་འབྲུ་བཅུ་གཉིས་”ཀྱི་སྤྱིའི་བླང་བྱ་ཁོང་དུ་ཆུད་པར་བྱས་ཏེ། རིམ་པ་ཁག་གི་ཏང་རྩ་འཛུགས་དང་ཏང་ཡོན་ལས་བྱེད་པས་སློབ་སྦྱོང་སློབ་གསོ་དང་། གནད་དོན་ལ་ལྟ་ཞིབ་བྱེད་དུས་ཐོག་མའི་བསམ་འདུན་རྟོགས་པ་དང་། ཐོག་མའི་བསམ་འདུན་སྲུང་བ་བཅས་བྱེད་པར་སྐུལ་འདེད་གཏོང་བ། དག་ཐེར་ཡོ་བསྲང་དོན་འཁྱོལ་དང་གནད་དོན་ཐག་གཅོད་བྱེད་དུས་དཔའ་ངར་ཆེན་པོས་བྱས་རྗེས་འཇོག་པ་དང་། འགན་འཁྲི་ལག་བསྟར་བྱ་དགོས། “སྐད་ཆ་ཚིག་ལྔའི་”དམིགས་འབེན་ལ་དམ་པོར་དམིགས་ཏེ། ཀྲུང་དབྱང་གི་བཀོད་སྒྲིག་དང་ཞིང་ཨུས་གཏན་ལ་ཕབ་པའི་ཆེད་དོན་དག་ཐེར་བཅོས་སྐྱོང་གི་ལས་འགན་དམ་འཛིན་བྱས་ཏེ། མི་དམངས་མང་ཚོགས་ཀྱི་ཐོབ་ཚོར་དང་། བདེ་སྐྱིད་ཚོར་སེམས། བདེ་འཇགས་ཚོར་སེམས་བཅས་རྒྱུན་མི་ཆད་པར་ཆེ་རུ་གཏང་དགོས། “ཐོག་མཐའ་བར་གསུམ་དུ་ཁྱབ་པ་”བཞི་མཐའ་འཁྱོངས་དང་། སློབ་སྦྱོང་དང་ལག་ལེན་ཟུང་འབྲེལ་བྱེད་པ། ཞིབ་བཤེར་དང་ལེགས་བཅོས་འབྲེལ་མཐུད་བྱེད་པ། བསམ་བློའི་རང་རྟོགས་ཀྱིས་བྱ་སྤྱོད་ཀྱི་རང་རྟོག་ལ་སྣེ་ཁྲིད་བྱེད་པ། བྱ་སྤྱོད་ཀྱི་རང་རྟོགས་དེ་བསམ་བློའི་རང་རྟོགས་སུ་གཏིང་ཟབ་གཏོང་བ་བཅས་བྱ་དགོས། ཕྱི་ཚུལ་རིང་ལུགས་འགོག་གང་ཐུབ་དང་། བརྗོད་དོན་གཙོ་བོའི་སློབ་གསོར་སྐུལ་སྤེལ་གཏོང་སྟངས་ལེགས་བཅོས་བྱེད་པ། སྲོལ་ངན་ལུགས་ངན་ཇེ་ཉུང་གཏོང་བ། གཞི་རིམ་གྱི་ཁུར་པོ་ཇེ་ཡང་གཏོང་བ་བཅས་བྱས་ཏེ། སྤྱོད་ཚུལ་བཟང་པོར་བརྟེན་ནས་བརྗོད་དོན་གཙོ་བོའི་སློབ་གསོར་ཕན་འབྲས་བཟང་པོ་ཐོན་པར་འགན་ལེན་བྱ་དགོས་ཞེས་བསྟན།
ཚང་འཛོམས་གྲོས་ཚོགས་ཐེངས་དང་པོ་དང་ཞིང་ཆེན་ཡོངས་ཀྱི་“ཐོག་མའི་བསམ་འདུན་མི་བརྗེད་པར། འགན་འཁྲི་བློ་ལ་བརྟན་པོར་ངེས་པའི་”བརྗོད་དོན་གཙོ་བོའི་སློབ་གསོའི་ལས་དོན་ཚོགས་འདུ་མཇུག་འགྲིལ་རྗེས་ཚོགས་ཆུང་ཁག་བགོས་ནས་གྲོས་བསྡུར་བྱས། ཕྱི་དྲོ་ཚང་འཛོམས་གྲོས་ཚོགས་ཐེངས་གཉིས་པ་འཚོགས་ཏེ་《ཀྲུང་གོ་གུང་ཁྲན་ཏང་སི་ཁྲོན་ཞིང་ཆེན་ཨུ་ཡོན་ལྷན་ཁང་གི་སྐབས་བཅུ་གཅིག་པའི་ཚང་འཛོམས་གྲོས་ཚོགས་ཐེངས་ལྔ་པའི་སྤྱི་བསྒྲགས།》ལ་གྲོས་ཞིབ་བྱས་ནས་གྲོས་འཆམ་བྱུང་། ཕེང་ཆིང་ཧྭ་ཡིས་གསུང་བཤད་གནང་ནས། ཞིང་ཆེན་ཡོངས་ཀྱི་ས་གནས་ཁག་དང་སྡེ་ཁག་དག་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིན་གྱི་གསུང་བཤད་གལ་ཆེན་གྱི་དགོངས་དོན་ལ་སློབ་སྦྱོང་དང་ལག་བསྟར་གཏིང་ཟབ་བྱེད་པ་དང་། ཐེངས་འདིའི་ཚང་འཛོམས་གྲོས་ཚོགས་ཀྱི་དགོངས་དོན་དོན་འཁྱོལ་ནན་ཏན་བྱེད་པ། བསམ་བློ་དང་བྱ་སྤྱོད་ཐད་ཏང་ཀྲུང་དབྱང་དང་ཞིང་ཆེན་ཏང་ཨུའི་བཀོད་སྒྲིག་དང་བླང་བྱའི་ཐོག་གཅིག་གྱུར་ནན་ཏན་བྱེད་པ། ཚད་མཐོའི་ཆབ་སྲིད་ཀྱི་འགན་འཁྲི་འཁུར་སེམས་དང་ལས་འགན་སྒྲུབ་སེམས་ལ་བརྟེན་ནས་བརྗོད་དོན་གཙོ་བོའི་སློབ་གསོ་དམ་འཛིན་བྱས་ཏེ། དོན་དམ་པའི་ཕན་འབྲས་ཐོབ་པར་འགན་ལེན་ནན་ཏན་བྱ་དགོས་པའི་བླང་བྱ་བཏོན། ཕེང་ཆིང་ཧྭ་ཡིས་ད་དུང་མིག་སྔའི་གནས་བབས་ཀྱི་ལས་འགན་ཁོང་དུ་ཡང་དག་ཆུད་པ་དང་རང་རེའི་ཞིང་ཆེན་གྱི་ལས་དོན་སྔར་ལས་ཡག་པོར་བསྒྲུབ་རྒྱུའི་ཐད་བཀོད་སྒྲིག་གནང་བ་རེད།
ཚང་འཛོམས་གྲོས་ཚོགས་དེ་བརྗིད་ཉམས་ལྡན་པའི་《རྒྱལ་སྤྱིའི་གླུ་དབྱངས།》ཁྲོད་རྒྱལ་ཁའི་ངང་མཇུག་སྒྲིལ་བ་རེད་རེད།
ཀྲུང་དབྱང་གི་མཛུབ་སྟོན་ཚོ་ཆུང་བཅུ་པའི་ཁོངས་མི། ཞིང་ཨུ་དང་། ཞིང་ཆེན་མི་དམངས་འཐུས་ཚོགས་ཀྱི་རྒྱུན་ལས་ཨུ་ཡོན། ཞིང་ཆེན་སྲིད་གཞུང་། ཞིང་ཆེན་སྲིད་གྲོས་བཅས་ཀྱི་འགོ་ཁྲིད། ཞིང་ཆེན་རིམ་པའི་བློ་མཐུན་རྒན་གྲས་ཁ་ཤས། ཞིང་ཆེན་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་རྒྱུན་ལས་ཨུ་ཡོན། ཞིང་ཆེན་ཨུ་ཡོན་ལྷན་ཁང་གི་སྐོར་ཞིབ་ཚོ་ཆུང་ཁག་གི་འགོ་འཛིན། གྲོང་ཁྱེར་(ཁུལ)ཁག་དང་། ཞིང་ཆེན་ཐད་གཏོགས་སྡེ་ཁག་(སྡེ་ཚན་ཁག་)དང་། སི་ཁྲོན་དུ་བཅའ་སྡོད་བྱས་པའི་ཀྲུང་དབྱང་གི་སྒྲིག་གཞི། སི་ཁྲོན་དུ་ཡོད་པའི་ཁེ་ལས་དང་བྱ་ལས་སྡེ་ཚན་བཅས་ཀྱི་འགན་འཁུར་བློ་མཐུན་གཙོ་བོ། དམངས་གཙོའི་ཏང་ཤོག་ཁག་གི་ཞིང་ཨུའི་དང་། ཞིང་ཆེན་བཟོ་ཚོང་མཉམ་འབྲེལ་ལྷན་ཚོགས་ཀྱི་འགན་ཁུར་པ་དང་ཏང་ཤོག་གང་ལའང་མི་གཏོགས་པའི་མི་སྣའི་འཐུས་མི། ཞིང་ཆེན་ཨུ་ལྷན་གྱི་བརྗོད་དོན་གཙོ་བོའི་སློབ་གསོའི་སྐོར་སྐྱོད་མཛུབ་སྟོན་ཚོ་ཆུང་གི་ཙུའུ་ཀྲང་དང་ཚོགས་གཙོ་གཞོན་པ། ཏང་གི་ཚོགས་ཆེན་བཅུ་དགུ་པའི་འཐུས་མི་ཁག་གཅིག་དང་ཞིང་ཆེན་ཏང་གི་འཐུས་མི་ཚོགས་ཆེན་ཐེངས་བཅུ་གཅིག་པའི་འཐུས་མིའི་ཁྲོད་ཀྱི་གཞི་རིམ་བློ་མཐུན་སོགས་ཚོགས་ར་གཙོ་བོའི་ཐོག་སྔ་དྲོའི་ཚོགས་འདུར་ཞུགས་ཡོད་པ་རེད། །


text:
རྩོམ་པ་པོ་ཞོཌ་ལྗང་གིས་མཐོ་རིམ་ཁྲིམས་ཁང་ལ་ཞུ་གཏུཌ་གནང་འདུག
༢༠༡༦།༠༤།༠༦ཉིན་སྤེལ། བོད་ཀྱི་རྩོམ་པ་པོ་ཞོགས་ལྗང་ལ་རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ལོ་གསུམ་བཙོན་འཇུག་ཁྲིམས་ཐག་བཅད་རྗེས་ཁོང་གིས་མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་ཟེར་བར་དོན་ཚན་དྲུག་གི་སྒང་ནས་ཁྲིམས་ཆད་དེ་ལ་ངོས་ལེན་མེད་པའི་ཞུ་གཏུགས་གནང་ཡོད་འདུག
འདི་ག་གསར་ཁང་དུ་གནས་ཚུལ་འབྱོར་བར་གཞིགས་ན། བོད་ཀྱི་རྩོམ་པོ་ཁོང་༢༠༡༥ལོའི་ཟླ༣པའི་ཚེས་༡༩ཉིན་རེབ་གོང་རྫོང་སྤྱི་བདེ་ལས་ཁུངས་ཀྱིས་འཛིན་བཟུང་བྱས་ཤིང༌། ༢༠༡༦ལོའིཟླ༢པའི་ཚེས༡༧ཉིན་རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ཁྲིམས་ར་ཐེངས་གཉིས་པ་ཚོགས་རྗེས་དུས་བཀག་བཙོན་འཇུག་ལོ་གསུམ་དང་ལོ་གཉིས་རིང་གི་ཆབ་སྲིད་རང་དབང་གི་ཐོབ་ཐང་འཕྲོག་ཡོད་པས། ཁོང་གིས་ཁྲིམས་ཆད་དེ་དག་ངོས་ལེན་མ་བྱས་པར་མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་དུ་ཞུ་གཏུགས་གནང་བ་ཞིག་ཡིན་འདུག
ཞུ་གཏུགས་ཡི་གེ་དེ་ནི་ཁོང་གིས་བོད་ཡིག་ཐོག་ལག་བྲིས་གནང་ཡོད་པ་དང༌། དེ་རྒྱ་ཡིག་སྒང་དུ་ཡང་མཉམ་སྦྱར་གནང་འདུག འདི་ག་རྒྱལ་སྤྱིའི་བོད་ཀྱི་ཆ་འཕྲིན་གསར་ཁང་གི་ངོས་ནས་ཁོང་གི་མ་ཡིག་ངོ་མར་བཟོ་བཅོས་གང་ཡང་མ་ཞུས་པར་ཡིག་ཐོག་ཕབ་ཡོད་པ་གཤམ་དུ་བཀོད་ཡོད་པས་གཟིགས་ཞིབ་གནང་རོགས།
མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་ལ།
ཁོ་བོའི་མིང་ལ་འབྲུག་དཀར་རྒྱལ་ལམ་འབྲུག་ལོ་ཟེར་ཞིང༌། པིར་མིང་ལ་ཞོགས་ལྗང་ཟེར། ཀན་སུའུ་ཞིང་ཆེན་ཀན་ལྷོ་ཁུལ་བསང་ཆུ་རྫོང་རྒན་གྱ་ཡུལ་ཚོ་ཁ་གྱ་སྡེ་བའི་མི་ཡིན། ཕྱི་ལོ་༢༠༡༥ལོའི་ཟླ༣པའི་ཚེས་༡༩ཉིན་རེབ་གོང་རྫོང་སྤྱི་བདེ་ལས་ཁུངས་ཀྱིས་འཛིན་བཟུང་བྱས་ཤིང༌། ཚེས་༢༠ཉིན་གནས་དེའི་ལྟ་སྲུང་ཁང་དུ་བཀག་ཉར་བྱས། ཕྱི་ལོ་༢༠༡༥ལོའི་ཟླ༥པའི་ཚེས་༥ཉིན་དངོས་སུ་འཛིན་བཟུང་གསལ་བརྡ་བསྒྲགས་འབྱོར་བྱུང༌། ཕྱི་ལོ་༢༠༡༥ལོའི་ཟླ་༧པའི་ཚེས་༢༡ཉིན་རྨ་ལྷོ་ཁུལ་མི་དམངས་ཁྲིམས་ཁང་ནས་ཁྲིམས་ར་ཚོགས་ཤིང༌། ངས་རང་གི་བྱས་པ་ཁྲིམས་འགལ་མིན་པའི་དག་སེལ་བྱས་པ་བརྒྱུད། ཁྲིམས་ཁང་གིས་གྲོས་སྡུར་ཕྱིར་སྣུར་ཟླ་ངོ་བདུན་ལྷག་བྱས་རྗེས། ཕྱི་ལོ༢༠༡༦ལོའིཟླ༢པའི་ཚེས༡༧ཉིན་རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ཁྲིམས་ར་ཐེངས་གཉིས་པ་ཚོགས་ཏེ། དུས་བཀག་བཙོན་འཇུག་ལོ་གསུམ་དང༌། ལོ་གཉིས་ལ་ཆབ་སྲིད་ཐོབ་ཐང་བླངས་པའི་ཐག་བཅད་ཁྱབ་བསྒྲགས་བྱས། ད་རེས་ཀྱི་ཁྲིམས་བཅད་མཇུག་འབྲས་འདིར་ཁོ་བོ་མི་སྒེར་ནས་ངོས་ལེན་ཡེ་ནས་མེད་པས། ཁྱེད་མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་ལ་ཞུ་གཏུག་ཡི་གེ་འདི་བྲིས་ཏེ། རྒྱུ་འབྲས་དྲང་གཞག་འོང་བའི་རེ་བ་སྙིང་ལ་བཅངས་ཡོད།
རྨ་ལྷོ་ཁུལ་མི་དམངས་ཁྲིམས་ཁང་གིས་ངས་བྲིས་པའི་ནང་དོན་འདི་དག་གི་ཐད་ནས་"རྒྱལ་ཁབ་ཁ་བྲལ་ལ་སྐུལ་སློང་བྱས་པའི”ཉེས་མིང་འདོགས་ཀྱིན་འདུག ༡ ཆོས་ལུགས་དད་མོས་རང་དབང་སྐོར་གྱི་དྲ་རྩོམ། ༢ གསུམ་པའི་བཅུ་དྲུག་ཉིན། ཉེན་རྟོག་པ་དང་དམག་མིས་ངའི་མགྲོན་ཁང་དུ་མེ་མདའ་བཙུགས་ནས་ང་ལ་དྲག་བཤེར་བྱས་པའི་གནས་ཚུལ་བྲིས་རྩོམ། ༣ ༼གནས་ས་གོ་འབྱེད༽ཀྱི་ཚན་པ་ཐུང་ཐུང་ཞིག་དྲ་ཐོག་ན་འཁྱར་གྱིན་པ་བརྒྱུད་བསྐུར་བྱས་པ། ༤ ཀྲུང་གོའི་སྲིད་གཞུང་གིས་བོད་རང་བཙན་དང་མ་འབྲེལ་བའི་གནད་དོན་སྐོར་ལ་༧གོང་ས་མཆོག་དང་གྲོས་མོལ་བྱེད་རྒྱུ་ཡིན་ཞེས་པའི་གསར་འགྱུར་བརྒྱུད་བསྐུར། ༥ རྒྱ་མི་ཉེན་རྟོག་པ་འགས་རྒྱ་མི་མང་ཚོགས་ལ་རྒྱ་སྲང་ནས་གཅར་རྡུང་བྱེད་ཀྱིན་པའི་ནང་ལོག་གི་བརྙན་ཐུང་ཞིག་དྲ་ཐོག་ན་འཁྱར་གྱིན་པ་བརྒྱུད་བསྐུར་བྱས་པ། ༦ སྐུ་ཞབས་ལྦང་ལི་ཞུང་གི་༼བྱ་གཏོར༽སོགས་དེབ་དྲུག་ཁ་པར་དུ་ཉར་བ་བཅས་གཙོར་བཟུང་འདུག
གནད་དོན་སྔ་མ་བཞིའི་ཐད་ནས་ཁོ་བོས་སྔོན་མར་དག་སེལ་སྒྲུབ་བྱེད་བཏང་ཟིན་མོད། ཐེངས་འདིའི་ཉེས་དོན་ཐག་གཅོད་ཡི་གེའི་སྟེང་དུ་ང་རང་གིས་རྩ་ཁྲིམས་སོགས་ལས་དྲངས་པའི་སྒྲུབ་བྱེད་དག་ལ་ཁུངས་ཕེར་ཅི་ཡང་མ་འདུག་ཅེས་ཐག་གཅོད་གཏན་འབེབ་བྱས་འདུག ཀྲུང་གོའི༼རྩ་ཁྲིམས༽སུ་གཏན་འབེབ་བྱས་པ་དག་ཀྱང་ཁུངས་ཕེར་གྱི་སྒྲུབ་བྱེད་མིན་ཚེ། འབྲིང་རིམ་མི་དམངས་ཁྲིམས་ཁང་གིས་གཞི་འཛིན་ས་དེ་ཁོ་བོས་རྟོགས་དཀའ་མོད། རེ་བ་ཏིལ་ཙམ་གྱི་ཆེད་དུ། ངས་ཡང་བསྐྱར་རང་གི་བྱས་བ་ཁྲིམས་འགལ་མིན་པའི་སྒྲུབ་བྱེད་དང་བཅས། བསམ་ཚུལ་ལྷུག་བརྗོད་བྱེད་རྒྱུ་ཡིན་པས། ཁྱེད་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་ཐུགས་གཞིག་ཟབ་བཞེས་གནང་རོགས་ཞུ།
༡ ཆོས་ལུགས་དད་མོས་རང་དབང་ནི་ཀྲུང་གོའི་༼རྩ་ཁྲིམས༽སུ་གཏན་འབེབ་བྱས་པའི་སྤྱི་དམངས་ཀྱི་ཐོབ་ཐང་གལ་ཆེན་ཞིག་རེད། ངས་རང་གི་བྲིས་རྩོམ་དུ་རྩ་ཁྲིམས་ཀྱིས་གཏན་འབེབ་བྱས་པའི་ཐོབ་ཐང་འདི་ཉིད་གཞིར་བྱས་ཏེ།
སྐུ་འབུམ་གྱི་མེ་ཏོག་མཆོད་མཇལ་སྐབས་མཚོན་ཆ་ཐོགས་པའི་དམག་མང་གི་དམ་དྲག་ལ་རང་གི་ལྟ་ཚུལ་བརྗོད་པ་དང༌། ཆོས་ལུགས་དད་མོས་རང་དབང་གི་རྒྱུན་ཤེས་འདི་ཉིད་རང་གི་ཀློག་མཁན་དག་ལ་ངོ་སྤྲོད་ཙམ་བྱས་པ་ཡིན། སྤྱི་དམངས་ཤིག་ཡིན་པའི་ཆ་ནས། ཁྲིམས་ཀྱི་ཐོབ་ཐང་ལྟར་སྤྱི་ཚོགས་ཀྱི་སྣང་ཚུལ་ལ་དབྱད་བརྗོད་སྤེལ་རྒྱུ་ནི་སོ་སོའི་རང་དབང་གི་ཐོབ་ཐང་རེད་ལ། ཁྲིམས་ལུགས་ཀྱི་རྒྱུན་ཤེས་དག་གཞན་ལ་ངོ་སྤྲོད་བྱེད་པ་ནི་འོས་འགན་རེད། ངས་རྩ་ཁྲིམས་ལྟར་རང་གི་ཐོབ་ཐང་དང་འོས་འགན་ལག་ལེན་དོན་འཁྱོལ་བྱས་པ་ལས། ཁོ་ཚོས་བཤད་པའི་ཁ་བྲལ་སོགས་ནི་ཅི་ཡང་གླེང་མེད། ཡང་གཅིག་བཤད་ན། ངས་ཆབ་སྲིད་དང་ཆོས་ལུགས་ཀྱི་སྤྱིར་བཏང་འབྲེལ་བར་གཞིགས་ཏེ། ཆབ་སྲིད་ཀྱིས་ཆོས་ལུགས་སྒེར་གཅོད་བྱས་པའི་མཇུག་འབྲས་དང་ཆོས་ལུགས་ཀྱི་དབང་ཆས་ཆབ་སྲིད་སྒེར་གཅོད་བྱས་པའི་མཇུག་འབྲས་ལ་རང་གི་བསམ་ཚུལ་བརྗོད་རྒྱུ་ཡིན་ཞེས་གསལ་བོར་བྲིས་ཡོད་ལ། སྔ་མ་ནི་ད་རེས་ཀྱི་རྩོམ་འདི་དང༌། རྗེས་མ་ད་དུང་འབྲི་རྒྱུར་ལུས་ཡོད། གསལ་བོར་བཤད་ན། འདི་ནི་སྤྱིར་བཏང་དཔྱད་རྩོམ་ཐུང་ཐུང་ཞིག་ཡིན་པ་ལས། ‘རྒྱལ་ཁབ་ཁ་བྲལ’ཞེས་པའི་ཆབ་སྲིད་ཀྱི་ཞྭ་མོ་ཆེན་པོ་དེར་འབྲེལ་བ་ཅི་ཡང་མེད། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ངའི་རྩོམ་ལས’….འདི་ནི་བོད་མིའི་ཆོས་ལུགས་དད་མོས་རང་དབང་ལ་རྡོག་བརྫིས་བཏང་བ་ཙམ་མ་ཡིན་པར། ཀྲུང་གོའི་སྤྱི་དམངས་ཡོངས་ཀྱི་ཆོས་ལུགས་དད་མོས་རང་དབང་ལ་རྡོག་བརྫིས་བཏང་བ་རེད’ཅེས་པའི་སྐད་ཆ་དུམ་བུ་ཞིག་དྲངས་ནས་ང་ལ་རྒྱལ་ཁབ་ཁ་བྲལ་གྱི་བསམ་ཚུལ་འདུག་པར་ཉེས་འདོགས་བྱས་འདུག བསམ་ཤེས་དག་གིས་བལྟས་ན་འདི་ནི་ཤུན་ཏུ་དགོད་བྲོ་བ་ཞིག་མ་རེད་དམ། ངས་འདིར་ཁ་བྲལ་ཞེས་པའི་ཚིག་ཟུར་ཙམ་ཡང་གླེང་མེད་པར་མ་ཟད། རྒྱ་བོད་གཉིས་ལ་དབྱེ་བ་མ་ཕྱེས་པར་གཞི་གཅིག་ཏུ་སྦྱར་ནས་གླེང་ཡོད་ན། ཁོ་ཚོས་བཤད་པའི་ཁ་བྲལ་ནི་གང་ཞིག་གང་ལས་འབྲལ་བར་བསྟན་པ་ཆ་མ་འཚལ། སྐབས་དེའི་དྲ་ཐོག་ཏུ་སྐུ་འབུམ་གྱི་མེ་ཏོག་མཆོད་པའི་གནས་ཚུལ་གྱིས་ཁྱབ་འདུག་པ་དང༌། གནས་མཇལ་བ་མང་མང་གིས་སོ་སོའི་ལྟ་ཚུལ་དག་གཅིག་རྗེས་གཉིས་མཐུད་ཀྱིས་དྲ་བའི་གང་སར་སྤེལ་གྱིན་འདུག་པ་ནི་ཁྱོད་ཚོས་ཤེས་གསལ་ལྟར་རེད། ངས་གནས་ཚུལ་དེ་དག་ལ་བལྟས་རྗེས་གཞི་ནས་རང་གི་བསམ་ཚུལ་བྲིས་པ་ཡིན་ལ། བར་བཅུག་འདྲ་པར་དག་ནི་གཞན་གྱི་བར་སྟོེང་ལས་བླངས་པ་ཤ་སྟག་ལས། རང་གིས་པར་ཏུ་བཏབ་པ་གཅིག་ཀྱང་མེད། ཁོ་བོ་བླ་བྲང་དུ་སྡོད་པའི་མི་ཞིག་གིས་རང་གི་པར་མིག་སྐུ་འབུམ་དུ་བསྐོར་མི་ཐུབ་པ་ཕལ་བའི་མི་སུས་ཀྱང་གསལ་རྟོགས་ཐུབ།
ཡང་གཅིག་བཤད་ན། ངས་སྐབས་དེའི་གནས་ཚུལ་རྩོམ་དུ་བྲིས་ཏེ་རང་གི་ལྟ་ཚུལ་གསོང་བོར་བརྗོད་པ་ནི་ངའི་རྩོམ་འབྲི་རང་དབང་གི་ཐོབ་ཐང་རེད། ཐོབ་ཐང་འདི་ཉིད་རྩ་ཁྲིམས་སུ་གཏན་འབེབ་བྱས་ཏེ་འགན་སྲུང་ཁག་ཐེག་བྱས་ཡོད་པ་རེད། སྤྱིར་བཏང་གི་རིག་གནས་ཁྱབ་ཁོངས་ཀྱི་སྣང་ཚུལ་འདི་འདྲ་ཞིག་ཛ་དྲག་ཆེ་བའི་ཆབ་སྲིད་ཀྱི་སྣང་ཚུལ་དུ་གྱུར་ཏེ། རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་གནས་ཚུལ་དུ་འགྱུར་ན། འདྲ་པར་སོགས་སྐུ་འབུམ་གྱི་གནས་བབ་དྲ་ཐོག་ཏུ་སྤེལ་མཁན་མི་རིགས་སོ་སོའི་ཕྱོགས་ཡོང་མགྲོན་མཇལ་བ་དེ་དག་ནི་ཐད་ཀར་ཁ་བྲལ་གྱི་སྦྱོར་བ་རྩོམ་མཁན་དུ་ཨེ་འགྱུར་རམ། འདི་ལྟར་རིགས་པས་དེད་ན་ཁ་བྲལ་བ་དང༌། ཁ་བྲལ་ལ་སྐུལ་སློང་བྱེད་མཁན་དུ་མི་འགྱུར་བའི་སྤྱི་དམངས་ཉུང་ཚོད་འདུག་པས། རྣམ་རྟོག་ཐལ་དྲགས་པའི་སྦྱོར་བ་འདིས་སྒེར་གཅོད་ཀྱི་རྒྱ་དམ་པོ་ཞིག་མི་བཟོའམ། འདི་ཉིད་ཀྲུའུ་ཞི་ཞིས་ཅིན་ཕིན་སོགས་ཀྱིས་གཏན་འབེབ་ལག་ལེན་བསྟར་གྱིན་པའི་ "རང་དབང༌། དམངས་གཙོ། འདྲ་མཉམ། དྲང་བཞག ཁྲིམས་སྐྱོང༌།…….”སོགས་ཀྱི་སྤྱི་ཚོགས་རིང་ལུགས་ཀྱི་རྩ་བའི་རིན་ཐང་ལྟ་ཚུལ་དང་རྒྱབ་འགལ་དུ་གྱུར་བ་མ་ཡིན་ནམ། བསམ་བཞིན་གོང་རིམ་གྱི་གཏན་འབེབ་ལ་གཏོར་བརླག་བཟོས་འདྲར་སྣང་བའི་གནས་ཚུལ་འདི་འདྲར་ཕྱོགས་བཞིའི་རྒྱལ་ཁབ་དག་གིས་མི་འཕྱའམ། མི་རབས་རྗེས་མ་དག་གིས་མི་ཁྲེལ་ལམ། ཁྱེད་མཐོ་རིམ་མི་དམངས་ཁྲིམས་ཁང་གིས་བརྩད་ཞིབ་ཐུགས་གཞིག་གནང་རོགས།
༢ གསུམ་པའི་ཚེས་བཅུ་དྲུག་ཉིན་གྱི་དགོང་མོ་ང་རང་རེབ་གོང་མགྲོན་ཁང་དུ་ཡོད། མཚན་གུང་ལ་ཉེན་རྟོག་པའི་ལྭ་བ་གྱོན་མཁན་ཞིག་དང་དམག་ལྭ་གྱོན་མཁན་གཉིས་ཀྱིས་ལག་ཏུ་མེ་མདའ་ཐོགས་ཏེ་ནང་དུ་འཛུལ་འོང་ནས་ཞིབ་བཤེར་བྱེད་དགོས་ཟེར། ངས་ཁོ་ཚོར་དཔང་ཡིག་སྟོན་པའི་རེ་བ་ཞུས་པར། ཁོ་ཚོས་མེ་མདའ་ངའི་སྟེང་དུ་བཙུགས་ཏེ་སྐད་གསེང་མཐོན་པོས་རྫིག་རྫིག་བྱེད། མེ་མདའི་མདེལ་ཁུང་རང་ལ་གཏད་པའི་འཇིགས་སྐྲག་དེ་འདྲ་ནི་ངས་ཐོག་དང་པོར་མྱངས་པ་ཡིན། སྨྲ་བསམ་བརྗོད་ལས་འདས་པའི་འཇིགས་སྣང་དེ་ལ་བརྟེན་ནས་ངས་རེབ་གོང་གི་བདེ་འཇགས་ལ་འཁང་ར་བྱས་པ་ཡིན། ཉེན་རྟོག་པ་དང་ནག་ཚོགས་གང་ཡིན་མི་ཤེས་པའི་གནས་ཚུལ་གྱི་འོག་ནས་ངས་ཡི་གེ་དེ་བྲིས་ནས་བདེ་སྲུང་མི་སྣ་དང་སྤྱི་ཚོགས་ཀྱི་སྲུང་སྐྱོབ་ཐོབ་པར་རེ་བ་བྱས་ཡིན། གལ་ཏེ། མཚན་མོ་དེར་ང་ལ་དྲག་བཤེར་བྱེད་མཁན་ཉེན་རྟོག་པ་དང་དམག་མི་ངོ་མ་ཡིན་ཚེ། ཁྲིམས་ལུགས་ལྟར་ན་དཔང་ཡིག་མེད་པར་གཞན་ལ་བསྔོག་བཤེར་བྱེད་པ་ཁྲིམས་འགལ་རེད་པས། གནོད་ཐེབས་མི་སྣ་ང་རེད་ལ། ཁྲིམས་ཁང་གི་འགེབ་སྲུང་བྱ་ཡུལ་ང་རེད། གལ་ཏེ། དེ་དག་ནག་ཚོགས་ཡིན་ཚེ། ལྷག་ཏུ་གནོད་ཐེབས་མི་སྣ་ང་རེད་ལ། ཁྲིམས་ཁང་གིས་སྲུང་བྱ་ང་རེད། ཡིན་ནའང༌། བསམ་ཡུལ་ལས་འདས་པ་ཞིག་ལ། ཁྲིམས་ཁང་གིས་ང་ལ་ཁ་བྲལ་ལ་སྐུལ་སློང་བྱེད་མཁན་ཞེས་པའི་ཉེས་མིང་ཞིག་བཏགས་པར་མ་ཟད། "上述内容将我军警例行检查歪曲成制造民众恐慌的原因,存在较强的捏造,煽动性质."ཞེས་ངས་རྫུན་བཟོ་བྱས་པར་བསྙད་བཏགས་འདུག རྫུན་བཟོ་ཡིན་མིན་ཁྱོད་ཚོས་ཉིན་དེའི་བརྙན་མིག་ལ་བསྐྱར་ཞིབ་བྱོས་དང་གསལ་བོ་རེད། སྐུལ་སློང་གི་རང་བཞིན་ཟེར་བ་ནི་ཧ་མི་གོ་བའི་གསང་བ་ཞིག་རེད།
ཁ་བྲལ་ལ་སྐུལ་སློང་རེད་ཟེར་ན། ངས་ཁ་བྲལ་གྱི་ཚིག་ཟུར་ཙམ་ཡང་བྲིས་མེད་པར་མ་ཟད། སྐུལ་སློང་ནི་དེ་བས་ཀྱང་ངོ༌།། ངས་རང་ལ་གནོད་ཚེ་ཐེབས་པའི་གནས་ཚུལ་ཞིག་བྲིས་པས་ཀྱང་གཏད་སོ་མེད་པའི་ཉེས་མིང་ཞིག་ཏུ་འགྱུར་ན། ངས་གནས་ཚུལ་དེ་ལ་བརྟེན་ནས་ཁྲིམས་ཁང་ལ་གཏུག་ཡིག་ཅིག་བྲིས་ཚེ། ང་རང་ཐད་ཀར་ཁ་བྲལ་བྱེད་མཁན་དུ་མི་འགྱུར་གྲང༌། བསམས་ཤིང་བསམ་ན་ཤ་འདར་རྒྱག་པའི་ཁྲིམས་ཆད་འདིས་ང་རང་ཅི་བྱ་གཏོལ་བྲལ་ཏུ་བཏང་བས། ཁྱེད་མཐོ་རིམ་མི་དམངས་ཁྲིམས་ཁང་གིས་ང་ལ་དྲང་གཞག་གི་གནས་ལུགས་ཤིག་རྩོད་རོགས།
༣ ༼གནམ་ས་གོ་འབྱེད༽ཀྱི་ཚན་པ་ཐུང་ཐུང་དེ་ནི་གཞན་གྱིས་ངོ་བཤུས་བརྒྱབ་ཏེ་དྲ་ཐོག་ལ་བཞག་པ་ཞིག་རེད། ངས་དེ་བརྒྱུད་བསྐུར་བྱེད་སྐབས”འདི་ལ་ཡང་ཡང་བལྟས་ཏེ་ཡང་ཡང་སོམས”ཞེས་བྲིས་ཡོད། རྒྱུ་མཚན་ནི། ངས་ཡང་བསྐྱར་མི་ཤི་ཁྲག་བཞུར་གྱི་སྐྱོ་གར་དེ་འདྲ་མཐོང་མི་འདོད། ངས་ནམ་ཡང་གཞན་གྱི་ཁྲག་དྲོན་ལ་བརྟེན་ནས་རང་གི་བདེ་སྐྱིད་བསྐྲུན་པར་ངོ་རྒོལ་བྱེད་ཀྱི་ཡོད། ཀྲུང་གོ་ནི་མི་རིགས་ང་དྲུག་གིས་གྲུབ་པའི་རྒྱལ་ཁབ་ཆེན་པོ་ཞིག་རེད། བོད་མི་རིགས་ནི་དེའི་ཁྲོད་ཀྱི་མི་རིགས་ཆེ་ཤོས་ཤིག་རེད། ང་རང་ཀྲུང་གོའི་སྤྱི་དམངས་ཤིག་ཡིན་པ་དང༌། ལྷག་པར་བོད་རིགས་ཤེས་ཡོན་པ་ཞིག་ཡིན་པའི་ངོས་ནས། ངས་རང་གི་སྤུན་ཟླ་དག་གི་རླབས་ཆེ་བའི་ཚེ་སྲོག་ལ་འགན་འཁུར་དགོས། གལ་ཏེ། བྱེད་སྟངས་འདིས་རྒྱལ་ཁབ་ཁ་བྲལ་ལ་སྐུལ་སློང་བྱས་པ་རེད་ཟེར་ན། དེ་ལས་དགོད་བྲོ་བཞིག་མི་འདུག་མོད། ངས་ཉེས་ཆད་འདི་དགའ་བཞིན་སྤྲོ་བཞིན་དང་ལེན་བྱེད་རྒྱུ་ཡིན་ཏེ། ང་རང་ནམ་ཡང་རང་གི་སྤུན་ཟླའི་ཚེ་སྲོག་ལ་ཡང་ཁ་ཡ་མི་བྱེད་པའི་མི་ཞིག་བྱེད་མི་འདོད། ཐ་ན་རྒྱ་རིགས་སྤུན་ཟླ་དག་གི་ཆེད་དུ་ཡང་ངས་འདི་ལྟར་བསྒྲུབ་ཤ་སྟག་ཡིན།
༤ ཀྲུང་གོ་སྲིད་གཞུང་དང་༧གོང་ས་མཆོག་གི་དབར་དུ་གྲོས་མོལ་བྱེད་རྒྱུ་ཡིན་པའི་གསར་འགྱུར་དེ་ནི་ནང་ཁུལ་ནས་བཏང་བ་ཞིག ངས་ཀྱང་གྲོགས་པོ་སྐོར་ཞིག་གི་བར་སྟོང་ལས་བརྒྱུད་བསྐུར་བྱས་པ་ཡིན། ནང་ཁུལ་ནས་བཏང་བའི་གསར་འགྱུར་ཞིག་བརྒྱུད་བསྐུར་བྱས་པས་ཀྱང་ཁྲིམས་དང་འགལ་འགྲོ་བ་ཨ་མཚར། གྲོས་མོལ་དེ་འདྲ་སྔོན་ཆད་ཀྱང་བྱས་མྱོང་སྟེ། ལོ་འགའི་ཡར་སྔོན་དུ་བོད་གཞུང་ནས་བཏང་བའི་ངོ་ཚབ་པ་ཀྲུང་གོ་ནང་ཁུལ་དུ་འོང་ནས་ཕན་ཚུན་གྲོས་མོལ་བྱས་པས། འདི་ཉིད་རྒྱལ་ཁབ་གྱི་གསང་བ་སོགས་དང་འབྲེལ་བ་ཅི་ཡང་མེད་པ་རྨ་ལྷོ་ཁུལ་མི་དམངས་ཁྲིམས་ཁང་གིས་ཧ་གོ་མེད་པ་འདྲ། དེ་མིན་ན། ཐག་གཅོད་འདི་འདྲ་འོང་བའི་དཔེ་མེད། བརྒྱ་ལ། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གི་བྱེད་སྟངས་ལྟར་ཐག་གཅོད་བྱས་ཚེ། ཁོ་བོ་ཙམ་མ་ཟད། ཀྲུང་གོ་སྲིད་གཞུང་གིས་ཀྱང་ཚབས་ཆེའི་བྱས་ཉེས་བསགས་འདུག་ལ། ནང་ཁུལ་གྱི་གསར་ལམ་དག་ཀྱང་སྒོ་གཏན་དགོས་པའི་ཚད་དུ་འདུག་པས། ཁྱེད་མཐོ་རིམ་མི་དམངས་ཁྲིམས་ཁང་གིས་ཐུགས་བསམ་བཞེས་རོགས།
༥ བརྙན་ཐུང་དེ་ནི་ནང་ལོགས་ཀྱི་ས་ཆ་ག་གེ་མོ་ནས་བྱུང་བའི་དངོས་ཚུལ་རེད། བརྒྱུད་བསྐུར་གྱི་གྲངས་ཚད་ཧ་ཅང་མཐོ། ངས་ཀྱང་རྒྱ་རིགས་གྲོགས་པོ་ཞིག་གི་པོད་ཕྲན་ལས་བརྒྱུད་བསྐུར་བྱས་པ་ཡིན། གཅར་རྡུང་མྱོང་མཁན་རྒྱ་རིགས་མང་ཚོགས་དེའི་སྡུག་བསྔལ་ལ་གདུང་སེམས་བཅངས་པ་ཡིན། གོང་ནས་བཤད་པ་བཞིན། ངས་ “རྒྱ་རིགས་སྤུན་ཟླའི་ཆེད་དུ་ཡང་འདི་ལྟར་བསྒྲུབས་པ་ཤ་སྟག་ཡིན” འདི་རྒྱལ་ཁབ་ཁ་བྲལ་ཞེས་པར་འབྲེལ་བ་སྤུ་ཙམ་མེད། ཁྲིམས་འགལ་གྱི་ཆ་ཡང་གང་དུ་འཚོལ། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་བརྙན་ཐུང་འདི་ཉིད་ཀྱི་ནང་དོན་ཙམ་ལ་ཡང་བརྩད་རྒྱུས་མེད་པར། བོད་དོན་དུ་བཏགས་ནས་ངའི་མགོ་བོ་ཆུང་ཆུང་འདིར་ཁ་བྲལ་ལ་སྐུལ་སློང་ཞེས་པའི་ཉེས་མིང་ལྗིད་ཏིག་ཏིག་ཅིག་བཀལ་བས་ཁོ་བོས་ཐེག་པར་དཀའ་ན། ཁྱེད་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་དཀར་འདོན་བྱེད་པར་རེ་ཞིང་སྒུག་ཡོད།
༦ སྐུ་ཞབས་ཝང་ལི་ཞུང་གི ༼བྱ་གཏོར༽ སོགས་དེབ་འགའ་ངས་བལྟས་མྱོང་བ་བདེན། ཡིན་ནའང༌། ངས་དེབ་དེ་དག་ལས་ཚིག་གཅིག་ཀྱང་ལུང་འདྲེན་བྱས་མ་མྱོང་ལ། གཞན་ལ་བརྒྱུད་བསྐུར་ནི་དེ་བས་ཀྱང་ག་ལའོ།། ༼བྱ་གཏོར༽ ནི་དེ་འདྲའི་བཀླགས་ཀྱང་མི་རུང་བའི་དེབ་ཅིག་ཡིན་ན། རྩོམ་མཁན་ལ་ཁྲིམས་ལུགས་ཀྱི་དཀྱེལ་ཡངས་ཐོབ་འདུག་པ་ཤིན་ཏུ་ནས་ལེགས་སོང༌། ངས་དེ་ལྟ་བུའི་ཁྲིམས་ལུགས་ལ་བླ་ནས་གུས། རྩོམ་མཁན་ཁོང་ལྟ་བུ་ལ་རྒྱལ་ཁབ་དང་མི་རིགས་གང་ཡིན་རུང་གཅེས་སུ་འོས། དེ་ལྟ་མོད་ཀྱང༌། རྩོམ་མཁན་ལ་དཀྱེལ་ཡངས་བྱས་ཏེ་ཀློག་མཁན་ལ་ཉེས་ཆད་གཅོད་པ་འདི་ཁྲིམས་ལུགས་ཀྱི་དོན་ཚན་གང་དུ་གཏོགས་པ་ཁོ་བོས་ཏན་ཏན་མི་ཤེས་ལགས། ཁོ་བོ་ཁྲིམས་རྒྱུས་ཞན་དྲགས་པས་ཡིན་ན་བཟོད་གསོལ་ཞུ། གལ་ཏེ་མིན་ན། “རྒྱལ་ཁབ་གཅིག་ལ་ལམ་ལུགས་གཉིས”ཀྱི་བྱེད་ཕྱོགས་འདི་འདྲར་ཁྱེད་མཐོ་རིམ་མི་ དམངས་ཁྲིམས་ཁང་གིས་གསལ་ཁ་ཡག་པོ་འབྱེད་རོགས།
ད་དུང་ཞུ་དགོས་པ་འདི་འདྲ་ཡང་ཡོད་དེ། གྲོགས་པོ་འགས་ངའི་པོད་ཕྲན་བར་སྟོང་ལས་གོང་གི་ཟིན་ཐུང་གསུམ་མཐོང་མྱོང་ཞེས་པའི་སྐད་ཆའང་ཁྲིམས་འགལ་ཡིན་པའི་བདེན་དཔང་ཡང་དག་གི་གྲས་སུ་བཅུག་འདུག དེ་དག་གིས་མཐོང་མྱོང་བ་ཙམ་གྱིས་ཁྲིམས་འགལ་དུ་འགྲོ་ན། ངས་བྲིས་པ་ཐམས་ཅད་མ་ཟད། བྱ་བྱེའུ་འབའ་འབུ་ཚུད་ཆད་ཀྱང་ཁྲིམས་འགལ་དུ་ཨེ་མི་འགྲོ། འདི་ལྟའི་མིས་འཕྱ་ཁྱིས་འགོམ་གྱི་བདེན་དཔང་དུ་བསྙད་པ་དག་ལ་བློ་ལྡན་སུ་ཞིག་དང་ལེན་བྱེད། ཡང་ཧ་མི་གོ་བ་ཞིག་ལ། ཁོ་ཚོས་ངའི་ཁ་པར་ཀུ་ཤུ་5sཞིག་ཀྱང་གཞུང་བཞེས་བྱས་སོང༌། དེའི་རྒྱུ་མཚན་ནི། ཟིན་ཐོ་དེ་དག་ཁ་པར་བརྒྱུད་ནས་བསྔོགས་པས་ཡིན་འདུག གལ་ཏེ། ངའི་ཟིན་རྩོམ་དེ་དག་ཁྱིམ་གྱི་གནས་ག་གེ་མོ་ཞིག་ནས་རྙེད་པ་ཡིན་ཚེ། ངའི་ཁང་ཁྱིམ་ཅ་ལག་དང་བཅས་པ་ཡང་གཞུང་བཞེས་བྱེད་རྒྱུ་ཨེ་ཡིན། ཁོ་ཚོར་ཁ་རྒན་ལ་ཟ་ལོབས་དང་ལག་རྒན་ལ་ལེན་ལོབས་ཡོད་ཀྱང༌། ང་ལ་ “སྦྱིན་པ”གཏོང་བྱེད་འབེལ་བོ་མེད་པས། ཁྱེད་ཞིང་ཆེན་ཁྲིམས་ཁང་གིས་དབུལ་བོའི་རྩམ་ཁུག་ལ་འགོང་བོའི་རླུང་བུ་མི་རྒྱག་པར་མཁྱེན་མཁྱེན།
མཐར། ཁོ་བོ་ཀྲུང་ཧ་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་དམངས་ཤིག་ཡིན་པས། རང་གི་བསམ་ཚུལ་གསོང་བོར་བཤད་པའི་སྨྲ་བརྗོད་རང་དབང་གི་ཐོབ་ཐང་དང༌། རང་གི་དྲན་ཚུལ་རྩོམ་དུ་འགོད་པའི་རྩོམ་འབྲིའི་རང་དབང་གི་ཐོབ་ཐང་རྩ་ཁྲིམས་སུ་གཏན་འབེབ་ཁག་ཐེག་བྱས་ཡོད་ཀྱང༌། ཁོ་བོར་ཁྲིམས་ལུགས་ཀྱི་མྱོང་རྒྱུས་ཞན་པས། བཤད་ཉེས་འབྲི་ཉེས་སུ་སོང་ན་མཐོལ་ལོ་བཤགས། ལྷག་ཏུ། ཡུམ་ཆེན་དང་མིང་སྲིང་དག་གིས་མིག་མཐའི་མཆི་མ་མ་སྐམ་པར་ཁོ་བོར་བལྟས་ཡོད་ལ། ཆུང་མ་དང་བུ་ཆུང་གིས་དུས་ཚོད་སྐར་ཆ་མ་སོང་བར་ཁོ་བོར་སྒུག་ཡོད་པས། ཁྱེད་མཐོ་རིམ་ཁྲིམས་ཁང་གིས་གང་མགྱོགས་ཅི་མྱུར་གྱིས་ཐག་གཅོད་ཡག་པོ་འོང་བར་རེ་ཞིང་སྒུག་ཡོད།
ཞེས་འབྲུལ་ལོའམ་ཞོགས་ལྗང་དུ་འབོད་པས་གུས་ཕུལ།
ཕྱི་ལོ་༢༠༡༦ལོའི་ཟླ་༢པའི་ཚེས་༢༤ཉིན།
གསར་འགོད་པ། འཇམ་དབྱངས་ཤེས་རབ་དང་ཆོས་ཉིད།


text:
Terdzo-NGI-016
འགུགས་པ་རྟ་རྨིག་མ་
by འཇམ་མགོན་ཀོང་སྤྲུལ་ (Jamgön Kongtrul)
revealed by གུ་རུ་ཆོས་ཀྱི་དབང་ཕྱུག་ (Guru Chökyi Wangchuk)
in cycle སྔགས་རྒོད་ལོཀྟྲི་པཱ་ལ་ (Sngags rgod lok+t+ri pA la)
Volume 34 (ངི) / Pages 233-234 / Folios 1a1 to 1b2
Tibetan Text
འགུགས་པ་རྟ་རྨིག་མ་སྤྲོ་ན། བདག་ལྕེ་རྡོ་རྗེ་རྩེ་དགུའི་ལྟེ་བ་ཡི། །ཧཱུྃ་ལས་འོད་འཕྲོས་རྭ་རྩེ་དགུ་ལ་ཕོག །དེ་ལས་ཛཿའཕྲོས་རྟ་རྨིག་འཁོར་ལོ་བསྐུལ། །འཁོར་ལོའི་རྩིབས་བརྒྱད་རང་གི་ལྕེ་རྩེ་ལས། །སྤྲོས་པའི་ཛཿལས་ལྕགས་ཀྱུ་ཞགས་པ་དང་། །ལྕགས་སྒྲོག་དྲིལ་ཐོགས་རང་འདྲའི་ཁྲོ་བོའི་ཚོགས། །གྲངས་མེད་བཀའ་ཉན་དྲེགས་པ་སྡེ་བརྒྱད་དམག །སྣ་ཚོགས་མཚོན་འཛིན་སྟོང་ཁམས་ཁྱབ་རྣམས་ཀྱིས། །ལྕགས་ཀྱུས་དགྲ་བགེགས་དམིགས་བྱའི་སྙིང་ནས་བཏབ། །ཞགས་པས་མགྲིན་བཅིངས་མཚོན་ཆས་རྒྱབ་ནས་རྡེག །སྐད་ཅིག་ཉིད་ལ་དྲག་པོའི་འབྲུབ་ཁུང་ནང་། །ལིངྒར་སིབ་ཐིམ་དགྲ་བོ་དངོས་སུ་བསམ། །ཨོཾ་ལོཀྟྲི་པཱ་ལ་ནན་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ དེ་བཞིན་དུ་ས་ག་པཱ་ཤ་ནན་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ ནཱ་ག་དུ་དུ་ནན་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ མ་མཾ་མ་མཾ་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ ཙིར་ཙར་ཙིར་ཙར་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ བཾ་རུ་ལུ་བཾ་རུ་ལུ་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ རྦད་ཏྲ་ཀོ་ཤ་ཡ་རྦད་ཏྲ་ཀོ་ཤ་ཡ་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ ཧོ་ར་ཧོ་ར་ཛཿ སརྦ་ནྲྀ་ཏྲི་དགྲ་བགེགས་ཆེ་གེ་ཨཾ་ཀུ་ཤ་ཛཿ ཞེས་སྡེ་བརྒྱད་སོ་སོར་སྦྱར་བའི་མཐར། ཙི་དུ་སོད་ཙི་དུ་སོད། ཤིགས་ལྷུ་རུ་གཏུབས། ཧ་ལ་པ་ཏི་ནན། འཁོར་བ་ཐུལ་གྱི་མཇུག་ཏུ། ཡི་དམ་ལྷ་དང་དྲང་སྲོང་གི་བདེན་པ་དང་། བདེན་པ་ཆེན་པོའི་བྱིན་རླབས་ཀྱིས་མྱུར་དུ་ཕོབ་ཅིག་ནྲྀ་ཏྲི་ཛཿ ཆེ་གེ་མོ་ཨཾངྐུ་ཤ་ཛཿ ཞེས་པའི་སྔགས་ཅི་འགྲུབ་བཟླས་ཤིང་འགུགས་བསྟིམ་ཡང་ཡང་བྱའོ།། །།